"World investor week" gai CMDA in mifaharuves thafaathu harakaaiythakeh\nވޯލްޑް އިންވެސްޓަ ވީކް\n"ވާލްޑް އިންވެސްޓަ ވީކް" ގައި ސީއެމްޑީއޭ އިން މިފަހަރުވެސް ތަފާތު ހަރަކާތްތަކެއް\n04 އޮކްޓޯބަރ 2021 - 17:46:45\n2017 ވަނަ އަހަރުން ފެށިގެން ކޮންމެ އަހަރަކު، ސެކިއުރިޓީޒް ރެގިއުލޭޓަރުންގެ ބައިނަލްއަޤްވާމީ ޖަމްޢިއްޔާކަމަށްވާ އިންޓަނޭޝަނަލް އޮގަނައިޒޭޝަން އޮފް ސެކިއުރިޓީޒް ކޮމިޝަންސް (އައިއޯއެސްސީއޯ) އިން އޮކްޓޯބަރ މަހުގެ ފާހަގަކުރާފުރަތަމަ ހަފްތާގައި "ވާރލްޑް އިންވެސްޓަރ ވީކް" ގައި ބައިވެރިވުމުގެ ގޮތުން ކެޕިޓަލް މާކެޓް ޑިވެލޮޕްމަންޓް އޮތޯރިޓީ (ސީއެމްޑީއޭ) އިން މިއަހަރު ވެސް ތަފާތު ހަރަކާތްތަކެއް ކުރިޔަށް ގެންދިއުމަށް ވަނީ ހަމަޖެހިފައެވެ.\nމިހަފްތާ ފާހަގަކުރުމުގެ މައިގަނޑު ބޭނުމަކީ، ފަހަށް ރައްކާކުރުމާއި އިންވެސްޓް ކުރުމާމެދު ހޭލުންތެރިކަން އިތުރުކުރުމާއި، އިންވެސްޓަރުންގެ ހައްގުތައް ރައްކާތެރިކޮށް އިތުބާރު އުފައްދައި ދެމެހެއްޓުމުވެ. މިކަމުގެ ހަރަކާތްތައް ރާއްޖޭގައި ފެށުމުގެ ގޮތުން އެ އޮތޯރިޓީން ބޭއްވި ހަފްލާ ޝަރަފުވެރިކޮށްދެއްވީ ސީއެމްޑީއޭގެ ޗީފް އެގްޒެކެޓިވް އޮފިސަރު މުހައްމަދު ހުސައިން މަނިކެވެ.\nމިއަހަރުގެ ހަރަކާތް ތަކުގައި ވެސް އެހެން އަހަރު ތަކެކޭ އެއްފަދައިން މާލީ ދާއިރާގެ އެކި މުއައްސަސާތަކުން ވަނީ ބައިވެރިވެފައެވެ. އެގޮތުން މޯލްޑިވްސް މަނިޓަރީ އޮތޯރިޓީއާއި، މޯލްޑިވްސް ޕެންޝަން އެޑްމިނިސްޓްރޭޝަން އޮފީހާއި، މޯލްޑިވްސް ސްޓޮކް އެކްސްޗޭންޖް އާއި، އެސްއެމްއީ ޑިވެލޮޕްމަންޓް ކޯޕަރޭޝަން އަދި މޯލްޑިވްސް އިސްލާމިކް ބޭންކް ވަނީ ބައިވެރިވެފައެވެ.\nމިއަހަރުގެ ވާލްޑް އިންވެސްޓަ ވީކްގެ ތެރެއިން ފައިނޭންޝަލް ސްކޭމްތަކާއި ފްރޯޑްއަށް އާންމުން ހޭލުންތެރިކުރުމަށް ވަނީ ހަމަޖެހިފައެވެ. މިކަމަށް އަލިއަޅުވާލާ އެ އޮތޯރިޓީގެ ސީއީއޯ މުހައްމަދު ހުސައިން މަނިކު ވަނީ ވާހަކަ ދައްކަވާފައިވެއެވެ.\nއެގޮތުން، ކޮވިޑް-19 އާއި ގުޅިގެން މާލީ މުޢާމަލާތް ކުރުމުގެ ކަންކަމުގައި ޓެކްނޮލޮޖީގެ ދައުރު ކުރިއަށް ވުރެ ފުޅާވެ، ސްކޭމްތައް އިތުރުވެފައިވާ ދަނޑިވަޅެއްގައި ދުނިޔޭގެ ފެންވަރުގައި މި ފަދަ ހަފްތާއެއް ފާހަގަކުރުމުގެ ބޭނުމަކީ ފައިނޭންޝަލް ލިޓަރަސީގެ މުހިންމުކަން އަންގައި ދިނުމަށާއި، އިންވެސްޓުކުރުމުގައި ބަލަންޖެހޭ އަސާސީ ކަންކަމަށް ދަރިވަރުންނާއި އާންމުން ހޭލުތެރި ކުރުވުން ކަމަށް ސީއީއޯ މުހައްމަދު ހުސައިން މަނިކު ފާހަގަކުރެއްވި އެވެ. އެހެންކަމުން، މާލީ މުޢާމަލާތްތައް ކުރުމުގައި، އޭގައި އެކުލެވޭ ރިސްކާއި އަދި އޭގެ ސައްހަކަން ދެނެގަންނަން ޖެހޭކަން ވަނީ ފާހަގަ ކުރައްވާފަ އެވެ.\nމީގެ އިތުރުން މި ހަފްތާގައި ކުރިޔަށް ގެންދިއުމަށް ހަމަޖެހިފައިވާ އިތުރު ހަރަކާތް ތަކުގެ ތެރޭގައި، ކެޕިޓަލް މާރކެޓާއި، ފައިނޭންޝަލް ލިޓަރަސީއަށް އާންމުން އަހުލުވެރިކުރުވުމުގެ މަގްސަދުގައި އެއް ހަފްތާގެ މުއްދަތަށް އާންމުކޮށް ހުޅުވާލައިގެން ސޯޝަލް މީޑިއާ ކުއިޒް މުބާރާތެއް ސީއެމްޑީއޭ ފޭސްބުކް މެދުވެރިކޮށް ހިންގުމާއި، އާންމުންނާއި، ސްކޫލްތަކުގެ ޓީޗަރުންނާއި ދަރިވަރުންނަށް ކެޕިޓަލް މާރކެޓާ ގުޅޭ މައުލޫމާތުގެ އިތުރުން ފަހަށް ރައްކާކުރުން އަދި އިންވެސްޓް ކުރެވޭނެ ގޮތްތަކާގުޅޭ މަޢުލޫމާތު ދިނުމަށް ވަނީ ހަމަޖެހިފައެވެ.\nމިކަމާ ގުޅޭ އިތުރު މައުލޫމާތު ސީއެމްޑީއޭގެ ފޯން 3336619 އަށް ގުޅުއްވުމުން ލިބިފަޑައިގަންނަވާނެކަމަށް އެ އޮތޯރިޓީން ބުނެއެވެ.


Hudhumuhuthaaru verikamehgai fennaane hurihaa manzareh mi sarukaarun eba feney: Adhurey - One Online\nހުދުމުހުތާރު ވެރިކަމެއްގައި ފެންނާނެ ހުރިހާ މަންޒަރެއް މިސަރުކާރުން އެބަ ފެނޭ: އަދުރޭ\nހުދުމުހުތާރު ވެރިކަމެއްގައި ފެންނާނެ ހުރިހާ މަންޒަރެއް ރައީސް އިބްރާހިމް މުހައްމަދު ސޯލިހުގެ ސަރުކާރުން ފެންނަމުންދާ ކަމަށް ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nޕީޕީއެމް އޮފީސް ކުރިމަތީގައި ޕްރޮގްރެސިވް ކޯލިޝަނުން މިރޭ ބޭއްވި އެއްވުމުގައި ވާހަކަދައްކަވަމުން އަދުރޭ ވިދާޅުވީ، މިއަދު ޖުމްހޫރީ ދުވަސް ފާހަގަކުރަމުންދާއިރު ރާއްޖޭގެ ޖުމްހޫރިއްޔަތުގެ އަސާސްތައް ގެއްލިފައިވާ ކަމަށެވެ. އަދި މިއަދު މިގައުމުގައި ހިނގަމުން މިދަނީ ޖުމްހޫރީ ވެރިކަމެއް އަދި ބަރުލަމާނީ ވެރިކަމެއް ވެސް ނޫން ކަމަށާއި މިއަދު ހިނގަމުންދަނީ ހުދުމުހުތާރު ވެރިކަމެއް ކަމަށް ވިދާޅުވިއެވެ.\n"ޖުމްހޫރީ ނިޒާމުގެ އަސާސްތައް މިވަނީ ގެއްލިފައި. ސިފަތައް މިވަނީ ގެއްލިގެން ގޮސްފައި. މިއަދުު ވެރިކަމުގައި މި ތިއްބެވި ބޭފުޅުން ކުރައްވަމުން މި ގެންދަވަނީ ޖުމްހޫރީ ވެރިކަމެއް ވެސް ނޫން. އަދި ބަރުލަމާނީ ވެރިކަމެއް ވެސް ނޫން. މިއަދު މިތާގައި ކުރަމުން މިގެންދަނީ ހުދުމުހުތާރު ވެރިކަމެއް,'' އަދުރޭ ވިދާޅުވިއެވެ.\nއޭނާ އިތުރަށް ވިދާޅުވީ، އިދިކޮޅު މައި ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމަކީ ވެރިކަންކުރުމުގެ ގާބިލުކަމާއި ހުނަރާއި ތަޖުރިބާ ލިބިވަޑައިގެން ހުންނެވި، ވަފާތެރިކަމާއެކު ވެރިކަން ކުރެއްވި ވެރިއެއް ކަމަށެވެ. އަދި މިއަދު ފެނިގެންދަނީ އަމިއްލަ އެދުމުން ފޯވެ، ރާއްޖޭގެ މާލިއްޔަތު ހުސްކޮށްލާ ވެރިން ކަމަށް ވިދާޅުވިއެވެ.\nމިރޭ ވާހަކަދައްކަވަމުން އަދުރޭ ވަނީ ރައީސް ޔާމީންގެ މައްޗަށް ދައުލަތުން އުފުލާފައިވާ ދައުވާއާ ދެކޮޅަށް ވެސް ވާހަކަދައްކަވާފައެވެ. އޭނާ ވިދާޅުވީ، ރައީސް ޔާމީންގެ މައްޗަށް ދައުލަތުން އުފުލާފައިވަނީ ސިޔާސީ ދައުވާއެއް ކަމަށާއި ދެމުންދަނީ ސިޔާސީ އަނިޔާ ކަމަށެވެ.\nއެ ދައުވާ އެމަނިކުފާނުގެ މައްޗަށް ކުރަމުންދަނީ ރައީސް ޔާމީންގެ ފަސް އަހަރުގެ ދައުރުގެ ތެރޭގައި ރާއްޖެއަށް ގެނެސްދެއްވި ތަރައްގީ އާއި ކުރިއެރުމާއި ގާއިމްކޮށްދެއްވީ ހަމަޖެހުމާއި ރައްޔިތުންނަށް ހޯއްދަވައިދެއްވީ އަދުލު އިންސާފު މި ސަރުކާރަށް ނުގެނެވޭނެކަން ޔަގީން ވުމުން ކަމަށް އަދުރޭ ވިދާޅުވިއެވެ.\nއޭނާ އިތުރަށް ވިދާޅުވީ، ރައީސް ޔާމީން ކުށެއް ކުރެއްވިނަމަ ވެރިކަމުން ވަކިވެވަޑައިގެންނެ ރާއްޖެއިން ބޭރަށް ފުރާވަޑައިގަތުމުގެ ފުރުސަތު ވެސް އޮތް ކަމަށެވެ. ނަމަވެސް އެމަނިކުފާނު ހުންނެވީ ސާބިތުކަމާއެކު ކުރައްވާ ތުހުމަތުތަކަށް ޖަވާބު ދެއްވައި، ކުށެއް ނެތްކަން ސާބިތުކޮށްދިނުމަށް ކަމަށް ވިދާޅުވިއެވެ.\n"ރައީސް ޔާމީނު ކޮން ކުށެއް ކުރައްވައިގެންތޯ މިބޭފުޅުން މިއުޅެނީ....އެމަނިކުފާނު ބޭނުންފުޅު ވެއްޖެއްޔާ މާދަމާ ވެސް ފުރާވަޑައިގަތުމުގެ ފުރުސަތު އެބައޮތް. އެހެން ނަމަވެސް ޑޮކްޓަރަކަށް ދައްކާލަން ވެސް މިފަސްގަނޑުން ފައި އުފުރާ ނުލައްވާ، އެމަނިކުފާނު ސާބިތުކަމާއެކު އެހުންނެވީ ކުރައްވާ ތުހުމަތުތަކަށް ޖަވާބުދާ ދެއްވަން ވެގެން. އެމަނިކުފާނުގެ ކުށެއް ނެތްކަން، އެމަނިކުފާނަކީ މައުސޫމް ބޭފުޅެއްކަން ރައްޔިތުންނަށް ސާބިތުކޮށްދިނުމަށްޓަކައި،" އަދުރޭ ވިދާޅުވިއެވެ.\nގުޅޭ ޓެގު ރައީސް ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު ޕީޕަލްސް ނެޝަނަލް ކޮންގްރެސް ކުރީގެ ރައީސް އަބްދުﷲ ޔާމީން އަބްދުއްރަހީމް އަބްދުﷲ (އަދުރޭ)


Qadaru ufuligenvaa Erey libumah neydhen? | Dhiislam\nޤަދަރު އުފުލިގެންވާ އެރޭ ލިބުމަށް ނޭދެން؟\nއައިޝަތު އަހުނާ މެއި 13, 2020\n"ހަލޯ" ނިދިއަޑެއްގައި ފޯނަށް ޖަވާބުދިނެވެ. ގަޑިން ހަވީރު4ޖެހީއެވެ. މިއޮއް ރަމަޟާން މަހު އިރުއޮއްސުމަށް2ގަޑިއެއް ހާއިރަށް ވީއިރުވެސް ރަހުމަތްތެރިޔާ އެއޮތީ ނިދާފައެވެ. "އަދިވެސް ނިދަނީތަ؟ ނަމާދުވެސް ނުކޮށް ތިހެންނޯވޭ. އެއޮއް އިރު އޮއްސެނީނު؟" އަހަރެން އެހެން ބުނުމާއެކު "ކަލެއަށް ކޮންކަމެެއް ހެއްޔޭ ބުނެ ފޯނު ކަނޑާލިއެވެ."\nނިކަން ވިސްނާލަބަލާށެވެ. ޣާފިލްކަމުގައި ގިނަ ބަޔަކު ތިއްބާ، ބަރަކާތުން ފުރިފައިވާ މައްސަރެއް ބައްދަލުވެ ފަހުދިހައަށް މިއޮއް ފޯރަނީ ހީވެސް ނުކުރާހާ އަވަސް މިނެއްގައެވެ. މުޅި ޙަޔާތުގައި ވެސް އައި އެންމެ ތަފާތު ރަމަޟާން މަހުގައި އަޅުކަމުގައި ތަފާތުވެވުނުތޯ އަމިއްލަ ނަފްސާ ސުވާލުކުރައްވާށެވެ. ދާނެ މަދަރުސާއެއް ނެތި، ބިޒީވާނެ އޮފީސް މަސައްކަތެއް ނެތި، ނިކުންނާނެ ތަނެއް ނެތި، އާއިލާ އާއެކު ގޭގައި ހުރެ މި މައްސަރުގައި ހެޔޮޢަމަލުގެ ފަތަށް ބަރުކަމެއް ގެނެވުނުތޯ އަމިއްލަ ނަފްސާ ސުވާލުކޮށްލާށެވެ. ބާކީ ކުރިޔަށް މިއޮތީ އެންމެ މުހިންމު ދުވަސްކޮޅެވެ. ފަހު ދިހައިގެ ސަވާބާއި ދަރުމަ ހޯދުމަކީ ވަރަށް ހިތްވަރުން ނޫނީ ނުވާނޭކަމެކެވެ. ދުވާލުގެ ކަރުހިއްކުން އިތުރުވާހެން ހީވާނެއެވެ. ރޭނގަޑުގެ ނިދިވެސް ގަދަވެގެންދާނެއެވެ. އާދަވެގެން ތަޙައްޖުދު ނަމާދު ކުރާމީހާއަށްވެސް ނުހޭލެވުމާއި، ހޭލެވުނަސް ނިދިނުފިލުން ފަދަ އެތައް ކަމެއް ދިމާވާނެއެވެ. ދަންނާށެވެ. އެއީ އެކަލާނގެ ތިބާގެ ހިތްވަރާއި ފަންވަރާއި އަޅުކަމުގައި ހުރި ހީވާގިކަން ބައްލަވަނީއެވެ. ހިތްވަރާއެކު ފަހު ދިހައަށް ބައިއަތު ހިފާށެވެ. ކުރިން ނިދާ، ދަންވަރު ހޭލާ ތިބާގެ ރޭއަޅުކަން އިތުރުކުރާށެވެ.\nއެރެއެއްގައި ކުރާ އަޅުކަން 1000 މައްސަރުގައި ކުރާ އަޅުކަމަށްވުރެ ޘަވާބުގެ ގޮތުން އިތުރުވެގެންވާ ރެއެއް އެފަހު ދިހައިގައި ވެއެވެ. 1000 މައްސަރަކީ 83 އަހަރަށްވުރެ ގިނަ ދުވަހެވެ. އެއީ ﷲގެ ކަލާމްފުޅު ކީރިތި ޤުރްއާން ބާވައިލެއްވުނު ރެއެވެ. ކުރިއަށް އަންނަ އަހަރުގެ ހުރިހާ ކަމެއް ﷲ ސުބުޙާނަހޫ ވަތަޢާލާ މިންވަރުކުރައްވައި ކަނޑައެޅުއްވާނެ ރެއަކީވެސް އެއީއެވެ. ޖިބްރީލްގެފާނާއި މަލާއިކަތްބޭކަލުން ރަޙްމަތާއި ބަރަކާތާއިގެން އެރޭ ފައިބައިވަޑައިގަންނަވާނެތެވެ. އެއީ ބަރަކާތުން ފުރިގެންވާ ސަލާމަތްކަން ލިބިގެންވާ ރެއެކެވެ.\nއާދެ ލައިލަތުލް ޤަދްރިވިލޭރެއެވެ. އެރޭގެ މާތްކަން ﷲ ޠަޢާލާ ވަނީ ކުރު ސޫރަތެއް ގޮތުގައި އަންގަވާފައެވެ.\nއެކަލާނގެ ވަޙީކުރެއްވިއެވެ. "إِنَّا أَنزَلْنَاهُ فِي لَيْلَةِ الْقَدْرِ * وَمَا أَدْرَاكَ مَا لَيْلَةُ الْقَدْرِ * لَيْلَةُ الْقَدْرِ خَيْرٌ مِّنْ أَلْفِ شَهْرٍ * تَنَزَّلُ الْمَلائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ * سَلامٌ هِيَ حَتَّى مَطْلَعِ الْفَجْرِ*"\nމާނައީ: ހަމަކަށަވަރުން، ތިމަންރަސްކަލާނގެ އެ قرآن ބާވައިލެއްވީ ލައިލަތުލް ޤަދްރި ވިލޭރޭގައެވެ. އަދި ލައިލަތުލް ޤަދްރި ވިލޭރެއަކީ، ކޮންރެޔެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ؟ ލައިލަތުލް ޤަދްރި ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ. މަލާއިކަތުންނާއި، ޖިބްރީލްގެފާނު އެބޭކަލުންގެ ވެރިރަސްކަލާނގެ އިޒުނަފުޅާއެކު، ހުރިހާ އަމުރުފުޅަކާއިގެން އެރޭ ފައިބައިވަޑައިގަންނަވާނެތެވެ. އެއީ ފަޖުރުގެ އަލިކަން ފާޅުވެއްޖައުމަށް ދާންދެން، أمانކަމާއި، ސަލާމަތްކަން ލިބިގެންވާ ރެއެކެވެ.\nއެފަދަ މަތިވެރި ރެއަކާ ބައްދަލުވެ އެރޭގައި ސަވާބާއި ދަރުމަ ނުލިބިދާ މީހަކަށް ވުރެ އަބާއްޖަވެރިއަކީ އަޅެ ފަހެކާކުހެއްޔެވެ؟ އެންމެ 10 ރޭގައި އަޅުކަމުގައި ހީވާގި ލެއްވުމަށް ޣާފިލްވެ ނުލައްވާށެވެ. މި ދިހަ ރޭގެ ސަވާބަށް ކަންކުރައްވަންވީ ގޮތަށް އެހީތެރިކަމެއް ކިޔާލަ ދެންހެއްޔެވެ؟\nއެ ޝަރަފުވެރި، މަތިވެރި ރޭގެ ސަވާބަށް އެދި މި 10 ރޭގެ ރޭގަނޑުގެ ފަހުބައިގައި ތެދުވެ ދަމުނަމާދު ކުރާށެވެ. ފޯނު އެލާމްކޮށްގެންވެސް ތިބާގެ އޮފީހަށްދާން ހެނދުނު ތިޔަ ތެދުވާ ފަދައިން ހަމަ އެގަޑީގައިވެސް ހޭލެވޭނެ ނޫންހެއްޔެވެ؟ ހިތްވަރުލާ ތެދުވެ ނަމާދުކޮށް އެދޭ ކަންކަން ދަންނަވާށެވެ. އެރޭ ދުޢާކުރުން ޝަރުޢުކުރެއްވިއެވެ. އެއީ އެރެއެއްގައި ދުޢާ އިޖާބަކުރެއްވޭނެކަމުގައި އެންމެ ބޮޑަށް ބެލެވޭ ރެއެވެ. އެހެންކަމުން މި 10 ރޭ ދުޢާކުރުން ގިނަކުރާށެވެ. މާތް ﷲ އެކަމަނާއަށް ރުއްސުންލެއްވި ޢާއިޝަތުގެފާނު ވިދާޅުވިއެވެ. “ލައިލަތުލް ޤަދްރިއަކީ ކޮން ރެއެއްކަން ތިމަންކަމަނާއަށް އެނގިވަޑައިގަންނަވާނަމަ އެރޭ ތިމަންކަމަނާ ވިދާޅުވާންވީ ކޮން ޛިކުރެއްތޯ ސުވާލު ދެންނެވުމުން ރަސޫލާ ﷺ ޙަދީޘް ކުރެއްވިއެވެ.\n((قُولِي: اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي))\nމާނައީ: “ކަމަނާ މިފަދައިން ވިދާޅުވާށެވެ. “اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي” (އޭ ﷲ އެވެ. އިބަ ﷲ އީ ގިނަގިނައިން ޢަފޫކުރައްވާ، ޢަފޫ ކުރެއްވުމަށް ލޯބިކުރައްވާ އިލާހެވެ. މިއަޅާއަށް ޢަފޫކޮށްދެންވާނދޭވެ!)”\n(ޖާމިޢުއް ތިރްމިޛީ، ޙަދީޘު: 3513)\nއަދި ހަމައެހެންމެ ހެޔޮޢަމަލުތައް ކުރުން ގިނަކުރާށެވެ. އެންމެހާ ހެޔޮޢަމަލުތައް އެރޭގައި ކުރުން ޝަރުޢުވެގެންވެއެވެ. މިސާލަކަށް ސަދަޤާތް ކުރުން، ޤުރުއާން ކިޔެވުން ފަދަ ކަންކަން ކުރުމަށް ވަގުތު ކަނޑައަޅާށެވެ. ވަކި އަދަދެއް ކަނޑައަޅާ ކޮންމެ ރެއަކުވެސް މީހުން މަދުގަޑީގައި ނިކުމެ ސިއްރިއްޔާތުގައި ތިބާގެ އަތުން ހޭދަކުރާށެވެ. އަދި އެ މީހާކައިރިވެސް މިވާހަކަ އެއްވެސް މީހަކު ކައިރި ނުބުނުމަށް އެދޭށެވެ. އަސްތަޣުފާރު ކުރުން ގިނަކުރާށެވެ. މިފަދަ އެތައް ހެޔޮކަމަކުން ރޭތައް ފުރާލާށެވެ.\nޔަޤީނުން ވެސް އެރެއަކީ ރަމަޟާން މަހުގައި އަންނަ ރެއެކެވެ. ލައިލަތުލް ޤަދްރިއަކީ ކޮންމެ އަހަރެއްގައި ވަކި ރެއެއްގެ ގޮތުގައި ކަނޑައެޅި ޘާބިތުވެގެންވާ ރެއެއް ނޫނެވެ.އެއީ ކޮން ރެއެއްކަން ނޭނގުނު ނަމަވެސް ރަމަޟާން މަހުގެ ފަހު ދިހައިގައި ނުވަތަ ފަހު ދިހައިގެ އޮނަހިރި ރޭތަކުގައި އެރޭ ހޯދުމަށް މަސައްކަތް ކުރުމަށް މާތް ނަބިއްޔާ ﷺ އިރުޝާދު ދެއްވާފައިވެއެވެ. ކޮންމެއަކަސް، ކޮންމެ ސަބަބަކާ ހުރެ ނަމަވެސް، އެ ރޭ ސިއްރު ކުރެވިފައި ވުމަށް ﷲ ވަނީ މިންވަރު ކުރައްވާފަ އެވެ. މިކަމުގައި ހަމަ ޔަގީނުންވެސް ހިކުމަތްތަކެއް ވާނެއެވެ.\nޢިލްމުވެރިން ވިދާޅުވާ ގޮތުގައި، ލައިލަތުލް ޤަދްރި ސިއްރު ކުރެއްވުމުގެ އެންމެ ބޮޑު ހިކުމަތަކީ، އަޅުކަންތައް ކުރުމަށް މީސްތަކުން އަބަދުވެސް ޝައުގުވެރި ކުރުވުމާ އެކު އެ ރޭގެ މަތިވެރިކަމުގެ ނަސީބު ލިބޭނެ ގޮތް މެދުވެރި ކުރެއްވުމެވެ. އެއީ ކަނޑައެޅިގެން ވަކި ރެއެއް ނަމަ މީސްތަކުން އެހެން ރޭތަކަށް މާ ބޮޑު ފަރުވާލެއް ނުހުންނާނެ އެވެ. މިހާރު މުޅި ރޯދަ މަސް އެކީ އެރޭ ހޯދުމަށް މަސައްކަތް ކުރާނެ އެވެ. އަދި ވަކިން ޚާއްޞަކޮށް ފަހު ދިހައިގައި ބޮޑަށް މަސައްކަތް ކުރާނެ އެވެ. މަހުގެ ފުރަތަމަކޮޅު އަޅުކަންތަކަށް ވަރަށް ބޮޑަށް ސަމާލުކަންދީފައި މެދެއްހާ ހިސާބަށް އަންނައިރު ފޫހިކަމާއި ލޮޑުކަން ބައެއް މީހުންގެ ފަރާތުން ފެނިގެންދެއެއް ނުންހެއްޔެވެ؟ މިކަމުން އަރައިގަނެ އަލުން އާ ހިތްވަރަކާ އެކު މަސައްކަތް ކުރުމުގެ ޝައުގު ފަހު ދިހައިގައި ލިބެއެވެ. އަދި ފަހު ދިހައިގެ ތެރެއިންވެސް އެންމެ ފަހުގެ އޮނަހިރި ރޭތަކަށް މާބޮޑު ޝައުގެއް ލިބިގެންދެއެވެ.\nއެރޭ ސިއްރު ކުރެވުނު އަނެއް ހިކުމަތަކީ އެރެއަކީ ކޮން ރެއެއްކަން އެނގިހުރި ހާލަތެއްގައި އެ ރޭ ފާފައަކަށް ހުށަހެޅިއްޖެ ނަމަ ލިބޭނެ ފާފައިގެ ބޮޑުކަން އިތުރުވެގެން ގޮސްދާނެތީވެ މީސްތަކުންނަށް ރަހުމަތަކަށްޓަކައެވެ. އަދި ހަމައެހެންމެ އަޅުކަން ކުރުމުގައި ގަދައަޅައި މަސައްކަތް ކުރުމަކީ އޭގެ ޒާތުގައި ވެސް ސަވާބު ލިބޭ ކަމަކަށް ވާއިރު މިގޮތަށް ސިއްރު ކުރެވިފައި އޮތުމުން އެންމެ ރެއަކު ގަދައަޅައި މަސައްކަތް ކުރުމަށް ވުރެ އެތައް ރެއަކު އެގޮތަށް ގަދައަޅައި މަސައްކަތް ކުރުމުން ލިބޭ ސަވާބު އިތުރު ވެގެންދާނެތީ އެވެ. ވީއިރު އަޅުކަންތައް ކުރުމުގައި އަޅުގަނޑުމެން އިތުރު ހިތްވަރަކާއި ބާރެއް ލާން މަސައްކަތް ކުރަންޖެހެއެވެ. ލައިލަތުލް ޤަދްރި ލިބޭތޯ ރަމަޟާން މަހުގެ ހުރިހާ ރޭތަކެއްގައި އަދި ވަކިން ފަހު ދިހައިގައި ގަދައަޅައި މަސައްކަތް ކުރަން ޖެހެއެވެ. މިފަދަ މާތް ރެއެއް ރަމަޟާންމަހުގައި ލައްވާފައިވާއިރު އަޅުކަމަށް ފަރުވާކުޑަކޮށްލާ މަޖަލާއި އުފަލުގައި ސޯޝަލް މީޑިޔާގައި މި ރޭތައް ނަގާނުލާށެވެ. މިއީ ހަމައެކަނި ކުޅިވަރުގެ މަހަކަށް ނުހައްދަވާށެވެ.\nޙަސްނާ އަޙްމަދު5ގަޑިއިރު ކުރިން\nޝެއިޚް މޫސާ އަންވަރު ހަސަން 15 ގަޑިއިރު ކުރިން\nއިސްމާޢިލް އާދިލް2ދުވަސް ކުރިން\nއައިޝަތު އަހުނާ2ދުވަސް ކުރިން


Haassa huhdha ehge dhashun Barcelona in forward eh gennanee | Mihaaru\nބާސެލޯނާގެ ޕީކޭ (ކ) ކައިރިން ސޮސިއެޑާޑްގެ ވިލިއަން ބޯޅަ ކޮންޓްރޯލްކުރަން މަސައްކަތްކުރަނީ.-- ފޮޓޯ: އޭއެފްޕީ\nހާއްސަ ހުއްދައެއްގެ ދަށުން ބާސާ އިން ފޯވާޑެއް ގެންނަނީ\n13 ފެބުރުއަރީ 2020 - 09:446comments\nބާސެލޯނާ (ފެބްރުއަރީ 13) - ބާސެލޯނާގެ ފޯވާޑް އޮސްމާނޭ ޑެމްބެލޭ އަށް އަނިޔާވެ އޭނާ އަށް ސީޒަން ނިމުމުން، ހާއްސަ ހުއްދައެއްގެ ދަށުން އޭނާގެ މަގާމަށް ފޯވާޑެއް ހޯދުމުގެ މަސައްކަތް ބާސެލޯނާ އިން ފަށައިފި އެވެ.\nއުމުރުން 22 އަހަރުގެ ޑެމްބެލޭ ފަލަމަސްގަނޑަށް އަނިޔާވިއިރު ބާސެލޯނާގެ ސްޓްރައިކަރު ލުއިސް ސުއަރޭޒް ވެސް ހުރީ އަނިޔާގަ އެވެ. ސްޕެއިން ފުޓްބޯޅައިގެ ގަވާއިދު ބުނާގޮތުން އަނިޔާގެ ސަބަބުން ހަތަރު މަހަށް ވުރެ ގިނަ ދުވަހަށް ކުޅުމާ ދުރަށް ދާ ކުޅުންތެރިއެއްގެ ބަދަލުގައި އެހެން ކުޅުންތެރިއެއް ހޯދުމުގެ ހުއްދަ އަކަށް ކްލަބަކަށް އެދެވޭނެ އެވެ. އަދި ސްޕެއިނުގެ ފެޑެރޭޝަނުން މި ހުއްދަދޭނީ ސްޕެއިނުގެ ކޮންމެވެސް ކްލަބަކުން ފޯވާޑެއް ގެނެވޭގޮތަށެވެ. ހުއްދަދޭތާ 15 ދުވަސްތެރޭގައި ޓްރާންސްފާގެ ހުރިހާ ކަމެއް ނިންމަންޖެހެ އެވެ. ބާސެލޯނާ އިން މިހާރު ވަނީ އެ ހުއްދަ އަށް އެދިފަ އެވެ. އަދި ވަރަށް އަަވަހަށް އެ ފުރުސަތު އެ ޓީމަށް ދޭނެ އެވެ.\nރިޕޯޓްތައް ބުނާގޮތުގައި ބާސެލޯނާގެ ކޯޗު ކީކޭ ސެޓިއެން ބޭނުންވަނީ ރެއާލް ސޮސިއެޑާޑަށް ކުޅޭ ބްރެޒިލްގެ ފޯވާޑް ވިލިއަން ހޯސޭ އެވެ. އުމުރުން 28 އަހަރުގެ ވިލިއަން ހޯދަން މިދިޔަ މަހުގެ ޓްރާންސްފާ މާކެޓްގައި އިންގްލެންޑްގެ ޓޮޓެންހަމް، ޗެލްސީ އަދި މެންޗެސްޓާ ޔުނައިޓެޑުން މަސައްކަތްކުރި އެވެ. ޔުނައިޓެޑާއި ޓޮޓެންހަމުން ލޯން އެއްބަސްވުމެއްގެ ދަށުން ވިިލިއަން ގެންނަން ހުށަހެޅިއިރު، ޗެލްސީން ކުރީ 20 މިލިއަން ޔޫރޯ ބިޑެއް ކަމަށް ރިޕޯޓްތައް ބުނެ އެވެ.\nވިލިއަން މި ވަގުތު ސޮސިއެޑާޑާ އެކު ހަދާފައިވާ ކޮންޓްރެކްޓް ބުނާގޮތުން އޭނާ ގެންދެވޭނީ 70 މިލިއަން ޔޫރޯ ދައްކައިގެންނެވެ. އަދި އެ އަގަށް ބަދަލެއް ގެންނަން ބޭނުންނުވާ ކަމަށް ސޮސިއެޑާޑްގެ ކޯޗު އިމާނޯލް އަލްހުއާސިލް ވަނީ ބުނެފަ އެވެ.\nބްރެޒިލްގެ މަޝްހޫރު ތިން ކްލަބް ކަމަށްވާ ގްރެމިއޯ އާއި ސައޮ ޕައޮލޯ އަދި ސަންޓޯސް އަށް ކުޅުނު ވިލިއަން ޔޫރަޕްގައި ފުރަތަމަ ކުޅުނީ ރެއާލް މެޑްރިޑް ބީ ޓީމަށެވެ. ފަހުން ރެއާލުގެ ސީނިއާ ޓީމަށް ވެސް އޭނާ ޕްރޮމޯޓްކުރި އެވެ. ރެއާލް ދޫކޮށް ފަހުން އޭނާ ވަނީ ޒަރަގޯޒާ އާއި ލަސް ޕަލްމާސް އަށް ކުޅެފަ އެވެ. ސޮސިއެޑާޑާ ގުޅުނީ 2016 ވަނަ އަހަރު އެވެ. އެ ޓީމަށް މިހާތަނަށް ކުޅެދިން 132 މެޗުން ވަނީ 53 ގޯލު ޖަހައިފަ އެވެ.\nއިތުރު ލިޔުންތައް ބާސެލޯނާ ރެއާލް ސޮސެއިޑާޑް


Mi Faharu Invictus 'Victory' Habeys Vaane - Vaguthu\nދުނިޔޭގައި ސެންޓު އުފައްދާ ބްރޭންޑްތަކުގެ ތެރެއިން އެންމެ މަޝްހޫރު އެއް ބްރޭންޑެއް ކަމަށްވާ ޕާކޯ ރަބާން އިން 2013 ވަނަ އަހަރު ބާޒާރަށް ނެރެފައިވާ އިންވިކްޓަސް ސެންޓޭ ބުނުމުން ޒުވާން ފިރިހެނުންނަށް ހަމަ ގައިމުވެސް ނޭނގި ނުދާނެއެވެ. ޓްރޮފީއެއްހެން އިންނަ މިސެންޓުފުޅި އަކީ ޒުވާނުންގެ މެދުގައި އެހާވެސް މަޤުބޫލް ސެންޓެކެވެ. އެހެންނަމަވެސް މިފަހަރު ދައްކަން މިއުޅެނީ އިންވިކްޓަސް ވިކްޓްރީގެ ވާހަކައެވެ.\nފިރިހެނުންނަށް ޙާއްސަ މިސެންޓު ދުނިޔޭގެ ބަޒާރަށް ނެރެފައިވަނީ 2021 ވަނަ އަހަރުއެވެ. އަދި މިއަދާއި ހަމަޔަށް މިސެންޓު އަންނަނީ ފިރިހެނުންގެ މެދުގައި މަޤްބޫލުކަން ހޯދަމުންނެވެ.\nއިންވިކްޓަސް ވިކްޓްރީ ސެންޓު މިހާރު އޮންލައިން ޕޭޖް އިންޓެންސް އެމްވީ އިން ލިބެން އެބަހުރިއެވެ. މިސެންޓުގެ 100 އެމްއެލް ފުޅިއެއް އެޕޭޖުންވިއްކަނީ 2200 ރުފިޔާއަށެވެ.\nއިންވިކްޓަސް ވިކްޓްރީ އަކީ އަރާމު، ފިރިހެންވަންތަ މީރު ވަހެއް ހުންނަ ސެންޓެކެވެ.\nފިރިހެނުންނަށް ހާއްސަ މި ސެންޓުގައި ހިމެނޭ އެންމެ މުޙިއްމު ދެ ނޯޓަކީ ޕިންކް ޕެޕަރ އާއި ލެމަންއެވެ، އަދި މިސެންޓު އިތުރަށް ފުރިހަމަ ކުރުމަށްޓަކައި އޮލިބަނަމް، ލެވެންޑަރ، ވެނީލާ ، ޓޮންކާ ބީން އަދި އެންބަރ ވަނީ ހިމަނާފައެވެ.\nލޯބިވެރިޔާއަށް ސެންޓުފުޅިއެއް ހަދިޔާއަކަށް ދޭން ބޭނުންނަމަ، އިންޓެންސް އެމްވީއިން އެކަމަށް އެހީތެރިވެދޭނެއެވެ.\nއެގޮތުން އޯޑަރ ކުރާއިރު ޕެކް ކޮށްދިނުމަށް އެދުމުން ޕެކްކޮށްދީފައި ހިލޭ ޑެލިވަރީ ކޮށްދޭނެއެވެ.\nއިންޓެންސް އެމްވީއަކީ ރާއްޖޭގައި ސެންޓުގެ ވިޔަފާރި އޮންލައިންކޮށް ކުރާ ބައެކެވެ. އެޕޭޖުން ވިއްކަނީ 100 ޕަސަންޓު އޮރިޖިނަލް ސެންޓެވެ.އިންޓެންސް އެމްވީއިން ވިޔަފާރި ކުރާ ކޮންމެ ފަރާތަކަށްވެސް ސެންޓުފުޅި ހިލޭ ރާއްޖޭގެ ކޮންމެ ހިސާބަކަށް ޑެލިވަރީ ކޮށްދެއެވެ. އިންޓެންސް އެމްވީގެ ފޭސްބުކް އަދި އިންސްޓަރގްރާމް ޕޭޖަށް މެސެޖްކުރުމުންވެސް ވިޔަފާރި ކޮށްލެވޭނެއެވެ.\nއިތުރު މައުލޫމާތު ހޯދުމަށް އިންޓެންސް އެމްވީ ހޮޓްލައިން 7730055 އަށް ގުޅާލުމުން ލިބިގެންދާނެއެވެ.


Sarahahdhugai Raajjey ge muhihmukan vanee ithuruvefai: Pompeo\nސަރަހައްދުގައި ރާއްޖޭގެ މުހިއްމުކަން ވަނީ އިތުރުވެފައި: ޕޮމްޕެއޯ\nމާލެ، 28 އޮކްޓޫބަރު 2020: އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ މިއަދު ރާއްޖެ ވަޑައިތެވެ. މި ދަތުރުގައި، އެމެރިކާ އިން ރާއްޖެ އަށް އަސްކަރީ އަދި މާލީ އެހީތެރިކަމުގެ ޔަގީންކަން ދިނުމާއެކު ގުޅުން ބަދަހިކުރުމުގެ ރަސްމީ މަޝްވަރާތައް އޮންނާނެ އެވެ. ޕޮމްޕެއޯގެ މި ދަތުރަކީ އިންޑިއާ ކަނޑުގައި ޗައިނާގެ ނުފޫޒު ގަދަވިޔަ ނުދޭން އެމެރިކާގެ އިސްނެގުމާ އެކު އުފައްދާފައިވާ "އިންޑޯ-ފެސިފިކް އެލަޔަންސް" ގެ ބައްދަލުވުމަކަށް އިންޑިއާއަށް ވަޑައިގަތްއިރު، މި ސަރަހައްދުގެ އެހެން ގައުމުތަކަށް ކުރައްވާ ދަތުރެކެވެ. ރާއްޖެ އަކީ ޕޮމްޕެއޯގެ މި ދަތުރުގެ ތިން ވަނަ މަންޒިލެވެ. -- ފޮޓޯތައް: ރައީސް އޮފީސް\nއިންޑޯ-ޕެސިފިކް ސަަރަހަައްދުގެ އިތުރުން ބައިނަލްއަގުވާމީ މުޖުތަމައުގައި ރާއްޖޭގެ މުހިއްމުކަން އަންނަނީ އިތުރުވަމުން ކަމަށް އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ ވިދާޅުވެއްޖެ އެވެ.\nމިއަދު ރާއްޖެއަށް ކުރެއްވި ރަސްމީ ދަތުރުފުޅުގައި ފޮރިން މިނިސްޓަރު އަބްދުﷲ ޝާހިދު އާއެކު ޝެރަޓަން ގުޅިގެން ބޭއްވި ނޫސްވެރިންގެ ބައްދަލުވުމުގައި ޕޮމްޕެއޯ ވިދާޅުވީ ރާއްޖެ އާއި އެމެރިކާއާއެކު އޮންނަ ގާތް، ރަހުމަތްތެރި ގުޅުން މިހާރު ވަނީ ކުރިން ނުދެކޭ ފަދަ ހަރުފަތަކަށް އުފުލިފައި ކަމަށެވެ.\nރާއްޖޭގައި އެމެރިކާގެ އެމްބަސީއެއް ހުޅުވަން ނިންމި ކަން މިއަދު އިއުލާނު ކުރައްވަމުން ޕޮމްޕެއޯ ވިދާޅުވީ އެ ނިންމެވުމަކީ ހާއްސަކޮށް އިންޑޯ-ޕެސިފިކް ސަރަހައްދުގައި ރާއްޖޭގެ މުހިއްމުކަން އިތުރުވުމުގެ ރަމްޒެއް ކަމަށެވެ.\n"އިންޑޯ ޕެސިފިކްގައި އަދި ބައިނަލް އަގުވާމީ މުޖުތަމައުގައި ރާއްޖެ އަދާކުރަމުން އަންނަ ދައުރުގެ މުހިއްމުކަން އަންނަނީ އިތުރުވަމުން. އަދި އަޅުގަނޑުމެން ބޭނުންވަނީ ރަނގަޅު ބައިވެރިއެއްގެ ގޮތުގައި އޮންނަން،" ޕޮމްޕެއޯ ވިދާޅުވި އެވެެ.\nޗައިނާއާއި އެމެރިކާއާ ދެމެދު ނުތަނަވަސްކަން އިތުރުވެފައިވާ ދަނޑިވަޅެއްގައި ޕޮމްޕެއޯ ވަނީ ޗައިނާއަށް ވަރަށް ބޮޑަށް ފާޑުވިދާޅުވެފަ އެވެ.\nވަން ބެލްޓް ވަން ރޯޑް މަޝްރޫއުގެ ދަށުން އެކި ގައުމުތަކަށް ޗައިނާއިން ބޮޑެތި އަދަދުތަކުން ދީފައިވާ ލޯނުތަކަށް އިޝާރާތް ކުރައްވައި އޭނާ ވިދާޅުވި ގޮތުގައި ޗައިނާ އިން ދަނީ ސަރަހައްދީ ގައުމުތަކާއެކު މުޅި ދުނިޔޭގެ އިގުތިސޯދީ މިނިވަންކަން ގެއްލުވާލައިގެން، އެ ގައުމުތަކުގެ ސިޔާދަތަށް އަރައިގަންނަމުން ކަމަށެވެ.\nއަދި އޭގެ ސަބަބުން ސަރަހައްދުގެ ސަލަމާތާއި ރައްކާތެރިކަމަށްވެސް ނުރައްކާވެފައިވާކަމަށް އޭނާ ތުހުމަތުކުރެއްވި އެވެ.\n"އެމެރިކާ ތަފާތު. އަޅުގަނޑުމެން ގައުމުތަކުގެ ސިޔާދަތަށް އިހުތިރާމްކުރަން. އަޅުގަނޑުމެން ބާރުއަޅަނީ ދެފުށް ފެންނަ ގޮތަށް މަަސައްކަތް ކުރަން. އަޅުގަނޑުމެން ގުޅުން ބިނާ ކުރަނީ އެކުވެރިކަމާއި ބައިވެރިވުމުގެ މައްޗަށް،" ރާއްޖެއަށް ވަޑައިގެންނެވުމުގެ އަވަށްޓެރި ސްރީލަންކާއަށް ކުރެއްވި ޒިޔާރަތުގައިވެސް ޗައިނާއަށް ވަރަށް ބޮޑަށް ފާޑުވިދާޅުވި ޕޮމްޕެއޯ ވިދާޅުވި އެވެ.\nއެ ބައްދަލުވުމުގައި ވާހަކަ ދައްކަވަމުން ޝާހިދު ވިދާޅުވީ އެމެރިކާގެ އެމްބަސީއެއް ރާއްޖޭގައި ހުޅުވިގެން ދިއުމަކީ ސިޔާސީ އަދި ހާރިޖީ ގުޅުމުގެ އިތުރުން ދެ ގައުމުގެ ރައްޔިތުންގެ މެދުގައި އޮންނަ ގުޅުން އިތުރަށް ފުޅާވެގެންދާނެ ފާލަމެއް ކަމަށެވެ.\nއިންޑިއާ ކަނޑުގެ ސަލާމަތާއި ރައްކާތެރިކަމަށް އެމެރިކާއިން އަދާކުރަމުންދާ މުހިއްމު ދައުރު ފާހަގަކުރައްވަމުން ޝާހިދު ވިދާޅުވީ ދީނީ ހަރުކަށި ފިކުރާއި ޓެރަރިޒަމާ ދެކޮޅަށް ރާއްޖެއާއި އެމެރިކާ ގުޅިގެން ކުރަމުންދާ މަސައްކަތްތައް އިތުރަށް ހަރުދަނާ ކުރަންޖެހޭ ކަމަށެވެ.\nޕޮމްޕެއޯ ރާއްޖެއަށް ކުރެއްވި ދަތުރުފުޅުގައި ވަނީ ރައީސް އިބްރާހިމް މުހައްމަދު ސޯލިހުގެ އަރިހަށް އިހުތިރާމްގެ ޒިޔާރަތެއް ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހާއި އެމެރިކާގެ ހާރިޖީ ވަޒީރު މައިކް ޕޮމްޕެއޯ -- ފޮޓޯ: ރައީސް އޮފީސް\nއެ ބައްދަލުވުމުގައި ދެ ބޭފުޅުން ވަނީ ގިނަ ދާއިރާތަކަކުން ދެ ގައުމުގެ ދެމެދުގައި އޮތް ގުޅުންތައް އިތުރަށް ބަދަހިކުރެވޭނެ ގޮތްތަކާ ގުޅޭގޮތުން މަޝްވަރާކުރައްވާފަ އެވެ.\nމި ގޮތުން، ދެ ގައުމުގެ ދެމެދުގައި އޮތް ދޭދޭ ގުޅުމާއި، ބައިނަލްއަގުވާމީ މައިދާނުގައި ގުޅުން ބަދަހިކުރުން އިތުރުކުރުމާއި، ވިޔަފާރީގެ ގުޅުންތަކާއި އިންވެސްޓްމެންޓުތައް އިތުރުކުރުމާ ގުޅޭގޮތުން ދެ ބޭފުޅުން މަޝްވަރާކުރެއްވި އެވެ.\nމީގެ އިތުރުން، ތިމާވެށި ހިމާޔަތްކުރުމާއި، ސައިބާ ސެކިއުރިޓީ ވަރުގަދަކޮށް ނިރުބަވެރިކަމާއި ދެކޮޅަށް ކުރަމުންދާ މަސައްކަތްތައް ހަރުދަނާކުރުމާއި، އިންޑޯ-ޕެސިފިކް ސަރަހައްދުގެ މިނިވަންކަން ދަމަހައްޓައި، އެ ސަރަޙައްދުގެ ވިޔަފާރި ކުރިއެރުވުމާ ގުޅޭގޮތުން ވެސް ދެ ބޭފުޅުން ހިޔާލު ބަދަލުކުރެއްވި އެވެ.\nރާއްޖެއަށް ޒިޔާރަތްކުރައްވާފައި މި ވަނީ، އޭޝިޔާގެ ބައެއް ގައުމުތަކަށް މިހާރު ކުރައްވަމުން ގެންދަވާ ޒިޔާރާތުގެ ދަށުންނެވެ. މިއީ، 1992 ވަނަ އަހަރު އެމެރިކާގެ ސެކްރެޓަރީ އޮފް ސްޓޭޓް ޖޭމްސް އެޑިސަން ބޭކާ ރާއްޖެއަށް ކުރެއްވި ޒިޔާރާތަށް ފަހު، އެ ޤައުމުގެ ސެކްރެޓަރީ އޮފް ސްޓޭޓްގެ މަގާމު ފުރުއްވަމުން ގެންދަވާ ބޭފުޅަކު ރާއްޖެއަށް ޒިޔާރަތްކުރައްވާ ފުރަތަމަ ފަހަރެވެ.\nރައީސް އިބްރާހިމް މުހައްމަދު ސޯލިހު އެމެރިކާ ފޮރިން މިނިސްޓްރީ + އަބްދުﷲ ޝާހިދު ދިވެހި ރާއްޖެއާ ޗައިނާގެ ގުޅުން\nޗައިނާ އިން ރާއްޖެއަށް 100،000 ވެކްސިން\nޕޫލް ކުރި ނޫސްވެރިޔާއަށް ފެނުނު މަންޒަރު!\nއެމެރިކާ ވޯޓްގެ ބޯ ވިލާގަނޑު ރާއްޖެ މައްޗަށް!


Minister Shahid, India Ge Bodu Vazeeraai Bahdhalu kuravvaifi މިނިސްޓަރ ޝާހިދު، އިންޑިޔާގެ ބޮޑުވަޒާިރާއި ބައްދަލުކުރައްވަައިފި – Huvadhoo News Minister Shahid, India Ge Bodu Vazeeraai Bahdhalu kuravvaifi Huvadhoo News\nމިނިސްޓަރ ޝާހިދު، އިންޑިޔާގެ ބޮޑުވަޒާިރާއި ބައްދަލުކުރައްވަައިފި\nދިވެހިރާއްޖޭގެ ފޮރިންމިނިސްޓަރ އަބްދުﷲ ޝާހިދު އިންޑިޔާގެ ބޮޑުވަޒީރު ނަރެންދުރަ މޯދީ އާއި ބައްދަލު ކުރައްވައިފިއެވެ.\nމިނިސްޓަރ އަބްދުﷲ ޝާހިދު، އދ.ގެ އާއްމު މަޖިލީހުގެ ރައީސްކަމަށް އިންތިޚާބުވެވަޑައިގެންނެވި ފަހުން، އާއްމު މަޖިލީހުގެ ރައީސްގެ ހައިސިއްޔަތުން އިންޑިއާއަށް ކުރައްވާ އެ ދަތުފުޅުގައި ބޮޑުވަޒީރު މޯދީ އާއި ބައްދަލު ކުރައްވާފައި ވަނީ މިއަދު ނިއުދިއްލީގައެވެ.\nމިނިސްޓަރ ޝާހިދުގެ މި ބައްދަލުވުމަށްފަހު ކުރެއްވި ޓްވީޓެއްގައި ދިވެހިރާއްޖޭގެ ތަރައްގީއަށް އިންޑިއާއިން ވެމުންގެންދާ އެހީތެރިކަމަށް ޝުކުރު އަދާކުރައްވާފައި ވެއެވެ. އަދި އދ.ގެ އާއްމު މަޖިލީހުގެ ރައީސްކަމަށް ޝާހިދު އިންތިހާބު ކުރުމަށް އިންޑިއާއިން ދިން އެހީތެރިކަމަށް ޝުކުރު އަދާކޮށް އޭނާގެ “އުއްމީދުގެ ރިޔާސަތު”ގައި 76 ވަނަ ސެޝަންގައި ކުރައްވަން އިސްކަން ދެއްވާ މަސައްކަތްތަކާއި ބެހޭ މައުލޫމާތު ބޮޑުވަޒީރު މޯދީއާ ހިއްސާކުރެއްވިކަމަށް ޝާހިދުގެ ޓްވީޓްގައި ވިދާޅުވެފައި ވެއެވެ.\nފޮރިން މިނިސްޓްރީން ވިދާޅުވެފައިވާ ގޮތުން މެދުކެނޑުމެއްނެތި އިންޑިއާއިން ރާއްޖެއަށް، ފޯރުކޮށްދެމުންދާ އެހީތެރިކަމަށް މިބައްދަލުވުމުގައި މިނިސްޓަރ ޝާހިދު އިންޑިއާ ސަރުކާރާށް ޝުކުރު އަދާކުރެއްވިއެވެ.\nމިއީ އދގެ އާއްމު މަޖިލީހިގެ އިންތިހާބީ ރައީސްގެ ހައިސިއްޔަތުން އެމަނިކުފާނު ކުރައްވާ އެންމެ ފުރަތަމަ ދަތުރުފުޅެވެ.


Covid-19: Taxi Ambulance beynun kurumuge usoolu aanmukoffi\nޓެކްސީ އެމްބިއުލަންސް ބޭނުންކުރުމުގެ އުސޫލު\nޑްރައިވަރާއި ދަތުރުކުރާ އެންމެން ތިބެންވާނީ ސީޓު ބެލްޓު އަޅައިގެން\nއަސާސީ ޞިއްޙީ ޚިދުމަތްތައް ލިބުމުގައި ދިމާވާ ދަތިތައް ޙައްލުކުރުމަކީ މުހިންމު ކަމެއް: އެޗްޕީއޭ\nކ. މާލެ | 29 މެއި 2020 | ހުކުރު 13:25 | 6,266\nކޮވިޑް-19: ސާމްޕަލް ނެގުމަށް އާރުއާރުޓީ ޓީމު ހަރަކާތްތެރިވަނީ - ރާއްޖެއެމްވީ\nކޮވިޑް-19 އާއި ގުޅިގެން ޓެކްސީ އެމްބިއުލަން ބޭނުންކުރުމުގެއުސޫލުއާންމު ކޮށްފި އެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ ކޮވިޑް-19 އާއި ގުޅިގެން މާލެ ފުރަބަންދު ޙާލަތަށް ދިޔުމުން އަސާސީ ޞިއްޙީ ޚިދުމަތްތައް ލިބުމުގައި ދިމާވާ ދަތިތައް ޙައްލުކުރުމަކީ މުހިންމު ކަމެއް ކަމަށެވެ.\nއެގޮތުން އިމަރޖެންސީ ޙާލަތުގައި ބަލިމީހާ ޞިއްޙީ ޚިދުމަތްދޭ ތަނަކަށް ގެންދިޔުމުގައި ދިމާވާ ދަތިތަކަށް ޙައްލު ހޯދުމަށްޓަކާ އެންބިއުލަންސްގެ ގޮތުގައި ކާރު އަދި އެނޫންވެސް އުޅަނދު ބަލިމީހުން އުފުލުމަށް ބޭނުން ކުރުމަކީ އެ ޚިދުމަތް ގިނަބަޔަކަށް އަވަހަށް ދިނުމަށް އެޅިދާނެ މުހިއްމު ފިޔަވަޅެއް ކަމަށް އެޗްޕީއޭ އިން ބުންޏެވެ.\nއެންބިއުލާންސެއްގެ ގޮތުގައި ބޭނުންކުރުމަށް ކަނޑައަޅާފައިވާ އުޅަނދުގައި ހުންނަން ޖެހޭ ޝަރުތުތަކަށް ބަލާއިރު، ކާރު ހުންނަންވަނީ ޓްރާންސްޕޯޓު އޮތޯރިޓީގެ މިންގަނޑަށް ފެތޭގޮތަށް ކަމަށް އެޗްޕީއޭގެ އުސޫލުގައި ވެއެވެ. އެގޮތުން އެކާރުގެ ރޯޑް ވާރދިނަސް ފުރިހަމަވާން ވާނެ ކަމަށް ބަޔާންކޮށްފައި ވެއެވެ.\nއުޅަނދުގެ ޑްރައިވަރ ސީޓް ހުންނަން ވާނީ މުޅިން ވަކިން ޕާޓިޝަން ޖަހާފައި ކަމަށް އުސޫލުގައި ވާއިރު ބަލިމީހާ ގޮވައިގެން ދަތުރު ކުރާއިރުގައި އުޅަނދުގެ ކުޑަދޮރުތައް ހުޅުވާފައި ހުންނަންޖެހޭ ކަމަށްވެސް ވެއެވެ. އަދި ޕާރޓިޝަން ޖެހުމަށް ބޭނުންކުރާ މެޓީރިއަލް އަކީ ފެން ނުފާއްދާ ފަސޭހައިން ސާފުކުރެވޭ އެއްޗަކަށް ވާންޖެހޭނެ ކަމަށް އެޗްޕީއޭ އިން ބުންޏެވެ.\nބަލި މީހާ ހޮޑުލެވުންފަދަ ކަމެއް ދިމާވާ ޙާލަތެއްގައި ކާރު ރަނގަޅަށް ސާފުކޮށް ޑިސްއިންފެކްޓް ކުރެވޭ ގޮތަށް ސީޓު ކަވަރު ހުންނަން ޖެހޭއިރު އުޅަނދުގައި ރަނގަޅު ކޮމިޔުނިކޭޝަން ސިސްޓަމެއް ހަރުކުރެވިފައި ހުންނަންވާނެ ކަމަށް ވެސް އެޗްޕީއޭ އިން ބުންޏެވެ.\nބޭނުންކުރާ ޑިސްޕޯސަބަލް މާސްކް އަދި އަންގާ ރައްކާތެރިގޮތުގައި ނައްތާލަން ވާނެ ކަމަށް މި އުސޫލުގައި ބަޔާންކޮށްފައި ވާއިރު ކާރު އުޅަނދު ދުއްވާ ހުރިހާ ޑްރައިވަރުން ވެސް އިންފެކްޝަން، ޕްރިވެންޝަން (އައި.ޕީ.ސީ) ކޮންޓްރޯލް ކުރުމާއި އަމިއްލަ ރައްކާތެރިކަމަށް އަޅަންޖެހޭ ފިޔަވަޅުތަކާ ގުޅޭ ގޮތުން މަޢުލޫމާތުދީ އަހުލުވެރި ކުރަންވާނެ ކަމަށް ވެސް ވެއެވެ.\nއެޗްޕީއޭގެ އުސޫލުގައި ވާގޮތުން ޞިއްޙީ ޚިދުމަތްދޭ ތަނަކަށް ގެންދިއުމުގެ ކުރިން އޮކްސިޖަން ދިނުން ފަދަ ޚާއްޞަ ފަރުވާއެއް ބޭނުންވާ މީހަކު މިފަދަ އުޅަނދެއްގައި ގެންގޮސްގެން ނުވާނެ ކަމަށް ވެއެވެ. އަދި އުޅަނދުގައި ސީޓު ބެލްޓު ހަރުކޮށްފައި ހުންނަން ޖެހޭއިރު ބަލިމީހަކު ގޮވައިގެން ދަތުރު ކުރާއިރު ޑްރައިވަރާއި ދަތުރުކުރާ އެންމެން ތިބެންވާނީ ސީޓު ބެލްޓު އަޅައިގެންނެވެ.


21 ނޮވެމްބަރ 2018 - 07:27 13 comments\n"ދެ މީހުން ދެ އެނދުގަ ބަލަން ތިބެލާފަ، ލަވަބާޒީ ކުޅެފަ ނިދީ." ރީނާ ބުންޏެވެ.\nރީނާ ހީކުރީ އަހަންނަކީ މޮޔައެއްކަމަށެވެ. ހަގީގަތުގައި މޮޔައަކީ ރީނާއެވެ. އޭނަގެ ސިކުނޑި ރަނގަޅަށް މަސައްކަތް ނުކުރަނީއެވެ. ސިއްރު ހިފަހައްޓަން ނޭނގެނީއެވެ. ރީނާ ކުރިން ދިޔަ ތަންތަނަކާއި ބުއި އެއްޗެއް އަހަންނަކަށް ނޭނގެއެވެ. އެ ވާހަކަ ނުދެއްކި ނަމަ މާ ރަނގަޅުވީހެވެ. ނިދީ ދެ ކޮޓަރިއެއްގައިކަމަށް ރީނާއަށް ބުނެވިދާނެއެވެ. ރިސޯޓަށް ދިޔައީ އަންހެން އެކުވެރިޔަކާ އެކުގައިކަމަށް ވެސް ބުނެވުނީހެވެ. އޭރުން އެކަމުގެ ހަގީގަތެއް އަހަންނަކަށް ނުހޯދުނީހެވެ. ޒިޔާދާއަކީ އަހަރެން އިންތިހާއަށް ލޯބިވި ކުއްޖެކެވެ. އޭނަގެ ވެސް މާޒީގައި ލައްތަކެއް ޖެހިފައި ހުއްޓެވެ. އެ ކަން އަހަންނަކަށް ބަލައެއް ނުގަނެވުނެވެ. ޒިޔާދާގެ މާޒީ ކޮނެވުނުކަން އެއީ އަހަންނަށް ހެދުނު ގޯހެކެވެ. ރީނާއަކީ އަހަރެން ގަޔާވި ކުއްޖެއް ނޫނެވެ. އެހެންކަމުން ރީނާގެ ފަސްބައިގައި ޖެހިފައިހުރި ކުޑަ ކިލާކޮޅު ވެސް އަހަންނަށް ފެނުނީ ކަޅު ލައްގަނޑެއްގެ ސިފައިގައެވެ. ދެގުނަ ބޮޑުކޮށެވެ.\n"ރާބުއިމަކީ ވަރަށް ކަޑަ ކަމެއް. ބަލައެއްނުގަނެވޭނެ،" އަހަރެން ބުނީމެވެ. "އަހަރެން ލައްކަ ދުވަހު ރާއްޖެއިން ބޭރުގަ އުޅުނިން. އެކުވެރިން ދާތީ ކުލަބަށް ވެސް ދިޔައިން. އެއީ މުސްލިމުންނެއް ނޫން. އެ މީހުން ހެސްކިޔައިފައި ބޮއެ. ތަށްޓަށް އަޅާފަ ދިއް ވެސް ކުރި! އެއްފަހަރު ބޯލިޔަސް ރަނގަޅުވާނޭ، މި ވަރަކުން ނުކަޓާނޭ ކިޔައިގެން ބޮލަށްއެރެން ވެސް އުޅުނު. އަހަންނެއް ނުބޮން. އެއީ ކީއްވެ؟ ބޯނީ ބޯން ބޭނުންވާ މީހުން. އަހަރެން ބޭނުމެއް ނޫން ބޯކަށް. މި ދައްކަނީކީ ޕޯޒުގީޒުންގެ ޒަމާނުގެ ވާހަކައެއް ނޫން. އޮބައިބާއްވައިފަ ކަރަކަށް ނާޅައެއްނު! ބޯށޭ ކިޔާފަ ދިއްކުރާނީ. ނުބުއީމަ ނިމުނީނު!"\nރީނާ އިސްޖަހައިލިއެވެ. ކުރެވުނީ ކިހާ ބޮޑު ކުށެއްކަން ރީނާއަށް އިހުސާސްކުރެވުނީއެވެ. ނުވަތަ އެ ސިއްރު ބޭޒާރުކޮށްލެވުނު މޮޔަ ހިތަށްއެރީއެވެ.\n"އަހަރެން ހާދަ ވަރަކަށް ބުނީމޭ ނޫނެކޭ،" ރީނާ ދިފާއުގައި ވާހަކަދެއްކިއެވެ. "އެންމެ ފަހުން އަހަރެން ލައްވާ ތަށީގަ ހިއްޕުވީ. ތުންފަތުގަ ތަށި ޖެއްސީ."\n"ދެން ވެސް ހަމަ ބުއީމަ ބޮވޭނީ،" އަހަރެން ދުލެއް ނުކުރަމެވެ. "ތަށި އެއްލައިލެވޭނެ. އެ ތަނުން ތެދުވެވޭނެ. ތި ކުރީ ހަމަ ވަރަށް ކަޑަ ކަމެއް. އޭގެ އިތުރަށް ދެން ކުރި ކަންތައް ވެސް ވަރަށް ކަޑަ. ނޯ އެކްސްގިއުޒް! އިނަފް އިޒް އިނަފް!"\nއަހަރެން އެ ތަނުން ނުކުތީމެވެ. ހީކުރި ވަރަށް ވުރެ މާ ފަސޭހައިން އެ ފޮތް ލައްޕައިލީމެވެ. ސަލާމަތްނުވެވިގެން އުޅުނު ކުއްޖާ ގާތުން ސަލާމަތްވެވުނީއެވެ. ސައިކަލަށް އަރައިގެން ތަންކޮޅަކަށް ދިޔަތަނާ ރީނާ ގުޅިއެވެ. އަހަރެން ފޯނު ނެގީމެވެ.\n"ދެރަވީތަ؟" ރީނާ ވަރަށް ދެރަވެފައި އެހިއެވެ. "ވަރަށް ބޮޑަށް ސޮރީ!"\n"ދެން އަޅާނުލާ!" އަހަރެން ޖަވާބުގައި ބުނީމެވެ. "ވީކަމެއް ވީތާ! ދެން އަހަންނަށް ގުޅާނެކަމެއް ނެތް. ބޭނުމެއް ނޫން އެއްވެސް ގުޅުމެއް ބާއްވާކަށް."\nއަހަރެން ފޯނުކަނޑައިލީމެވެ. އޭގެ ފަހުން ދެން ރީނާގެ ކޯލެއް ނުނަގަމެވެ. އަހަންނަށް ގުޅުން ނޫން އެހެން ކަމެއް ރީނާ ނުކުރެއެވެ. އަހަރެން ދިޔަގޮތަށް ދިޔައީ އޮފީހަށެވެ. އެ ތަނުގައި ޕްރޮގުރާމެއް އެޑިޓުކުރަން އިންދައި ތަނުގެ ފޯނަށް ކޯލެއް އައެވެ. އެއީ ނަންބަރު އަރާ ކަހަލަ ފޯނެއް ނޫނެވެ. ރީނާގެ މިޒާޖު އަހަންނަށް އެނގެއެވެ. އޭނަގެ ބޯހަރުކަމާއި، ބޮޑާހޭކުން ވެސް ކޮންމެވެސް ވަރަކަށް ފެނިއްޖެއެވެ. ގޮތްދޫނުކުރުމާއި، މޮޔަކަން ވެސް ފެނިއްޖެއެވެ. އަނެއްކޮޅުން ރީނާ ވަރަށް ރަނގަޅަށް އަހަރެން ވެސް ދަސްކޮށްފިއެވެ. އަހަރެން އެކި ވަގުތު އިންނާނެ ތަންތަނާއި، ގުޅޭނެ ނަންބަރުތަކާއި، ކުރާނެ ކަންތައް ވެސް ދަސްކޮށްފިއެވެ. އަހަރެންގެ ހިތް ބުންޏެވެ. ފޯނު އެ ކުރަނީ ރީނާއެވެ. ދެވަނަ ސިކުންތުގައި ހިތަށްއެރިއެވެ. އެހެން މީހަކު ވެސް ގުޅައިފާނެއެވެ. ފޯނު ނެގީމެވެ. އެކަމަކު އަނގަޔަކުން ނުބުނަމެވެ. ކަންފަތުގައި ފޯނު ޖައްސައިލައިގެން އިނީއެވެ. ފޯނު ކުރި މީހާ ވެސް އަނގަޔަކުން ނުބުނެއެވެ. އެއީ ރީނާކަން އަހަންނަށް ޔަގީންވިއެވެ. އެހެން މީހަކު ނަމަ ވާހަކަނުދައްކާ ހުންނަންޖެހޭ ސަބަބެއް ނެތެވެ. އަހަރެން ފޯނު ކަނޑައިލީމެވެ. ހަމަ ކަނޑައިލާއިރަށް ގުޅިއެވެ. ފޯނު ނެގީމެވެ. ވާހަކައެއް ނުދައްކައެވެ. އަހަރެން ވެސް ވާހަކައެއް ނުދައްކަމެވެ. ރީނާގެ ބޭނުމަކީ ފޯނު ނެގީ އަހަރެންކަން ކަށަވަރުކުރުމެވެ. އަހަރެން އިނީ އެ ކަން ދަނެގެންނެވެ. ފޯނު ނަގައިފައި ވާހަކަނުދައްކާ ހުރުމަކީ ރީނާ އަލަށް ކުރާ ކަމެއް ނޫނެވެ. އަނެއްކާ ފޯނު ކަނޑައިލީމެވެ. އަތްގަނޑު ދުރުގައި ބޭއްވީމެވެ. ދެން ގުޅަންފެށީ އަހަރެންގެ މޯބައިލަށެވެ. ފޯނު ކެނޑުނު ދަނޑިވަޅުބަލައިފައި މޯބައިލު ނިއްވައިލީމެވެ. ރީނާގެ ހުރިހާ މަގެއް ބަންދުވީއެވެ. އަހަރެންގެ ސިކުނޑިއަށް ލުޔެއް ލިބުނީއެވެ. ވަރަށް ހަމަޖެހިލައިގެން މަސައްކަތުގައި އިންދައި ނަފީސާ އައިސް ދޮރުހުޅުވައިލިއެވެ. ނަފީސާއަކީ ނިވްސްރޫމްގެ ސެކެއްޓަރީއެވެ.\n"އޭ! އަމީން ހޯދަންވެގެން ކުއްޖަކު އެބަ ގުޅާ ނިވްސްރޫމަށް." ނަފީސާ ބުންޏެވެ.\n"އެހެންތަ؟" ނުވެސް ދެނަހުރިކަމަށް ހެދިފައި އަހަރެން ބުނީމެވެ. "ކާކު؟"\n"ތިއެއް ނޭނގެ،" ކަންބޮޑުވެފައި ނަފީސާ ބުންޏެވެ. "މުޅި ނިވްސްރޫމްގެ ހުރިހާ އެކްސްޓެންޝަނަކަށް އެބަ ގުޅާ. ފަހަރަކު ނަންބަރަކަށް. އެ ތަނުގަ ކަމެއް ކުރެވޭ ވަރެއް ނޫން. މިހާރު ކިތަންމެ ފަހަރަކު ބުނެފިން މީ ނިވްސްރޫމޭ އަމީން އުޅެނީ މި ތާކު ނޫނޭ. މަ ވެސް މިހާރު ތިން ފަހަރު ބުނެފިން. ބުނީމަ އަހަންނަށް ބަވާލީ. މި ގަޑިއަކީ ނިވްސްއަށް ތައްޔާރުވާ ގަޑިއެއްނޫންހޯ! އަމީން އުޅޭނޯ ނިވްސްރޫމްގަ. ބުނާ އެއްޗެއް ގަބޫލެއް ވެސް ނުކުރޭ! ކާކުތަ އެއީ؟"\nރީނާ ބުނީ ރަނގަޅަށެވެ. އަހަރެން އުޅޭނީ ނިވްސްރޫމްގައެވެ. އެކަމަކު ރައްޓެއްސަކާ ޑިއުޓީ ބަދަލުކުރުމުން ނިވްސްރޫމަށް އަހަރެން ވަންނަން ނުޖެހުނީއެވެ. އަހަންނަށް ކަންކަން މަޖުބޫރުކުރުމަކީ ރީނާ މާ ކުރާހިތްވާ ކަމެކެވެ. ސަބަބެއް ނޭނގެއެވެ.\n"އަޅާލާނެކަމެއް ނެތް!" ހަމަޖެހިލައިފައި އަހަރެން ބުނީމެވެ. "ގުޅާގުޅާ ހުރެދާނެއްނު!"\n"އެކަމަކު މީ ނިވްސްރޫމް އެންމެ ބިޒީވާ ގަޑިއެއްނު!" ނަފީސާ ކަންބޮޑުވެފައި ބުންޏެވެ. "އެ ގޮތަށް ފޯނުތަކަށް ގުޅަންޏާ ކިހާ އުނދަގޫވާނެ. ހަމަ ގުޅަނީ ހަމަ ގުޅަނީ. ހުއްޓާނުލާ! ފަހަރަކު ނަންބަރަކަށް. ފަހަރަކު ނަންބަރަކަށް. ކާކުތަ އެއީ؟"\nއަހަރެންގެ ދުލުން ރީނާ ތައާރަފުކޮށްދޭކަށް އަހަރެން ބޭނުމެއް ނޫނެވެ.\n"ފާޑެއްގެ ސައިކޯ މަންޖެއެއް،" އަހަރެން ބުނީމެވެ. "އަޅާލާއެއްޗެއް ނޫން. ބުނޭ އަހަރެން އިނީ މި ތާނގައޭ. މި ތަނަށް ގުޅާށޭ. މި ތާ ނަންބަރު ދީފަ ބަހައްޓާ!"\nނަފީސާ ބަލައިލީ ފޯނަށެވެ. އޭރު ވެސް ފޯނުގެ އަތްގަނޑު އޮތީ ދުރުގައި ބާއްވައިފައެވެ.\n"ހޫނ! މީ ދޯ މި ވާ ގޮތަކީ!" ހިނިއައިސްފައި ނަފީސާ ބުންޏެވެ.\nސަމާސާ ގޮތަކަށް އަހަރެންގެ ކޮނޑުގައި ޖަހައިފައި ނަފީސާ ނުކުތެވެ. މާ ގިނައިރެއް ނުވެއެވެ. އިސްތިގުބާލުގައި އިން އަޒްރާ ދުވަމުންދުވަމުން އައެވެ. "މި ތާނގެ ފޯނަށް ކިހިނެއްވެފަތަ ހުރީ؟" ދޮރުން ބޯދިއްކޮށްލައިފައި އަޒްރާ ބުންޏެވެ. "ކުއްޖަކު އަމީނަށް ވަރަށް ގަދަޔަށް އެބަ ގުޅާ! ރިސެޕްޝަނަށް ވިއްސަކަށް ފަހަރު މިހާރު ގުޅައިފި. ގެއިން ކަންނޭނގެ އެ ގުޅަނީ. ގުޅާލަބަލަ ގެއަށް!"\n"ގެއިންނޭ؟" އަހަރެންނަށް ލިބުނީ ޝޮކެކެވެ.\n"އާނ އެހެން ހީވަނީ،" އަޒްރާ ބުންޏެވެ. "ކުއްޖަކު ވަރަށް އާޖެންޓުކޮށް އަމީން އެބަ ހޯދާ!"\n"އަޅާލާނެކަމެއް ނެތް!" އަހަރެން ބުނީމެވެ. "ބުނޭ މި ނަންބަރަށް ގުޅާށޭ."\n"ދެން އަޅެ ގުޅާބަލަ!" ކަންބޮޑުވެފައި އަޒްރާ ބުންޏެވެ. "އެހެންނޫނީ އަނެއްކާ ވެސް ރިސެޕްޝަނަށޭ ގުޅާނީ. މިހާރު ބޯފަޅައިގެން ގޮއްސި."\nމެސެޖުދީފައި އަޒްރާ ދިޔައެވެ. އަހަރެން އަޅައެއްނުލަމެވެ. ކުރަމުންގެންދިޔަ މަސައްކަތް ނިންމައިލައިފައި ފައިލުތަކެއް ހިފައިގެން އަހަރެންގެ މޭޒުކައިރިއަށް ދަނިކޮށް މޫނިސާއާ ދިމާވިއެވެ. އޭނައަކީ އެނައުންސަރެކެވެ.\n"އޭ! މީނަ މިތާ ދޯ މި އުޅެނީ،" މޫނިސާ ބުންޏެވެ. "އަހަރެންގެ ސެކްޝަނަށް އަންހެންކުއްޖަކު އެބަ ގުޅާ އަމީން ހޯދަން. މިހާރު ހައެއްކަ ފަހަރު ގުޅައިފި."\nރީނާގެ ހިތްވަރަށް ސާބަސްދޭހާ ވެއެވެ. އޮފީހުގައި އޭނަ ނުގުޅާ ނަންބަރެއް ނެތެވެ. ތިން ގަޑިއިރު ވީއިރު ވެސް ރީނާ ވަރުބައްޔެއް ނުވެއެވެ. އެކަމަކު އަހަރެންނަކާ ދިމައެއް ނުވިއެވެ. އަހަންނެއް ނުގުޅަމެވެ. މުޅި ދުވަހު އަހަރެން އުޅުނީ އޮފީހުގައެވެ. ރީނާ ފާރަލާނެތީ އޮފީހަކުން ނުނިކުންނަމެވެ.\nއަހަރެންގެ ފޯނު ޖެއްސީ ރޭގަނޑު އެގާރަގަޑި ބައިގައެވެ. ގެއަށް ދިޔައީ ދަންވަރު ބާރަޖަހަން އުޅެނިކޮށެވެ. ސައިކަލު ގެއަށް މަޑުނުކުރަނީސް ފޯނު ރަނގަބީލުވާން ފެށިއެވެ. ގުޅީ ރީނާއެވެ. އަހަރެން ފޯނެއް ނުނަގަމެވެ. ރަނގަބީލުގެ އަޑު ކަނޑައިލީމެވެ. ހިތަށްއެރިއެވެ. ނޫނޭ ރީނާ ހިތްވަރުގަދައެވެ. އަހަންނަށް ގުޅުން ނޫން އެހެން ކަމެއް އެ ދުވަހު އޭނަ ނުކުރެއެވެ. ކެނޑޭއިރަށް ގުޅައެވެ. އަހަރެން ގެއަށް ވަދެ ކޮޓަރީގައި ފޯނު ބާއްވައިފައި އެނދުގައި ޖައްސައިލީމެވެ. ރީނާ ގުޅާވަރުން ފޯނު އަބަދު އޮންނަނީ ދިއްލިފައެވެ. އަހަރެން ފޯނު ބަންޑުންޖެހީމެވެ. ލޯމަރައިލީމެވެ. ކުއްލިއަކަށް ގޭގެ ފޯނު ރަނގަބީލުވާން ފެށިއެވެ. އަހަރެންގެ ހަތަރެސްފައި ދިޔައީ ކޮޅަށްޖެހިގެންނެވެ. އެއްކޮޅުން ދަންވަރެވެ. އަނެއްކޮޅުން އެ ފޯނުގެ ރަނގަބީލުގެ އަޑު ހުންނާނީ ވަރަށް ގަދަކޮށްފައެވެ. ގޭގެ ކޮންމެ ތާކު މަންމަ އުޅުނަސް އިވޭ ވަރު ކޮށްފައެވެ. އެއް ފޯނު ހުންނާނީ ބޮޑުކޮޓަރީގެ ސޯފާ ކައިރީގައެވެ. އަނެއް ފޯނު މަންމައާއި ބައްޕަ ނިދާ ކޮޓަރީގައެވެ. އެއް ނަންބަރަކަށް ދެ ފޯނުލާފައި ހުރީތީ އެއްފަހަރާ ދެ ފޯނު ރަނގަބީލުވަމުންދިޔައެވެ. އެ ގަޑީގައި ރީނާ ނޫން މީހަކު ނުގުޅާނެކަން އަހަންނަށް ކަށަވަރެވެ. ސުވާލަކީ ރީނާއަށް އެ ނަންބަރު އެނގުނީ ކިހިނެއް ހެއްޔެވެ؟ އަހަރެން ގެއަށް އައިކަން އެނގުނީ ކިހިނެއް ހެއްޔެވެ؟ އަހަރެން ދުވެފައި ނުކުތީމެވެ. ބޮޑުކޮޓަރީގައި ހުރި ފޯނުގެ ރަނގަބީލުގެ އަޑު ކަނޑައިލީމެވެ. އެކަމަކު މަންމަ ކޮޓަރީގައި ހުރި ފޯނުގެ އަޑަކަށް ބަދަލެއްނާދެއެވެ. ހަދާނެ ގޮތެއް ނޭނގިގެން ދެކޮޅަށް ހިނގައިލަހިނގައިލާ ހުރީމެވެ. ކުއްލިއަކަށް ފޯނުގެ އަޑު ކެނޑުނެވެ. މަންމަ ވާހަކަދައްކާ އަޑު އިވުނެވެ. މަންމަ ކޮޓަރީގެ ދޮރުފަތުގައި އަހަރެން ކަންފަތްޖެހީމެވެ.\n"ހަލޯ! ހަލޯ!" މަންމަ ބުނި އަޑު އިވުނެވެ. "ހަލޯ! ހަލޯ!"\nއިތުރު ލިޔުންތައް ވާހަކަ: ބޯވަ ބިންމާ އިބްރާހީމް ވަހީދު ދިގު ވާހަކަ


Insaanun handhah dhiyathaa 50 aharu furqn faahaga kuranee\nނީލް އާމްސްޓްރޯންގް ހަނދަށް ފައިބަނީ - ފޮޓޯ ނާސާ\nއިންސާނުން ހަނދަށް ދިޔަތާ 50 އަހަރު ފުރުން ފާހަގަ ކުރާނީ\n20 ޖުލައި 2019, 14:20 |\nއެޕޯލޯ 11 ހަނދަށް ދިޔައީ 1969 ގެ ޖުލައި މަހު 20 ވަނަ ދުވަހުގައެވެ. މިއީ އެ މުނާސަބާއަށް 50 އަހަރު ފުރޭ ދުވަހެވެ. އަލަށް ހަނދުގައި އިންސާނުން ފައި ބީއްސާލީ ދުނިޔޭގައި ތިބި މީހުންނަށް އެމަންޒަރާއެކު އަޑު ވެސް އައްވަމުންވެ. ނަމަވެސް އެއީ ކަޅާއި ހުދު ގެ ޓީވީ މަންޒަރާއި ރެޑިއޯގެ އަޑެވެ.\nއެޕޯލޯ 11 ގެ މައި ކޮމާންޑަރު ނީއަލް އާމް ސްޓްރޯންގް އާއި ބަޒް އެލްޑްރިން ހަނދަށް ފޭބީ އެމީހުންގެ ޖައްވީއުޅަނދު “ކޮލަމްބިއާ”ގެ ލޫނަރ މޮޑިއުލް “އީގަލް” އިންނެވެ. އެހިސާބަށް އެމީހުން ދަތުރު ކުރި ކޮމާންޑް މޮޑިއުލް “ކޮލަމްބިއާ” ގެ ޕައިލެޓް މައިކަލް ވިލިއަމް ހަނދުގެ ވަށައިގެން ދަތުރު ކުރަމުން ދިޔައީ ބައިވެރިން އަނބުރާ ބިމަށް ގެނައުމަށް އޮތް ހަމައެކަނި ވަސީލަތުގައެވެ. އެމީހުންގެ ދުނިޔެއިން ބޭރަށް ދިޔައީ މިހާތަނަށް އުދުއްސާލި އެންމެ ބޮޑު އަދި އެންމެ ބާރުގަދަ ރޮކެޓް (363 ފޫޓޫ އުސް) ސެޓާރން5ގައެވެ. ސެޓަރން5ޖައްވަށް ދޫކޮށްލި ޖައްވީ އުޅަނދު “ކޮލަމްބިއާ”އަށް ހަނދަށް ދެވުނީ ބިމުން ފުރިތާ4ވަނަ ދުވަހުގެ ހަވީރު 4:17 ގައެވެ.\nއެމެރިކާގެ ފޮލްރިޑާގެ ކެނެޑީ ވައިގެން ބަދަރުގައި މިހާރު ކުރިޔަށް ގެންދާ ގޯލްޑެން ޖުބިލީ ހަރަކާތުގައި ބައިވެރިވެ ކޮލަމްބިއާގެ ޕައިލެޓް ކޮލިން ބުނެފައި ވަނީ “އަހަރެމެން ފަޅުވެރިންނަށް އިހުސާސުވި އަހަރެމެންގެ ކޮނޑުގައި އެޅިފައި އޮތް ބޮޑު ޒިންމާ. އަހަރެމެންނަށް އެނގޭ ދުނިޔޭގެ އެންމެން ވެސް، ރަމަތްތެރިންނާއި ދުޝްމިނުން ވެސް ތިބީ އަހަރެމެންނަށް ވާގޮތް ބަލަބަލާ ކަން”. އެވެ.\nއެޕޯލޯ 11 މިޝަންގައި3އެސްޓްރޯނޯޓުންގެ ތެރެއިން މިހާރު ދުނިޔޭގައި ތިބީ2މީހުންނެވެ. އެއީ މައިކަލް ކޮލިން (88 އަހަރު) އާއި ނީލް އާމްސްޓޯރޯންގް ގެ ފަހަތުން ހަނދަށް ފޭބި ބަޒް އަލްޑްރިން (89 އަހަރު) އެކަންޏެވެ. މިޝަންގެ މައި ކޮމާންޑަރ ނީލް އާމްސްޓްްރޯންގ އުމުރުން 82 އަހަރުގައި، 2012 ވަނަ އަހަރު ވަނީ ނިޔާވެފައެވެ.\nއެޕޯލޯ 11 ގައި ޖައްވަށް ދިޔަ3އެސްޓްރޮނޯޓުން، ވ. ނީލް އާމްސްޓްރޯންގް، ކ. ބަޒް އެލްޑްރިން، މެދުގައި މައިކަލް ކޮލިން. ފޮޓޯ ނާސާ\nއެޕޯލޯ ޕްރޮގްރާމްގެ ބައެއް މިޝަންތައް ނާކާމިޔާބުވެފައިވީ ކަމުގައި ވިޔަސް ގިނަ ޕްރޮގްރާމްތައް ކާމިޔާބު ވެފައި ވާކަމށް ނާސާއިން ބުނެއެވެ. އެގޮތުން 1968 ން 1972 އާއި ދެމެދު 24 އެސްޓްރޮނޯޓުން ހަނދަށް ދަތުރުކުރިއެވެ. އެއިގެ ތެރެއިން 12 މީހުން މިހާރު ވެސް ދުނިޔޭގައި އެބަތިއްބެވެ. އެކަމަކު ހަނދުގައި ހިގާނފައި ވާނީ މިހާތަނަށް 12 މީހުންނެވެ. އޭގެތެރެއިން މިހާރު ދުނިޔޭގައި ތިބީ4މީހުންނެވެ.\nއެމެރިކާއިން ހަނދަށް ދިއުމުގެ މަޝްރޫޢު ފެށީ އެދުވަސްވަރު ރަޝިއާ އާއި އޮތް ވާދަވެރިކަމުގެ ތެރެއިން ނެވެ. ނުވަތަ ފިނި ހަނގުރާމައިގެ ތެރެއިންނެވެ. ދުނިޔޭގައި އެންމެ ނުފޫޒާއި ބާރުގަދަކަން ހާމަކޮށް ދިނުމުގެ ގޮތުންނެވެ. ޖޯން އޮފް ކެނެޑީ ފެއްޓެވި މަޝްރޫއު ކާމިޔާބުވީ ރައީސް ނިކްސަންގެ ވެރިކަމުގައެވެ. ނަވެސް ނަށަގެ ޖައްވީ މަޝްރޫޢުތަކަށް ކުރާ ބޮޑު ހޭދައިގެ ސަބަބުން އޭރުވެސް އެމެރިކާގެ ގިނަ ރައްޔިތުންތަކެއް ދިޔައީ އެއީ ބޭކާރު ވެގެންދާ ފައިސާތަކެއް ކަމަށް ބުނެ ސަރުކާރަށް ޕްރެޝަރު ކުރަމުންނެވެ.\nއެގޮތުން 1967 ގައި މާކިއުރީ ޕްރޮޖެކްޓްއާއި އެޕޯލޯ ޕްރޮގްރާމުގައި ދިމާވި ނާކާމިޔާބީގެ ސަބަބުން ޕްރެޝަރު ބޮޑުވެފައިވެއެވެ. އެޕޯލޯ ޕްރޮގްރާމުގެ ޓެސްޓު މަރުހަލާގައި ރޮކެޓް ލޯނޗިން ޕޭޑްން ނައްޓާލުމުގެތެރޭގައި ގޮވައި އޭގައި ވާ3އެސްޓްރޮނޯޓުން މަރުވުމުން ވެސް އެމެރިކާ ސަރުކާރަށް އާއްމުންގެ ނުރުހުން ބޮޑުވިއެވެ.\nނަމަވެސް އެމަޝްރޫޢު ކާމިޔާބުކުރުމަށް ހިތްވަރާއެކު ރެއާއި ދުވާލު ހޭލާ ތިބެގެން މަސައްކަތް ކުރީ ރަޝިއާއަށް ވުރެ ކުދިން އެކަން ކާމިޔާބުކުރުމަށް ކަމަށް ކޮލަމްބިއާ މޮޑިއުލްގެ ޕައިލެޓް ކޮލިން ހާމަކޮށްފައި ވެއެވެ. އޭރު ސިއްރު ގޮތުގައި އޭރު ކޮލިން ބުނެފައިވަނީ އެފަހަރުގެ މަޝްރޫއު ވެސް ކާމިޔާބުވުމުގައި އޮތީ 50-50 ޗާންސް ކަމަށެވެ. ނަމަވެސް ކާމިޔާބުވުމުން އެ އެސްޓްރޯނޯޓުން ވަނީ ދުނިޔޭގެ ބަތަލުންގެ ގޮތުގައި ފަވާލެވިގެން ގޮސްފައެވެ.\nއެމަޝްރޫޢު ފެށިއިރު ޖައްވީ ކަންކަމުގައި ރަޝިއާ އޮތީ އެމެރިކާއަށް ވުރެ މާކުރީގައެވެ. އެގޮތުން އެންމެ ފުރަތަމަ ޖައްވަށް ސެޓްލައިޓް ފޮނުވުމާއި، މީހަކާއެކު އެންމެ ފުރަތަމަ ޖައްވަށް ޔޫރީ ގަގާރިން، “ސްޓްނިކް” ގައި ފޮނުވުމާއި، ހަނދަށް ދާން ފުރަތަމަ މަސައްކަތް ކުރުން ހިމެނެއެވެ. އެމެރިކާއިން ހަނދަށް ދިޔަ 1969 ވަނަ އަހަރުގެ ޖުލައި މަހުގެ (ހަމަ އެމަހުގެ) ކުރީ ކޮޅުގައި ރަޝައާއިން ހަދަނށް ފޮނުވަން އުދުއްސާލި ރޮކެޓް ޖައްވުގެ ތެރޭގައި ގޮވުމުން ކްރެމްލިން އިން އެންމެ ފުރަތަމަ ހަނދަށް ދިއުމަށް ކުރި އުއްމީދު ގެއްލި، އެމެރިކާއިން އެންމެ ފުރަތަމަ ހަނދަށް ދިއުން ކާމިޔާބު ކުރީއެވެ.\nނީލް އާމްސްޓްރޯންގް އެންމެ ފުރަތަމަ ހަނދަށް ދިޔަ މީހާ 1969 ޖުލައި މަހު 20 ގައި\nރާއްޖޭގައި ބައެއް މީހުން އަދިވެސް އެމެރިކާއިން ހަނދަށް ދިޔަކަން ގަބޫލެއް ނުކުރެއެވެ. އެގޮތުން އެމީހުން ބުނަނީ އެއީ އެމެރިކާއިން މުޅި ދުނިޔެއަށް އޮޅުވާލި އޮޅުވާލުމެއް ކަމަށެވެ. އެމެރިކާ ފަދަ ބުނަން ބޭނުންވާ އެއްޗެއް ކޮންމެ ތަނެއްގައި ވެސް ބުނެވޭފަދަ މިނިވަން ގައުމެއްގައި އެތައް ހާސް ބަޔަކު ބައިވެރިވި އެޕޯލޯ 11 ހަނދަށް ދިއުމުގައި ކަންކަމުގައި އޮޅުވާލުންތަކެއް ވާނަމަ މިހާތަނަށް އެކި މީހުންގެ ވާހަކައިން އެކަމުގެ ސިއްރު ހާމަވީސްހެެވެ. އެގޮތުން އެމެރިކާގެ އޭރުގެ ރައީސް ނިކްސަންގެ ލައިވް ފޯނު ކޯލަކަށް ނީލް އާމްސްޓްރޯންގެ ހަނދުގައި ހުރެ ޖަވާބުދެމުން ދިޔައިރު މުޅި ދުނިޔެއިން ވެސް ދިޔައީ އަޑުއަހަމުން އަދި މަންޒަރުތައް ބަލަމުންނެވެ.\nހަނދަށް ދިޔަކަން ގަބޫލުނުކުރާ ބައެއް މީހުން ސުވާލު އުފައްދަނި ވައި ނެތް ތަނެއްގައި އެމެރިކާގެ ދިދަ ވިހުރޭ ގޮތަށް ފޮޓޯތަކުން އެދައްކާތީއެވެ. އެކަމުގެ ތަފުސީލުތައް ވެސް އެޕްރޮޖެކްޓްގެ ލިޔުންތަކުގައި މާކުރިން ވަނީ ހާމަކުރެވިފައެވެ. އެއީ ވިހުރޭ ދިދައެއްގެ ގޮތުގައި ދެއްކުމުގެ ބޭނުމުގައި ނަރުލައިގެން އެގޮތަށް ތައްޔާރުކުރެވިފައިވާ ޚާއްސަ ދިދައެއް ކަމަށް ނާސާގެ ލިޔުންތަކުން އެނގެއެވެ.\nހަނދުގައި އެމެރިކާގެ ޚައްސަ ދިދެއް ނަގާފައި\nއެމެރިކާއިން ހަދަށް ދިޔަތާ 50 އަހަރު ފާހަގަ ކުރުމުގެ ގޮތުން އެގައުމުގައި އަންނަނީ ތަފާތު ގިނަ ހަރަކާތްތަކެއް ބާއްވަމުންނެވެ. އެގޮތުން ޖޭކޭއެފް ވައިގެ ބައްދަރުގައި ބޭއްވޭ ރަސްމިއްޔާތުތަކުގައި އެޕްރޮޖެޓްގައި މަސައްކަތް ކުރި މީހުނާއި އެމީހުން ގެންގުޅުނު ތަކެތި ދައްކާލުމާއިި އެމީހުންގެ އިންޓަރވިއުތައް ގެނެސް ދިނުމާއި ރޮކެޓް އުދުއްސުން ފަދަ ހަރަތާކްތައް ހިމެނެއެވެ.\nއިތުރު ލިޔުންހަނދަށް ދިއުން\nTags: ހަނދަށް ދިއުން


Innan kamudhaa meehaku Bollywoodaku neiy: Sonakshi Sinha | Mihaaru\nއިންނަން ކަމުދާ މީހަކު ބޮލީވުޑަކު ނެތް: ސޮނާކްޝީ ސިންހާ\n21 ޖުލައި 2019 - 06:577comments\n"ބާއި އިންވައިޓް އޮންލީ" ކިޔާ ޝޯއެއްގައި ޒުވާން ބަތަލާ ބުނީ މައިންބަފައިން ވެސް ބޭނުން ވަނީ ވަރަށް އަހްލާގު ރަނގަޅު "ސުޝީލް" ފިރިހެނަކާ ރައްޓެހިވާން ކަމަށެވެ.\n"އެކަމަކު އެކަހަލަ މީހަކު ނެތް ބޮލީވުޑަކު. އަހަންނަކަށް ހިއެއް ނުވޭ އަހަންނަށާއި މައިންބަފައިންނަށް ވެސް ކަމުދާ ކަހަލަ ފިރިއެއް އަހަންނަށް ބޮލީވުޑަކުން ލިބޭނެހެންނެއް،" ސޮނާކްޝީ ބުންޏެވެ.\nއެކަމަކު މީގެ ކުރިން ބައެއް އެކްޓަރުންނާ އެކު ސޮނާކްޝީ ލޯބީގެ ގުޅުންތަކެއް ބޭއްވި ކަމަށް އަޑު އަރާފައިވެ އެވެ. އޭގެ ތެރޭގައި އޭނާއާ އެކު "ތޭވަރު" ކުޅުނު އަރުޖުން ކަޕޫރާއި "އާރް...ރާޖްކުމާރު" ކުޅުނު ޝާހިދު ކަޕޫރުގެ އިތުރުން މި އަހަރު ފިލްމު "ނޯޓްބުކް" އިން ތައާރަފުވި އެކްޓަރު ޒަހީރު އިގްބާލް ހިމެނެ އެވެ. އަދި ބަންޓީ ސަޖްދޭ ކިޔާ މީހަކާ ވެސް ސޮނާކްޝީ ރައްޓެހިވިކަމުގެ ވާހަކަތަކެއް ގިނަ ދުވަސްތަކެއް ވަންދެން ދެކެވުނެވެ.\nއެކަމަކު އެއިން އެއްވެސް މީހަކާ އެކު ލޯބީގެ ގުޅުމެއް ބޭއްވި ކަމަކަށް ސޮނާކްޝީ އެއްބަސްވެފައެއް ނުވެ އެވެ.\nނަމަވެސް 32 އަހަރުގެ ބަތަލާ ބުނީ ކުރިން އޭނާ ސެލެބްރިޓީއަކާ ލޯބީގެ ގުޅުމެއް ބޭއްވި ކަމަށާއި އެއްވެސް މީހަކަށް އެއީ ކާކުކަން ރޭކާނުލާ ކަމަށެވެ.\nކުރީގެ ދެ ތަރިން ކަމަށްވާ ޝަތުރަގަން ސިންހާ އާއި ޕޫނަމް ސިންހާގެ ހަމައެކަނި އަންހެން ދަރިފުޅު ބުނި ގޮތުގައި ލޯބިވެރިޔަކު އޭނާ އަށް ބޭވަފާތެރިވެއްޖެ ނަމަ އެފަދަ މީހަކަށް ދުވަހަކު ވެސް މާފުކުރުމެއް ނޯންނާނެ އެވެ.\n"އަހަރެން މި ވަގުތު ކައިވެންޏަކާ ދޭތެރޭ ނުވިސްނަން. މި ވަގުތު ފޯކަސް ހުރީ ކެރިއަރަށް. އަހަރެން ގަބޫލުކުރާ ގޮތުގައި ކައިވެންޏަކީ ވަގުތު ޖެހުނީމަ ވާނެ ކަމެއް. އަދި އެކަން ސިއްރެއް ވެސް ނުކުރެވޭނެ،" 2010 ގައި ފިލްމު "ދަބަންހް" އިން ބޮލީވުޑަށް ނުކުތް ބަތަލާ ބުންޏެވެ.\nSonakshi aai Zaheer , kon gulhumeh?\nސޮނާކްޝީއާ އެންމެ ފަހުން އަޅުވާކިޔާފައި ވަނީ ޒަހީރު.\nމިދިޔަ އެޕްރީލް މަހު ރިލީޒްކުރި "ކަލަންކް" ގެ ރޯލެއް ކުޅުނު ސޮނާކްޝީ މިހާރު އަންނަނީ އަންނަ މަހުގެ މަހުގެ2ގައި ރިލީޒް ކުރާ ފިލްމު "ޙާންދާނީ ޝަފަޙާނާ" އާއި އަންނަ މަހުގެ 15 ގައި ރިލީޒް ކުރާ "މިޝަން މަންގަލް" ވެސް ޕްރޮމޯޓް ކުރަމުންނެވެ. އަދި އަންނަ ޑިސެމްބަރު މަހުގެ 27 ގައި ރިލީޒްކުރާ "ދަބަންގް 3" ގެ މަސައްކަތް ވެސް އޭނާ އަންނަނީ ކުރަމުންނެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި ޝާހިދު ކަޕޫރު ސޮނާކްޝީ ސިންހަ\nމަލައިކާ އަކީ ވަރަށް ކެތްތެރި މީހެއް: އަރުޖުން


BREAKING: Maumoon aai2fandiyaaruna 1 aharaai7maha Jala – adduLIVE\nމައުމޫނާއި ދެ ފަނޑިޔާރުން 1 އަހަރާއި7މަހަށް ޖަލަށް\n0 Jun 13, 2018, 16:07 ލިޔުނީ އަލީ ހުޒާމް\nއުއްތަމަ ފަނޑިޔާރު އަބްދުﷲ ސައީދު އަދި ކުރީގެ ރައީސް މައުމޫންގެ އިތުރުން ފަނޑިޔާރު އަލީ ހަމީދު، ފޮޓޯ: އަވަސް\nއަދުލު އިންސާފު ގާއިމުކުރަން ހުރަސް އެޅުމުގެ ކުށް ސާބިތުވާ ކަމަށް ކަނޑައަޅައި ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރުގެ މައްޗަށް އެއް އަހަރާއި ހަތް މަހާއި ހަ ދުވަހަށް ޖަލަށް ލުމަށް ކްރިމިނަލް ކޯޓުން ދެންމެ ހުކުމް ކޮށްފިއެވެ.\nހުކުމް އިއްވަމުން ގާޒީ ވަނީ ތިން ބޭފުޅުނަށް ދީފައިވާ ގާނޫނީ ވަކީލުކަމުގެ ހުއްދަ އާއި ދީނީ ފަތަވާ ދިނުމުގެ ހުއްދަވެސް ބާތިލުކޮށްފައެވެ. ނަމަވެސް މިއީ ދައުލަތުން ކުރި ދައުވާގައި ހިމެނޭ ކަމެއް ނޫންކަން ފާހަގަކޮށްލެވެއެވެ.\nކްރިމިނަލް ކޯޓްގައި މިއަދު 13:00 އަށް ތާވަލު ކުރީ އެ މައްސަލައިގައި ޚުލާސާ ބަޔާން އިއްވުމަށް ބޭއްވި އަޑުއެހުމެކެވެ. ނަމަވެސް ޚުލާސާ ބަޔާން އިއްވިތާ ކުޑައިރުކޮޅެއް ފަހުން ހުކުމް ކުރުމު ގެ މަޖިލީސް ކުރިއަށް ގެންދާނެ ކަމަށް ގާޒީ ވިދާޅުވިއެވެ.\nހުކުމް އިއްވުމުގެ ކުރިން ގާޒީ ވިދާޅުވީ އެ ތިން ބޭފުޅުންނާއި ދެކޮޅަށް ހުށަހަޅާފައިވާ ހެކިބަސްތަކާއި ބަޔާންތަކަށް ބާލާއިރު އެ ބޭފުޅުންގެ ފޯނުތަކުގައި ތަހުގީގަށް ބޭނުންވާ ހެކި ހުންނާނެ ކަމަށް ބެލެވިފައިވާ ކަމަށެވެ.\nއަދި މިފަދަ މައްސަލަތަކުގެ ދަރަޖައިގެ ގޮތުން ދެވޭ އެންމެ ބޮޑު އަދަބަކީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެއް ކަމަށާއި، އެ ބޭފުޅުންގެ މައްޗަށް ކޮށްފައިވާ ދައުވާ ޝައްކެއް ނެތް މިންވަރަށް ސާބިތުވާ ކަމަށްވެސް ގާޒީ ވިދާޅުވިއެވެ.\nދައުލަތުގެ ފަރާތުން ޚުލާސާ ބަޔާން އިއްވި އައިޝަތު މުނާ ޝަމީމް ވިދާޅުވީ ދައުލަތުގެ ފަރާތުން ހުށަހަޅާފައިވާ ހެކިންގެ ހެކިބަހުންނާއި ބަޔާންތަކުން މައްްސަލަ ޝައްކެއް ނެތް މިންވަރަށް ސާބިތުވާނެ ކަމަށް ގަބޫލުފުޅު ކުރައްވާ ކަމަށެވެ.\nޚުލާސާ ބަޔާން އިއްވުމަށް އުއްތަމަ ފަނޑިޔާރަށާއި ފަނޑިޔާރު އަލީ ހަމީދަށް ވެސް ފުރުސަތު ދެވުނު ނަމަވެސް އެ ދެ ބޭފުޅުންވެސް ވިދާޅުވީ ބޭނުންފުޅު ވަނީ ވަކީލަކާއި އެކު ކުރިއަށް ގެންދަވަން ކަމަށެވެ.\nއެހެންނަމަވެސް ވަކީލަކު ހަމަޖައްސަން ފުރުސަތު ދެއްވިކަން ފާހަގަކޮށް ގާޒީ ވިދާޅުވީ މިއަދު އެއްވެސް އެއްޗެއް ވިދާޅު ނުވާ ނަމަ ޚުލާސާ ބަޔާން ނުދެއްވާ ކަމަށް ބައްލަވާނެ ކަމަށެވެ.\nރައީސް މައުމޫންގެ ޚުލާސާ ބަޔާނުގައި ވިދާޅުވީ ޝަރީއަތް ކުރިއަށް ދިޔައީ ގާނޫނު އަސާސީ އާއި ޝަރީއަތާ ހިލާފަށް ކަމަށެވެ. އެމަނިކުފާނު ވިދާޅުވީ، އިސްލާމީ ޝަރީއަތުގައި ސިއްރު ހެކި ބަސް ދިނުމަކީ އޮން ކަމެއް ނޫން ކަމަށާއި އިސްލާމީ ޝަރީއަތުގައި ނެތް ކަމެއް ރާއްޖޭގައި ނުކުރެވޭނެ ކަމަށެވެ.


ސަރުކާރު ކުންފުނިތަކުގެ ކޮންމެ ބޯޑެއްގައި މަދުވެގެން2އަންހެނުން ސަރުކާރު ކުންފުނިތަކުގެ ކޮންމެ ބޯޑެއްގައި މަދުވެގެން2އަންހެނުން\nސަރުކާރު ކުންފުނިތަކުގެ ކޮންމެ ބޯޑެއްގައި މަދުވެގެން2އަންހެނުން\nރައީީސް އަބްދުﷲ ޔާމީން- ފޮޓޯ: ރައީސް އޮފީސް\nސަރުކާރުގެ އަމާޒަކީ ސަރުކާރުގެ ކުންފުނިތަކުގެ ބޯޑުގައި އަންހެނުން ހިމެނުން ކަމަށާއި، މިއަހަރު ނިމޭއިރު ސަރުކާރު ކުންފުނިތަކުގެ ކޮންމެ ބޯޑެއްގައި މަދުވެގެން ދެ އަންހެނުން ހިމަނުއްވާނެ ކަމަށް ރައީސުލްޖުމްހޫރިއްޔާ ވިދާޅުވެއްޖެއެވެ.\nބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވީ ސަރުކާރުގެ އަމާޒަކީ އަމަލީ ހަޤީޤީ ބާރުވެރިކަން ހޯދައިދިނުން ކަމަށާއި، ކުންފުނިތަކުގެ ބޯޑެއްގައި ފަސް މެމްބަރުން ތިއްބަވާއިރު މަދުވެގެން ދެ އަންހެނުން ހިމަނުއްވަން ބޭނުންފުޅުވާ ކަމަށެވެ.\nރައީސް ވިދާޅުވީ ޤާނޫނީގޮތުން އަންހެނުންގެ ހައްޤުތައް ހޯދައިދިނުމާއި ބާރުވެރިކުރުމަކީ ސަރުކާރުގެ އަމާޒެއްކަމަށާއި އެގޮތުން ގެވެށި އަނިޔާގެ ބިލަށް އަމަލުކުރަންފެށުމާއި ކައިވެނި ރޫޅުމުން އަންހެނުންނަށް ލިބެންވާ ހައްޤުތައް ހޯދާދިނުމަށް ސަރުކާރުން ކަނޑައަޅުއްވާފައިވާ ސިޔާސަތު އެމަނިކުފާނު ފާހަގަކުރެއްވިއެވެ.\nރައީސްގެ ވާހަކަފުޅުގައި ގެވެށި އަނިޔާ ހުއްޓުވުމުގެ ކަންކަން ތަންފީޒީ އިދާރާތަކުން ކުރުމުގައި ދަތިތަކެއް އެބަހުރިކަމަށް ވިދާޅުވިއެވެ.\nމިރަސްމިއްޔާތުގައި ވާހަކަފުޅުދައްކަވަމުން ހެލްތު މިނިސްޓަރ ޑޮކްޓަރ މަރިޔަމް ޝަކީލާ ވިދާޅުވީ އަންހެނުންގެ ސިޔާސީ ކުރިމަގަށް ފުރުސަތު ހޯދާދިނުމުގެ ސިޔާސަތުގެ ދަށުން ބާރުވެރި މަޤާމްތަކަށް އައްޔަންކުރެވޭ އަންހެނުންގެ އަދަދު ތެއްތިރީސް އިންސައްތައަށް އިތުރުކުރުމަށް ކެބިނެޓަށް ހުށަހެޅުއްވުމަށްޓަކާ ކަރުދާހެއް ތައްޔާރުކުރެއްވުމުގެ މަސައްކަތް ކުރެވެމުންދާ ކަމަށެވެ.\nމީގެ އިތުރުން އޭޑީބީ އާއި ގުޅިގެން ހައްގުތައް ކަށަވަރުކުރުވުމުގައި ޖިންސީގޮތުން ހަމަހަމަކަން ދެމެހެއްޓުމަށް ބިލެއް އެކުލަވާލުމުގެ މަސައްކަތް ކުރެވެމުންދާކަމަށްވެސް ހެލްތު މިނިސްޓަރ ވިދާޅުވިއެވެ.


SunOnline: AFC Bracket Challenge: Quet balikoh Ashfaq semi ah\nއޭއެފްސީ ބްރެކެޓް ޗެލެންޖް: ކުއެޓް ބަލިކޮށް އަޝްފާގު ސެމީއަށް\nޢަބްދުﷲ އައިމަން 16 Nov 2020, 13:21\nއޭއެފްސީ އިން ކުރިއަށް ގެންދާ ސިލްސިލާ ސަޕޯޓަރުންގެ ފެވަރިޓްސް ޗެލެންޖުތަކުގެ ތެރެއިން އޭއެފްސީ ކަޕުގެ ގޯލުތަކުގެ ތެރެއިން އެންމެ މޮޅު ގޯލު ހޮވުމަށް ބާއްވާ ޗެލެންޖުގެ ކުއާޓާ ފައިނަލުގައި ރާއްޖޭގެ އަލީ އަޝްފާގު (ދަގަނޑޭ) ވިއެޓްނާމުގެ އެންގުޔެން ވެން ކުއެޓްގެ ކުރިމަތިލުން އަޝްފާގު ކާމިޔާބުކޮށްފި އެވެ.\nމި ޗެލެންޖުގެ ކުއާރޓާ ފައިނަލުގެ ކުރިމަތިލުމުގެ ވޯޓްނެގުން މިހާރު ނިމިފައިވާ އިރު، ދަގަނޑޭއާ ވާދަކުރީ ހަނޯއީ އެފްސީއަށް 2017 ވަނަ އަހަރު ކުއެޓް ޖެހި ސިޒާ ކިކް ގޯލެވެ. އަނެއް ގޯލަކީ ނިއުރޭޑިއަންޓާއި އިންޑޮނޭޝިއާގެ ޕާސިބޯ ބައްދަލު ކުރި މެޗުގައި އަޝްފާގު ޖެހި ހިތްގައިމު ގޯލެކެވެ. މުހައްމަދު އުމޭރު ދިން ބޯޅަ ލިބިގަނެ ބާރު ސްޕީޑްގައި އިދިކޮޅު ޓީމުގެ އޭރިއާ ތެރެއަށް ވަންނަން ދިޔައިރު ފަހަތުން ޕާސިބޯގެ ތިން ޑިފެންޑަރަކާއި ޕާސިބޯގެ ގޯލްކީޕަރު ކައިރިން ބޭނުން އެއްޗެއް ހަދާފައި ދަގަނޑޭ އެ ބޯޅަ ގޯލަށް ވައްދާލީ "ޗިޕަކުން"ނެވެ.\nމީގެކުރިން އެ އިދާރާގެ ޕޭޖުން ހިންގާ އެންމެ ރީތި ސޯލޯ ގޯލް ޗެލެންޖުގެ އެއްވަނަ، ވޯޓުލީ މީހުންގެ ބޮޑު ތާއީދަކާ އެކު އަޝްފާގުގެ މިގޯލު ވަނީ ހޯދައިފަ އެވެ.\nއެހެން ބުރުތަކާ ޙިލާފަށް ކުއާރޓާގައި އަޝްފާގަށް ލައްވާލީ ވާދަވެރިކަން ބޮޑު ކުޅުންތެރިއަކާ އެވެ. ވޯޓުލުން ހުޅުވާލިތާ ދެ ގަޑިއިރު ތެރޭ އެންގުއެން ވެން ކުއެޓް ވަނީ ބޮޑު ލީޑެއް ނަގައިފަ އެވެ. އެހެން ނަމަވެސް އަޝްފާގު އަލުން އަނބުރާ އެއް ދުވަސްތެރޭ ލީޑު ނެގި އިރު، ޕޯލްގެ ފަހު ވަގުތުކޮޅަށް ދިޔައިރު ދެ ކުޅުންތެރިންގެ ދެމެދުގައި އޮތީ އެންމެ އިންސައްތައެއްގެ ތަފާތެވެ.\nމި ޗެލެންޖުގެ ވޯޓުލުން މިއަދު 1:00 ޖަހާއިރު ނިމުނު އިރު، އަޝްފާގު ޕޯލް ކާމިޔާބު ކުރީ 51.45 އިންސައްތައިންނެވެ. އޭނާއާ ވާދަކުރި އެންގުޔެން ވެން ކުއެޓްއަށް ލިބިފައިވަނީ 48:55 އިންސައްތަ ވޯޓެވެ.\nއަޝްފާގަށް މި ޗެލެންޖް ކާމިޔާބުކޮށްދިނުމަށް ގިނަ އަދަދެއްގެ މަޖިލީސް މެމްބަރުންނާއި، ސިޔާސީ އަދި އެހެނިގެން ފަރާތްތަކުން ވެސް ގަދަޔަށް ކެމްޕޭން ކޮށްދީފަ އެވެ.\nމި ކޮމްޕެޓިޝަނުގެ ސެމީ ފައިނަލުގައި އަޝްފާގާ ދެކޮޅަށް ވާދަކުރާނީ ހަނޯއީ އެފްސީގެ ފޯވާޑް އެންގުއެން ކުއެންގް ހައި މިދިޔަ އަހަރުގެ އޭއެފްސީ މުބާރާތުގައި ކާމިޔާބު ކުރި ގޯލެވެ.


SunOnline: Abuharee Grand: Addu ge chuttee ah araamukan\nމާހިލް މުހައްމަދު 04 Sep 2019, 12:06\nމިއީ އެއްވެސް ހާލެއްގައި ގެސްޓްހައުސެއް އެޅުމަށްޓަކައި ހެދި އިމާރާތެއް ނޫނެވެ. އައްޑޫގެ ވިޔަފާރިވެރިޔާ އަބްދުﷲ ޒުހައިރު، ހިތަދޫ ލިންކުރޯޑުގައި މި އިމާރާތް ބިނާކުރީ ދިރިއުޅުމަށްޓަކައި ފެންވަރު ރަނގަޅު، ބޮޑު ގެއެއްގެ ގޮތުގަ އެވެ.\nއެހެން ނަމަވެސް 2011 ވަނަ އަހަރު އޭރުގެ ސަރުކާރުގެ ގެސްޓްހައުސް ވިޔަފާރީގެ ސިޔާސަތު ތަންފީޒުކުރަން ފަށައި، މީހުން ދިރިއުޅޭ ރަށްރަށުގައި ޓޫރިސްޓު ޕްރޮޕަޓީ އެޅުމުގެ ހުއްދަ ދިނުމާއެކު ޒުހައިރުގެ ޕްލޭނު ބަދަލުކޮށްލި އެވެ.\n"2011 ސަރުކާރުގެ ގެސްޓްހައުސްގެ ޕްލޭނުތަކުގެ ވާހަކަ ދެކެވެން ފެށީމާ، އަޅުގަނޑު ހިތަށް އެރީ އެ ގެ ބަދަލުކުރާނީ ގެސްޓްހައުސަކަށޭ. ދެން އެ ޚިޔާލާއެކު މިތަނުގެ ސްޓްރަކްޗާއަށްވެސް ބަދަލުތަކެއް ގެނެސްގެން މިގޮތަށް ހެދީ،" ފެންވަރު ރަނގަޅު 15 ކޮޓަރި ހުންނަ އަބުހަރީ ގްރޭންޑް ގެސްޓްހައުސްގެ ފެށުމަކީ މިއީ އެވެ.\nބައްޕަގެ އެހީތެރިކަމާއެކު ވިޔަފާރީގެ ތެރެއަށް ވަން ޒުހައިރު، އޭނާގެ ވިޔަފާރިތަކަށް ނަން ދީފައިވަނީ މައިންބަފައިންގެ ގޯތި، އަބުހަރީގޭގެ ޝަރަފުގަ އެވެ. އެ ވިޔަފާރިތައް ފުޅާވެ، ބޮޑުވުމާއެކު ޒުހައިރު މަޝްހޫރުވީ "އަބުހަރީ ޒުހައިރު"ގެ ނަމުންނެވެ. އެގޮތުގެ މަތިން އޭނާގެ ގެސްޓްހައުސަށްވެސް އަބުހަރީ ގްރޭންޑްގެ ނަން ދީ، އެ ވިޔަފާރިވެސް ހުށިޔާރުކަމާއެކު ފަށައިގަތީ އެވެ.\nއަބުހަރީ ގްރޭންޑުގެ ހިތްގައިމުކަން ގުޅިފައިވަނީ އެތަނުގެ ޗާލު އަދި ފެންވަރު ރަނގަޅު ކޮޓަރިތަކާއި ގެސްޓުންނާ ނުހަނު ގާތުން ދޭ ހިދުމަތާ އެވެ. ޒުހައިރުގެ ވިސްނުން ހުރީ ހިދުމަތް އިތުރަށް ފުޅާވެސް ކުރުމަށެވެ. ގްރައުންޑް ފްލޯގައި އަރާމު ލޮބީއެއް ހުރުމުގެ އިތުރުން ގެސްޓުން ތިބޭ ރޫމްތައް ހުންނަ އިރު، ފުރަތަމަ އަދި ދެވަނަ ފްލޯގައިވެސް އެކި ސައިޒުގެ ކޮޓަރި ހުރެއެވެ. ކޮންމެ ރޫމެއްގައިވެސް ތާޒާ ވައި ޖައްސާލެވޭނެ ގޮތަކަށް ބެލްކަނީއެއް ހުރެ އެވެ. އަދި ކޮންމެ ފްލޯއެއްގައިވެސް ސިޓިން ރޫމެއް ފަދައިން ސޯފާއާއި މޭޒާއެކު ކޮމަން އޭރިއާއެއް ހުރެ އެވެ.\nއަބުހަރީ ގްރޭންޑުގެ ފަރާތުން ފަރާތުން ގިނަ ހަރަކާތްތަކެއް ގެސްޓުންނަށް ހިންގައިދެ އެވެ. އޭގެ ތެރޭގައި ސްނޯކްލިން ނުވަތަ ޑައިވިންއަށް ދާން ބޭނުންވާ މީހުންނަށް އެކަންކަން ފަހިކޮށްދިނުން، އެހެން ރަށްރަށް ބަލައިލަން ދިއުން ފަދަ ކަންކަން ހިމެނެއެވެ.\nއަބުހަރީގެ ކޮލިޓީއާއި، ލިބިފައިވާ އިތުބާރުގެ އެއް ހެއްކަކީ އައްޑުއަށް ޒިޔާރަތްކުރާ ބައެއް އިސް ބޭފުޅުންނާއި މުހިންމު ވަފުދުތަކުން މަޑުކުރުމަށް ހިޔާރުކުރާ ހިޔާވައްސަކީ އެއީ ކަމުގައި ވުމެވެ.\nޒުހައިރުގެ ވިސްނުންފުޅުގައި ހުރީ ގެސްޓްހައުސްގެ ޚިދުމަތްތައް އަދިވެސް ތަފާތުކޮށްލައި، މެހެމާނުންގެ އިތުބާރުގައި ބާރަށް ހިފަހައްޓާށެވެ.\n"އައްޑޫއަށް އައިސް ޓޫރިސްޓުން ހޭދަކުރާ ދުވަސްތަކުގައި ބޭނުންވޭ ބީޗަށް ދާން. އެކަހަލަ ރަނގަޅު ބީޗެއް ނެތްކަމުގެ ޝަކުވާ ފުދޭވަރަކަށް ކުރޭ. އެހެންވެ އެހެންވެ މިތާ ތެރެއިން ޕޫލެއް އޮތުމަކީ ގެސްޓުންނަށް ހިތްހަމަޖެހުމެއް ކަމަށް ފެނޭ. ވަރަށް ކައިރި މުސްތަގުބަލެއްގައި އެކަން ފެށިގެން ދާނެ،" އަބުހަރީ ޒުހައިރުގެ ގެސްޓްހައުސްގެ ހިދުމަތްތައް ފުޅާކުރުމަށްޓަކައި ޕްލޭނުގައި ހުރި އެންމެ ބޮޑު އެއް ކަންތަކުގެ ވާހަކަ ކިޔައިދެއްވިއެވެ.\nމީގެ އިތުރުން އަބުހަރީ ގްރޭންޑުގައި އިންހައުސް ރެސްޓޯރަންޓެއް ހެދުންވެސް ޒުހައިރުގެ ޕްލޭންގައި އެބަ އޮތެވެ. މި މަސައްކަތްތައް މިހާރު ދަނީ ކުރިއަށެވެ.


Meygai rissi meehehge hithugai bodu simenthigandeh!\nމޭގައި ރިއްސި މީހެއްގެ ހިތުގައި ބޮޑު ސިމެންތިގަނޑެއް!\nމީހެއްގެ ހިތުން ބޮޑު ސިމެންތިގަނޑެއް ޑޮކްޓަރުން ވަނީ ނަގާފައި\nމޭގައި ރިއްސާތީ އިނގިރޭސި ވިލާތު ހޮސްޕިޓަލަކަށް ދިޔަ 56 އަހަރުގެ މީހެއްގެ ހިތުގައި ހަތަރު އިންޗި ބޮޑު ސިމެންތި ގަނޑެއް ފެނިއްޖެއެވެ. މި މީހާ ހޮސްޕިޓަލުގެ އިމަޖެންސީ ރޫމަށް ދިޔައީ މޭގައި ރިއްސާތާ ދެ ދުވަސް ވީފަހުންނެވެ. މޭގައި ރިއްސުމުގެ އިތުރުން އޭނާއަށް ނޭވާލާން ވެސް ދަތިވާތާ މަހެއްހާ ދުވަސް ވެފައި ވެއެވެ.\nސާޖަރީ ހަދައިގެން އެމީހާގެ ހިތުގައި އިން މި ސިމެންތިގަނޑު ޑޮކްޓަރުން މިހާރު ވަނީ ނަގާފަ އެވެ. ވަރަށް މަގްބޫލު މެޑިކަލް ޖާނަލް އެއްގައިވާ މި ޕިއާ-ރިވިއުޑް ދިރާސާ ރިޕޯޓުގައި ބުނެފައިވާ ގޮތުގައި މި މީހާގެ ހިތަށް ސިމެންތި ލީކުވެފައި ވަނީ މައިބަދައިގެ ސާޖަރީ އަކަށް ފަހުގަ އެވެ.\nނިއު އިންގްލެންޑް ޖާނަލް އޮފް މެޑިސިންގައިވާ މި ރިޕޯޓުގައި ލިޔެފައިވާ ގޮތުގައި މި މީހާއަށް އުނދަގޫތައް ވާން ފެށުމުގެ އެއް ހަފުތާ ކުރިން އޭނާ ވަނީ ކައިފޯޕްލާސްޓީ ކިޔާ ސްޕައިނަލް ސާޖަރީއެއް ހަދާފަ އެވެ. މިއީ ޚާއްސަ މެޑިކަލް ސިމެންތިއެއް ބޭނުން ކޮށްގެން މައިބަދައިގެ ކަށިތަކަށް ލިބިފައިވާ ގެއްލުންތައް ރަނގަޅުކުރަން ހަދާ ސާޖަރީ އެކެވެ.\nމި ސާޖަރީގެ ތެރޭގައި ބަލިމީހާގެ ހަށިގަނޑަށް ކޮންމެވެސް ވަރަކަށް ސިމެންތި ލީކުވީ އެވެ. އަދި އެ ސިމެންތިތައް އެމީހާގެ ހަށިގަނޑުގައި ހަރުވެ ހިތަށް ދަތުރު ކުރުމުން މޭގައި ރިއްސަން ފެށީ އެވެ.\nމެޑިކަލް ޖާނަލްގައިވާ މި ރިޕޯޓުގައި ބުނެފައިވާ ގޮތުގައި މޭގައި ރިއްސާ ނޭވާ ލާން އުނދަގޫ ވެގެން އެމީހާ ހޮސްޕިޓަލަށް ދިއުމުން ހެދި ޓެސްޓްތަކުން އޭނާގެ ހިތުގައި އެއްޗެއް އިންކަން ޑޮކްޓަރުންނަށް އެނގުމުން ސާޖަރީ ހެދީ އެވެ. އަދި އެއީ ސިމެންތިގަނޑެއްކަން އެނގުނީ ސާޖަރީ ހަދައިގެން އެ ނެގުމުންނެވެ.\nމި ރިޕޯޓު ލިޔުނު ޔޭލް ޔުނިވަސިޓީ ސްކޫލް އޮފް މެޑިސިންގެ ދެ ޑޮކްޓަރުން ވިދާޅުވެފައި ވަނީ ސިމެންތިގަނޑު އިނީ އެމީހާގެ ހިތުގެ އަޕާ ރައިޓް ޗެމްބާ ފޫއަޅުވާލައި ވަދެފަ އެވެ. އަދި އޭނާގެ ފުއްޕާމެޔަށް ވެސް ވަދެފައި ކަމަށާއި މިއީ އާއްމުކޮށް ދިމާނުވާ ކަހަލަ ކަމެއް ކަމަށެވެ.\nއޮކްޓޯބަރު ދޭއްގައި ނެރުނު މި ޖާނަލްގައި ބުނެފައިވާ ގޮތުގައި ސާޖަރީއަށް ފަހު އެމީހާގެ ހާލު އަންނަނީ ރަނގަޅުވަމުންނެވެ.\nކައިފޯޕްލާސްޓީ އަށް ފަހު ސިމެންތި ލީކުވުމަކީ ވެދާނެ ކަމެއް ކަމަށާއި ނަމަވެސް މިމީހާއަށް މިދިމާވި މައްސަލައަކީ ވަރަށް މަދުން ނޫނީ ދިމާނުވާ ކަހަލަ ކަމެއް ކަމަށް ވެސް މި ރިޕޯޓުގައި ބުނެފައި ވެއެވެ.


Story: Hiyaa - EP50 - One Online\nހިޔާ - 50\nއެއްދުވަހު ޔަޒްދާން ޑިއުޓީ ނިންމާފައި ހޮޓެލަށް އަނބުރާ އައީ ވިއްސާރަ ރެއެއްގައެވެ. ޕެރެމައުންޓް ހޮޓެލް 1 ގެ އެންމެ މަތީ ފަންގިފިލާގައިވާ ކޮޓަރި ޚާއްޞަ ކުރެވިފައިވަނީ އޭނައަށް ކަމަށްވުމުން ޔަޒްދާން ދިޔައީ އެ ކޮޓަރިއަށެވެ. ކޮޓަރިއަށް ވަދެ ހެދުން ބަދަލުކުރުމުގެ ކުރިން ޔަޒްދާން ރޭގަނޑުގެ ކެއުމަކަށް އޯޑަރު ދިނެވެ. އަދި ފެންވަރައި ހެދުން ބަދަލުކުރުމަށްފަހު، ކޮޓަރީގައި ހުރި ކިޔަވާ މޭޒުމަތީގައި ހުރި ލެޕްޓޮޕް ހުޅުވާލަމުން، ވައިބާއިން ޔުނާއަށް ގުޅާލީ ސްޕީކަރަށް ލަމުންނެވެ. ސްޕީކަރުން ރިންގުގެ އަޑު އިވެމުން ދިޔަ ވަގުތު ޔަޒްދާން އޯޑަރު ކުރި ޕެކޭޖް އައުމުން ޔަޒްދާން އޭތި ހޯދައި ޝުކުރު އަދާކުރަމުން ދޮރު ލައްޕައިލިއެވެ. ހަމަ އެވަގުތަކީ ލެޕްޓޮޕުން ޔުނާގެ އަޑު އިވުނު ވަގުތެވެ.\n"ހެލޯ..... ގޮނޑިއެއްތަ މިރޭ އަހަންނަށް މި ގުޅާލީ؟" ޔުނާ ދިގުކޮށް ގޮވާލަމުން ކޮށްލި އަޑު އިވިފައި ޔަޒްދާނަށް ހީލެވުނެވެ. ޔަޒްދާން ގޮސް އޭނަގެ އަތުގައި ހުރި ޕެކޭޖް މޭޒުމަތީގައި ބަހައްޓަމުން އެ ގޮނޑީގައި އިށީނެވެ. އެއާއެކު ސްކްރީނުން ފެނިގެން ދިޔައީ ކާމޭޒުދޮށުގައި އިށީނދެގެން އިން ޔުނާއެވެ.\n"ނޫނޭ.... މިހިރީ ޔުނޫގެ ލޯބިވާ ދޮންބެ..." ޔަޒްދާން އެހެން ބުނެލީ ޕެކޭޖް ހުޅުވައި ކާން ފަށަމުންނެވެ.\n"އޯޑަރުކޮށްގެން ދޯ ތިކަނީ؟ ސީރިއަސްލީ ދޮންބޭ! ތިގޮތަށް ކައި އުޅޭތާ ހަފްތާއެކޭ މިވަނީ!"\n"ކީއްކުރާނީ؟ މިހާރު ޑިއުޓީގަ ބިޒީވީމަ ހަމަ ކަންނެތްވަނީއޭ ކައްކަން. އެ ނޫންނަމަ އާ އުނދުން ވެސް ގުޅާފައޭ ހުރީ. ހަހަ..."\n"ހޮޓެލް ރޫމެއް ގެއަކަށް ހަދައިގެން އުޅޭ މަހުޖަނުގެ އެވޯޑް ދޮންބެއަށް ދޭންވީ.... ނޭނގެ މިހެން ބުނުމުގެ ބޭނުމެއް އޮތްކަމެއް އެކަމަކު ޕްލީޒް ދޮންބޭ.... ހިނގާބަލަ ގެއެއް ގަންނަން. އަހަންނަށް ވެސް މިހާރު އާން އެބަކުރެވޭ ކޮންމެވެސް ވަރަކަށް. ދެމީހުން ވެގެން ހަމަ ވާނެއޭ! ވަކި އަހަރެން އަންނަންދެން އިންތިޒާރު ނުކުރިޔަސް ދޮންބެ އުޅެން ދޮންބެއަށް ގަނެވިދާނެއެއްނު؟ އަހަރެން ޖޮއިން ކޮށްލާނަމޭ ފަހުން...."\nޔުނާ އެ ފަހު ވާހަކަތައް ބުނެލީ އޭނަގެ ސަމާސާ ރާގު ދޫކޮށްލަމުން އަތުގައި އޮތް އޫވެސް ތަށްޓަށް ދޫކޮށްލަމުންނެވެ. އެއާއިއެކު ޔަޒްދާން ވެސް ހިނދުކޮޅަކަށް ހިމޭންވިއެވެ. އިރުކޮޅެއްގެ ހިމޭންކަމަށްފަހު ޔަޒްދާން ފުން ނޭވައެއް ދޫކޮށްލަމުން ވާހަކަ ދެއްކިއެވެ.\n"ޔުނޫ.... އަސްލު ދޮންބެ މިތަނުން ދާން ބޭނުންނުވާ އެއްސަބަބަކީ.... އަހަރުމެން މަންމައާއެކީ އުޅެމުން އައި ފަންގިފިލާއަކީ މިއީ ކަމަށްވާތީ..... މަންމަ ނިޔާވި ފަހުން މިތަން އެތައް ގޮތަކަށް ބަދަލުކުރެވިފަ ހުއްޓަސް އަދިވެސް މަންމަގެ ހަނދާންތައް މިތާ ހުރިހެން ދޮންބެއަށް ހީވޭ. މަންމައާ އެކީގަ ބެލްކަނިން ނިކުންނައިރު ފެންނަ މަންޒަރާ، މި ރޫމުގަ މިހާރު ވެސް އުނދުން ހުރި ތަނުގަ ހުރެގެން މަންމަ ކައްކާ ގޮތާއި، ސްކޫލުން ގެއަށް އައިމަ މަންމަ ހިނިތުންވުމަކާއެކީ ދޮރު ހުޅުވައިދޭ ގޮތާ.... އަދި މި ނޫންވެސް ބައިވަރު ހަނދާންތަކެއް އާވޭ މިތާނގަ އުޅުނީމަ.... އަދި އެހެންނޫނަސް ލާރިއާހެދި އަނދިރިވާކަށް ވެސް ދޮންބެ ބޭނުމެއް ނޫން. ހަނދާން ނައްތާލާކަށް ބޭނުމެއްނޫން ދޮންބެ ކުރިން އުޅުނު ޙާލު. ހަމައެކަނި ﷲ ގެ އިރާދަފުޅުން އަހަރުމެންނަށް މިފަދަ ހިޔާވައްސެއް ލިބިފަވަނީ. ދުނިޔޭގެ ކިތައް ކުދިން ބިކަވެ ދަނީ އެކުދިންގެ މައިންބަފައިން ނިޔާވީމަ ވަންނާނެ ތަނެއް ނެތިގެން. އެކަމަކު ﷲ އަހަރުމެން ނިކަމެތި ނުކުރައްވާ. ބައެއް ފަހަރު ހިތަށްއަރާ އަހަރުމެންނަށް މި ނިޢުމަތް ޙައްޤުވޭބާއޭ ވެސް... އަލްޙަމްދުލި ﷲ!" ޔަޒްދާން ހިނިތުންވުމަކާއެކީ ބުންޏެވެ. އެ ހިނދު ޔުނާ އިނީ ދެއަތް އުރައި ދެބުމަ ކައިރިކޮށްގެން އޭނައަށް ބަލާށެވެ.\n"ރަނގަޅު ވާހަކައެއް ދޮންބޭ. ﷲ އަހަރުމެން ނިކަމެތި ނުކުރައްވާ. އެކަމަކު ﷲ ދެއްވި ނިޢުމަތްތަކުގެ ބޭނުންވެސް އެންމެ ފުރިހަމަ ގޮތުގަ އަހަރުމެން ހިފަންޖެހޭނެދޯ ދޮންބޭ؟ ޓު ބީ އޮނެސްޓް ތިތާނގަ އުޅުނީމަ އަހަރެން ހަނދާންވަނީ ހަނދާން ނުކުރަންޖެހޭ މީހެއް...." ޔުނާ އެ ފަހު ޖުމްލަ ބުނެލިއިރު މޫނުމައްޗަށް ހިތާމަވެރިކަން ވެރިވެ އެ އަޑު ކުރެހުނެވެ.\n"ޔުނޫ...." ޔަޒްދާނަށް ގޮވާލެވުނެވެ.\n"ކީއްވެ ހަނދާންނުވާންވީ؟ ހަނދާންވޭ އޭނަ މަންމަ ރޮއްވާލި ގޮތް. އެ ކައިވެންޏެއް ކުރުމުގެ އަހަރުތަކެއް ކުރިން ވެސް އޭނަ ބޭރަށް ގޮސް އުޅުނު ދުވަސްތައް. އޭރު ދޭހަ ނުކުރެވުނަސް މިހާރު ދޭހަ ކުރެވޭ މަންމަ ރުއި ސަބަބުތައް. ދުވަހަކުވެސް މަޢާފެއް ނުކުރެވޭނެ އޭނަ އަހަރުމެންނާ ދޭތެރޭ ކަންތައް ކުރި ގޮތަށްޓަކައި..." ޔުނާ ތުރުތުރު އަޅާ އަޑަކުން ވާހަކަ ދެއްކުމުން ޔަޒްދާން ވެސް ދެރަވާ ގޮތްވިއެވެ. ޔުނާގެ ލޮލުން ކަރުނަތައް ފައިބައި ކަރުނަ ފޮހެން ފެށި މަންޒަރު ފެނިފައި ޔަޒްދާން ގަދަކަމުން ކަހަލަ ގޮތަކަށް ހިނިތުންވެލިއެވެ.\n"ހޭއި ހޭއި..... ނުރޮއްޗޭ... މާޒީގަ ވީހާ ކަންތައް މާޒީގަ ބަހައްޓަމާދޯ؟ ބަހައްޓާފަ އަހަރުމެންގެ ކުރިމަގު ކޮށޭތޯ މަސައްކަތް ކުރަންވީ. ޔުނޫ އަބަދުވެސް ބުނާހެން. އަސްލު ހިއެއްނުކުރަން ޔުނޫ ތިހާ ދެރަވާކަމެއް މިތަނާހެދި. ދޮންބެ ބަލާނަން އިނގޭ ހުޅުމާލެއިން އެޕާޓްމެންޓެއް ލިބޭތޯ. އެކަމަކު އަދި ދުވަސްކޮޅެއްފަހުން. މިހާރު ހޮޓެލަށް ކުޑަކޮށް ލޮސްވަމުން ދާތީ ޓައިޓްކޮށް މިއުޅެނީ. ލޮސް ރިކަވާރ ވާއިރަށް ޔުނޫވެސް ހުޅުމާލޭގެ ރީތި އެޕާޓްމެންޓެއް ސެލެކްޓްކުރަން ދޮންބެއަށް އެހީވައްޗޭ....އެންމެ ރަނގަޅެއްނު؟" ޔަޒްދާން ހިނިތުންވުމަކާއެކީ ބުންޏެވެ. އެއާއެކު ޔުނާ ދެންވެސް ކަރުނަތައް ފޮހެމުން ބޯޖަހައި އެންމެ ރަނގަޅޭ ބުނެލިއެވެ. ޔަޒްދާން އަވަސްއަވަހަށް ދެން ހިނިތުންވެލަން އެދުނެވެ. ޔުނާ ދޮންބެގެ އެދުން ފުރިހަމަ ކޮށްދިނުމަށްފަހު ދެން ތިމަންނަ މިދަނީ އެސައިންމެންޓެއް ހަދަން ކަމަށް ބުނެ ކޯލް ކުރުކޮށްލިއެވެ.\nޔުނާގެ ކޯލް ކެނޑިގެން ދިޔުމުން ޔަޒްދާން ވިސްނުމެއްގެ ތެރެއަށް ގެއްލެމުން އޭނަ އިށީނދެގެން އިން ގޮނޑިއަށް ލެނގިލިއެވެ. އޭނަ ޔުނާގެ އެދުން ފުރިހަމަ ކޮށްދޭން ކިތަންމެ ބޭނުންވިޔަސް އެތަން ދޫކޮށްލަން ބޭނުންނުވާ އެހެން ސަބަބެއް ވެސްވެއެވެ. އެ ސަބަބު ދެންމެ ޔުނާއަށް ކިޔައިނުދެވުނު ކަމުގައި ވިޔަސްމެއެވެ.\nޚިޔާލުތަކެއްގެ ފުން ކަނޑެއްގައި އިނުމަށްފަހު ޔަޒްދާނަށް ފުން ނޭވައެއް ދޫކޮށްލެވުނެވެ. އެ ހިނދު އިވެމުން ދިޔައީ ބޯކޮށް ވެހެމުން ދިޔަ ވާރޭގެ ހިމޭން އަޑެކެވެ. އެ ހިމޭންކަމުގެ ތެރެއިން ޔަޒްދާން ސިހިގެން ދިޔައީ ކުއްލިއަކަށް މީހަކު ކޮޓަރީގެ ދޮރުގައި ބާރަށް ތަޅައިގަތް އަޑަށެވެ. އޭގެ ދެވަނަ ސިކުންތުގައި ހަރު އަޑަކުން ފިރިހެނަކު އޭނައާއި ހުތުރު ބަހުން މުޚާތަބު ކުރި އަޑު އިވުނެވެ. އެއީ ކާކުތޯ ބެލުމަށް ޔަޒްދާން ތެދުވުނު ވަގުތު، އެ ކޮޓަރީގެ ކުރިމަތީގައި ހުންނަ އޮފީހުގައި އުޅޭ މުވައްޒަފުން ވެސް ނިކުމެ އެމީހުންގެ އަޑާއި އެ ބީރައްޓެހިޔާގެ އަޑު އެއްވެގެން ދިޔައެވެ.\nސިކުންތުކޮޅެއްގެ ތެރޭގައި ޔަޒްދާން ގޮސް ދޮރު ހުޅުވާލި ވަގުތު ފެނިގެން ދިޔައީ އޭނައާއި އެއް އިސްކޮޅެއް ހުރި ޒުވާނެއްގެ ގައިގައި އޭނަގެ ދެ މުވައްޒަފަކު ހިފަހައްޓައިގެން ތިބި މަންޒަރެވެ. ޔަޒްދާން ފެނުމާއެކު އެ ޒުވާނާ ޔަޒްދާނާއި ދިމާލަށް ޖެހިގަންނަން އުޅުނެވެ. ޔަޒްދާން އެ ޒުވާނާގެ އެ ޙަމަލާއިން ސަލާމަތްވީ އޭނަގެ ދެ މުވައްޒަފުން އެ ޒުވާނާގެ ގައިގައި ބާރަށް ހިފަހައްޓާލީތީވެއެވެ.\n"ކަލޭ ލަދެއް ނުގަނޭތަ އެހެން މީހެއްގެ ޙައްޤަކަށް އަރައިގެން އުޅޭއިރު؟!" ޒުވާނާ އެ މުވައްޒަފުންގެ އަތުން މިންޖުވާން މަސައްކަތް ކުރަމުން ހަރު އަޑުން އެހެން ބުނެ އަނެއްކާވެސް ހުތުރު ބަހެއް ކިޔާލިއެވެ. ޒުވާނާ ކޮށްލި ސުވާލުން ޔަޒްދާން ހުއްޓުން އަރައިގެން ދިޔައެވެ. ހިނދުކޮޅެއްގެ ހިމޭންކަމަށްފަހު ޔަޒްދާނަށް ވާހަކަ ދެކެވުނެވެ.\n"ދޫކޮށްލާ...." ޔަޒްދާނަށް ބުނެލެވުނެވެ. ޔަޒްދާން އެ ބުނި އެއްޗެއް ޤަބޫލުކުރަން ވެސް ބޭނުމެއް ނުވެފައި އޭނަގެ ކުރިމަތީގައި ތިބި ތިން މީހުން ހިމޭންވިއެވެ. އޭނައާއި ދާދި އެއްޒާތެއްގެ މޫނެއް ލިބިފައިވި އެ ޒުވާނާއަށް ޔަޒްދާންގެ ސަމާލުކަން ދެވުނީ އެ ވަގުތެވެ. މުޅި މީހާ ތެމިފައިވި ގޮތުން އެ ޒުވާނާ އައީ ބޭރުން ވެހެމުން ދިޔަ ވާރޭގެ ތެރެއިންކަން އެނގެއެވެ.\nހިނދުކޮޅެއް ވަންދެން އެ ޒުވާނާއަށް ބަލަން ހުރުމަށްފަހު ޔަޒްދާނަށް އޭނަގެ މުވައްޒަފުންނާއި ދިމާލަށް ބަލައިލެވުނެވެ. އޭނަގެ ދެ މުވައްޒަފުން ދެންވެސް އޭނަ ބުނި އެއްޗެއް ޔަޤީންކުރުމުގެ ގޮތުން އޭނައަށް ބަލަން ތިބުމުން ޔަޒްދާން ބޯޖަހާލީ އެމީހުންނަށް އެ ޔަޤީންކަން ދިނުމަށެވެ. އެއާއިއެކު ލަސްލަހުން އެ ޒުވާނާ ދޫކޮށްލެވުނެވެ.\n"ވަދޭ...." ޔަޒްދާން އެ ޒުވާނާއަށް ބަލަންހުރެ އެދުނެވެ. އެއާއިއެކު ޔަޒްދާންގެ ދެ މުވައްޒަފުން އެތަނުން ދިޔައެވެ. އަދި އެ ޒުވާނާ ދެންވެސް ބުމަގޮށްޖެހި ދަތްކުނޑި ވިކެމުންދާ ޙާލު ޔަޒްދާން ތަންދެއްކުމުން އެތެރެއަށް ވަނެވެ. ޔަޒްދާން ދޮރު ލައްޕާލަމުން އެ ޒުވާނާއާއި ދިމާލަށް އެނބުރިލީތަނާހެން ޔަޒްދާންގެ މޫނުމައްޗަށް އެތިފަހަރެއް ވިއްލައިލިއެވެ. ޔަޒްދާން ހުރީ އެފަދަ ކަމެއް އުއްމީދު ކޮށްގެން ކަމަށްވުމުން ޔަޒްދާން ނުވެއްޓި ސަލާމަތްވިއެވެ. އެ ޒުވާނާ ދެންވެސް މޫނުގެ އަނެއްފަރާތުން އެތިފަހަރެއް ވިއްލުމުން ޔަޒްދާން އެ ޙަމަލާއިން ރެކެން މަސައްކަތް ވެސް ނުކޮށް އެ ޙަމަލާ ލިބިގަތެވެ. އެ ޒުވާނާ ދެންވެސް ޔަޒްދާންގެ ގަޔަށް އެތިފަހަރެއް ވިއްލާލުމުން ޔަޒްދާން ބިންމައްޗަށް ވެއްޓުނެވެ.\n"މިއީތަ މިހާރު މިއުޅޭ ސިފައިންގެ ފެންވަރަކީ؟ ޙަމަލާއެއް ލިބުނީމަ އަމިއްލަ ނަފްސު ދިފާޢުކުރަން ވެސް ނޭނގޭ މީހުން ތިކަހަލަ ޒިންމާދާރު މަޤާމްތަކުގަ އުޅެނީ...." ޒުވާނާ ހަރުއަޑުން ރުޅިވެރިކަމާއެކީ ވާހަކަ ދެއްކިއެވެ.\n"ނޫނޭ.....އަމިއްލަ ނަފްސު ދިފާޢުކުރަން ނޭނގެނީއެއް ނޫން. ދެންމެ އިވުނު ވާހަކަ އިވިފަ ހީވީ ތީނަ ހަމައަކަށް އެޅޭނީ އަހަންނަށް މިހެން ހެދީމަހެން..." ޔަޒްދާން ހިމޭންކަމާއެކީ އެ ވާހަކަ ދައްކަމުން ދެފައި މައްޗަށް ތެދުވެލިއެވެ. އަދި އޭނަގެ ނޭފަތުން ފައިބަން ފެށި ލޭފޮދު ފޮހެލަމުން އެ ޒުވާނާއަށް ބަލައިލިއެވެ.\n"މިހާ ވަރުން މަ ހަމައަކަށް އެޅިދާނެހެން ހީވަންޏާ ތިއީ ކުށްހީއެއް. ކަލޭ ހަމަ އެނގިހުރެ މަށާއި މަގޭ ޢާއިލާއަށް އެހާ ބޮޑު އަނިޔާއެއް ދިނީ...." ޒުވާނާ ބުންޏެވެ.\n"ނޭނގި ނަމަވެސް ތި އަނިޔާ ދެވިފަ ހުންނާތީ އަހަންނަށް ހަމަޖެހުމެއް ނުލިބޭ މިހުރިހާ ދުވަހު. ވަރަށް މަސައްކަތް ކުރިން މި ހުރިހާ ދުވަހު ވެސް ތި އަޚާ ފެނޭތޯ. އެކަމަކު ފެންނަ ގޮތެއްނުވި. ބޮޑު ލާރި ލިބުނަސް އެ ލާރި ބޭނުންކުރަން ޖެހިލުންވެ މި ކުޑަ ގޮޅީގަ އުޅެމުންދާ އެއް ސަބަބަކީ ވެސް އެއީ. އަހަރެންގެ އެދުމަކީ ވީހާވެސް އަވަހަކަށް ތި އަޚާއަށް ޙައްޤުވާ މުދާ އަހަރެންގެ ފަރާތުން ލިބުން. ބޭނުމިއްޔާ އެއަށްވުރެ އިތުރަށް ވެސް ދޭން އަހަރެން މިހިރީ ތައްޔާރަށް....." ޔަޒްދާން މަޑުމައިތިރި އަޑަކުން ވާހަކަ ދެއްކިއެވެ. އެ ވާހަކަ ނިމުނުތަނާހެން އެ ޒުވާނާ ޔަޒްދާންގެ ގިރުވޯނުގައި ހިފަހައްޓާލަމުން ޔަޒްދާން ފާރަށް ލައްކޮށްލިއެވެ.\n"ކަލޭ ހީކުރީ މަ މި އައީ ކަލޭގެ ފަރާތުން ޙަމްދަރުދީ ހޯދަން ކަމަށްތަ؟ ނޫން! މަ މިއައީ ބަދަލު ހިފަން! ކަލެއާއި ކަލޭގެ ބައްޕައާހެދި އަހަރެންގެ ޢާއިލާ މަގުމަތިވެ މަންމައާއި ކޮއްކޮ މި ދުނިޔެ ދޫކޮށްދިޔައީ. ކަލެއާއި ކަލޭގެ ކޮއްކޮގެ ނަން މި ދުނިޔެއިން ފޮހެ ނުލެވެނީސް މަ ނުހުއްޓާނަން!! ހަނދާން ބަހައްޓާތި މި އިންޒާރު....." ޒުވާނާ ޝަހާދަތް އިނގިލި ޔަޒްދާނަށް ދިއްކޮށް އެހެން ބުނުމަށްފަހު އޭނަގެ ގިރުވާނުން ދޫކޮށްލިއެވެ. އެއަށްފަހު ޔަޒްދާނަށް ފަސްދީފައި ދިގު ފިޔަވަޅުތަކެއްގައި ގޮސް އެ ކޮޓަރިން ނިކުމެ ބާރު އަޑަކާއެކީ ދޮރު ލައްޕައިލިއެވެ.\nޒިހާން ޑިއުޓީއަށް ދިޔަފަހުން ޔުނާ އެދުވަހު އޮފީހުގެ މަސައްކަތް ކުރަން އިށީނީ ކޮޓަރީގައި ހުރި ކިޔަވާ މޭޒުދޮށުގައެވެ. މިއީ އޭނަ މާލެއަށް އައި ފަހުން އެ މޭޒުދޮށުގައި އިށީން ފުރަތަމަ ފަހަރެވެ. ލެޕްޓޮޕް ހުޅުވާލުމަށްފަހު މަރީ ގެނެސްދިން ފައިލްއެއް ވެސް ހުޅުވާލަމުން ޔުނާ މަސައްކަތް ފެށިއެވެ. މަސައްކަތް ފެށިތާ މާ ގިނައިރެއް ނުވެ ފައިލްގައި ގަލަމުން އެއްޗެއް ނޯޓްކުރަން ބޭނުންވުމުން މޭޒުމަތީގައި ގަލަމެއް އޮތްތޯ ބަލައިލެވުނެވެ. އެހިނދު މޭޒުމަތިން ގަލަމެއް ނުފެނުމުން އޭނަގެ ގަލަންތައް ހުރީ އަރިމަތީ މޭޒުމަތީގައި ބޭއްވިފައި އޮތް އަތްދަބަހުގެ ތެރޭގައިކަން އެނގުންވިއެވެ. އެދިމާލަށް ބަލައިލެވުނެއްކަމަކު ހަށިގަނޑުގައި ހުރި ވަރުބަލިކަމެއްގެ ސަބަބުން ތެދުވަން ކަންނެތްވިއެވެ. އެހެންކަމުން ކިޔަވާ މޭޒުގެ ވަތްގަނޑު ހުޅުވާލެވުނީ އެތާނގައި ވަކި އެއްޗެއް ހުންނާނެ ކަމުގެ އުއްމީދުގައެއް ނޫނެވެ. އެހެނަސް ވަތްގަނޑު ހުޅުވާލުމުން އޭގައި އެއްޗެހި ހުރިތަން ފެނިފައި ޔުނާ ހުއްޓުން އެރިއެވެ.\nވަތްގަނޑުތެރޭގައި ރީއްޗަށް ރޭވިފައި ހުރި ގަލަންތަކާއި ފަންސުރާއި ކަލްކިއުލޭޓަރާއި ޕޯސްޓް އިޓް ނޯޓްތައް ފެނިފައި ޔުނާގެ ލޮލަށް ސިފަވެގެން ދިޔައީ ދޮންބެއެވެ. މި ކޮޓަރި ހެދިފައިވަނީ ކުއްޔަށް ދޭން ކަމަށް ނުވުމުން އަދިވެސް އެ އެއްޗެހި ނެގިފައި ނުވަނީކަން ޔުނާއަށް އެނގުންވިއެވެ. ޔޫސުފް ދޮންބެގެ އޮފީހަށް އަތްގަދަ ކުރަން މަސައްކަތް ކުރިއިރު ވެސް މި ކޮޓަރި މަތިން ހަނދާނެއް ނެތީތާއޭ ހިތަށްއެރިއެވެ. އޭނަ ނެތްއިރު ހޮޓެލުން ހިންގި މުޢާމަލާތްތަކާއި މެދު މަރީއާއި ސުވާލުކުރުމުން ގިނަ ކަންތައް ބަލަމުން ދިޔައީ މަރީ އެކަނިމާއެކަނިކަން ޔުނާއަށް އެނގުނެވެ. ޔުނާ އޭނަގެ އެޕާޓްމެންޓް އެނދި ރޭ ވަންނާނެ ތަނެއް ނެތިގެން ގުޅުމުން ވެސް ކޮޓަރިއެއް ނެތްކަމަށް ޔުނާ ގާތު ބުނެވުނީ މި ކޮޓަރި ހުއްޓާކަން ވެސް ޔުނާއަށް އެނގުނީ މަރީ އޭނައަށް ކިޔައިދިން ވާހަކަތަކުންނެވެ.\nވަތްގަނޑުގެ ތެރެއިން ޔުނާ އެންމެ ބޮޑަށް އަޅައިގަތީ އޭގެ މެދަށް ވާގޮތަށް ބޭއްވިފައި އޮތް ދަގަނޑު ފޮށިއެވެ. ފޮށީގެ ބޭރުގައި ލިޔެވިފައިވީ 'ފޯ ޔުނޫ' އެވެ. ޔުނާއަށް ވަގުތުން އެ ފޮށި ނަގައި ހުޅުވައިލެވުނެވެ. ފޮށީގައި އޮތީ ރިހިކުލައިގެ ކުޑަ ޕެން ޑްރައިވެކެވެ. ޔުނާ ޕެން ޑްރައިވް ނަގައި ލެޕްޓޮޕާއި ގުޅާލިއެވެ. އޭގެ ފޯލްޑާއިން ފެނިގެން ދިޔައީ ވީޑިޔޯ ފައިލްތަކެވެ. ޔުނާ އެންމެ މަތީގައި ހުރި ފައިލް ހުޅުވާލިއެވެ. ވީޑިޔޯއިން އިވެން ފެށި ވާހަކަތަކުން ޔުނާގެ ދެބުމަ ކައިރިވެގެން ދިޔައެވެ.\nގުޅޭ ޓެގު ހިޔާ


Dheenah Furahsaarakuree Olhigeneh Noon, MDN Ge Verin Hayyaru Kurey - Islami Marukaz Imaam - Vaguthu\nދީނަށް ކުރާ ފުރައްސާރަކުރީ އޮޅިގެނެއްނޫން އެމްޑީއެންގެ ވެރިން ހައްޔަރުކުރޭ - އިސްލާމީ މަރުކަޒް އިމާމް\n1 އަހަރު ކުރިން ( އޮކްޓޯބަރ 3, 2019 )\nމޯލްޑިވިއަން ޑިމޮކްރަސީ ނެޓްވޯކް އިން އިސްލާމްދީނަށް ފުރައްސާރަކުރީ އޮޅިގެން ނޫންކަމަށާއި އެޖަމިއްޔާގެ އިސްފަރާތްތައް ހިފާ ހައްޔަރުކުރަން ޖެހޭ ކަމަށް ރާއްޖޭގެ އެންމެ ބޮޑު މިސްކިތް މަސްޖިދުއްސުލްޠާން މުޙައްމަދު ތަކުރުފާނުލްއަޢުޡަމް (އިސްލާމީ މަރުކަޒު) ގެ އިމާމް އައްޝައިޚް އިބްރާހީމް ރަޝީދު ޙަސަން ގޮވާލައްވައިފިއެވެ.\nއިމާމް އައްޝައިޚް އިބްރާހީމް ރަޝީދު ޙަސަން އަކީ ސްޓޭޓް މިނިސްޓަރެކެވެ.\nމޯލްޑިވިއަން ޑިމޮކްރަސީ ނެޓްވޯކް ޖަމިއްޔާއިން ތައްޔާރު ކުރި ރިޕޯޓެއްގައި ޤުރުއާނަށާއި ކީރިތި ރަސޫލާ (ސ.އ.ވ) އަށް ބަދުބަސް ރައްދުވާ ގޮތަށް ލިޔެފައިވާ މައްސަލަ ބޮޑުވެފައިވަނިކޮށް އިބްރާހިމް ރަޝީދު ފޭސްބުކްގައި ކުރެއްވި ޕޯސްޓެއްގައި ވިދާޅުވީ އެމްޑީއެމްއަކީ ރާއްޖޭގައި އުފެދުނު ފުރަތަމަ ލާދީނީ ޖަމާއަތްކަމަށާއި، މި ޖަމާއަތުގެ އިސްފަރާތްތައް ހައްޔަރުކުރަން ޖެހޭ ކަމަށެވެ.\n"އެމީހުން (އެމްޑީއެން) އިސްލާމްދީނަށް ކުރާ ފުރައްސާރަ އަކީ އޮޅިގެން ކުރެވުނު ކަމެއްނޫން. އެއީ ދިވެހި ފަސްގަނޑުން އިސްލާމް ދީން ފޮހެލުމަށްޓަކައި ލާދީނީ ބަޔަކު އަޑީގައި ތިބެގެން ހިންގާ ބޮޑު ޖަރީމާއެއް" އިބްރާހިމް ރަޝީދު ވިދާޅުވިއެވެ.\nއެމްޑީއެން އިން ނެރުނު ރިޕޯޓެއްގައި އިސްލާމްދީނާއި ހިލާފު ވާހަކަތައް ހުރުމުން ވަރަށް ގިނަ ރައްޔިތުން ގެންދަނީ ކަންބޮޑުވުން ފާޅުކުރަމުން ކުރަމުންނެވެ.\nއެމްޑީއެންގެ މައްސަލަ ތަޙްޤީޤު ކޮށްދިނުމަށް އިސްލާމިކް މިނިސްޓްރީން އެދުނު ނަމަވެސް ފުލުހުން މިއަދު ވިދާޅުވީ އިސްލާމިކް މިނިސްޓްރީން ފުލުހުންނަށް އެފަދަ މައްސަލައެއް ހުށަހަޅާފައި ނުވާކަމަށެވެ.\nނަމަވެސް ފުލުހުން ގެންދަނީ އެމްޑީއެންގެ ސީނިއާ މެންބަރުނަށް މީސް މީޑިއާގައި އިންޒާރުދީ ނަފްރަތު އުފެދޭ ގޮތައް ވާހަކަދައްކާ މައްސަލަ ތަޙްޤީޤު ކުރަމުންނެވެ.\nއޮކްޓޯބަރ 4, 2019 00:28\nހައްގުބަސް ބުނު މުގެ ވަރުގަދަ އި މާމ މެއް މީ\nއި މްރާނު ނަގުލުގަ ކިބޫ ދަތްއަޅާތީ މިވަރުވެސް ކޮއްލަން ނުކެރުނު !!!!!!\nދީނަށް ފުރަސާރަކުރީ އޮޅިގެނެއްނޫން އަދި މިކަން ގަސްތުގަ ކުރާ 25 ވަރަކަށް ޅަ މީދާ އެބައުޅޭ މިއެއްޗެހި ހަން ނޮޅު މަށްފަހު މާކިބުލައް ކާންދޭންޖެހޭ!!!\nއޮކްޓޯބަރ 4, 2019 11:23\nބައްލަވާ އިމްރާން މަނިކްފާ\nއޮކްޓޯބަރ 4, 2019 00:54\nގައުމުގެ ވެރިންނަކީ ފިނޑި ބައެކެވެ. އިސްތިއުފާދީފައި ގެއަށް ވަޑައިގަންނަވާ!\nއޮކްޓޯބަރ 4, 2019 00:55\nމުރުތައްދު ޔާމީން ރަޝީދާއި މުރުތައްދޔ ރިލްވާން މެން ދީނަައް ފުރައްސާރަ ކުރަމުން ދިޔައިރު އެނގުނުބާ. މިބައިމީހުން ކޮންމެ ފަހަރެއްގައިވެސް ފިޔަފަޅަނީ ލާދީނީ އެމްޑީޕީގެ ވެރިކަމުގައި. ކެންސަރު ޖެހިއްޖެ ކަމުގައި ވަނީ ނަމަ އޮތީ ކީމޯ ނުވަތަ ރޭޑިއޭޝަން ދީގެން ރަނގަޅޫ ކުރުން. ނުވެއްޖެ ކަމުގައި ވަނީނަމަ ގުނަވަން ބުރިކުރުން.\nއޮކްޓޯބަރ 4, 2019 01:02\nމާތް ﷲ އާއި އެކަލާނގެ ރަސޫލާގެ ހައްގު އަޅުގަނޑުމެނަށް މައާފެއްނުކުރެވޭނެ. އެބަޔަކުގެ ތަހުގީގު ހިންގާ އިސްލާމްދީނުގާ ކަނޑައެﷲިފައިވާގޮތުގެ މަތީން ސަރީއަތްހިންގާ ތައުބާ ލައިދޭންޖެހޭނެ.\nއޮކްޓޯބަރ 4, 2019 01:05\nކިހިނަކުން ހައްޔަރު ކުރާނީ. ފުލުސް އޮފީސް ހަވާލުކޮށްފަަައި އެވަނީ ދީން ވިއްކާފަ ޝަހިންދާ އަތުން ހަށިގަންނަ ހަމީދަށް. ގައުމު ވިއްކާފަ އިންޑިޔާ އަތުން ލާރި ނަގައިގެން މިއަދާ ހަމައަށް ދިރިއުޅުން ހަމަޖެއްސި ގައްދާރު އެމްސީ ހަމީދަށް\nއޮކްޓޯބަރ 4, 2019 01:09\nއިމްރާން ފެއިލވެއްޖެ މިހާރު\nއޮކްޓޯބަރ 4, 2019 01:30\nމަނިކުފާނު ތިޔަ ވިދާޅުވީ ހެޔޮކޮށް. އެ ޖަމްޢިއްޔާގެ އިސްވެރިން ހައްޔަރުކުރަންޖެހޭ. އަދި ޖަމްޢިއްޔާވެސް އުވާލަންޖެހޭ. އެއީ ނިބުރަވެރި ޖަމްއިއްޔާއެއް. ގައުމުގައި ހަމަނުޖެހުން އުފައްދަން މަސައްކަތްކުރާ ދީނަށް ފުރައްސާރަކުރާ ޖަމްޢިއްޔާއެއް. އެފަދަ ޖަމްއިއްޔާއެއް މި ގައުމުގައި އޮވެގެން ނުވާނެ.\nއޮކްޓޯބަރ 4, 2019 01:37\nސާބަސް ޝެއިޚު. ކޮން މެވެސް ބަޔަކު ޤުރުބާންވާން ޖެހިއްޖެ.\nއޮކްޓޯބަރ 4, 2019 06:00\nއައި ލަވް ޔޫ އިމާމް! ކިތަންމެ ބޮޑު މަޤާމެއް ދިނަސް ހައްގު ބަސް ބުނުއްވާތި! ސޭކް ހުސައިން އާއި ސޭކް އިމްރާނު ވަނީ ދުނިޔޭގެ ކުޑަ އުފަލަށްޓަކައި، ﷲގެ ބަސްފުޅަށް ފުރަގަސް ދީފައި. އެ ދެމީހުން އަށް ހަލާކު ހުރި.\nއޮކްޓޯބަރ 4, 2019 06:16\nލާދީނީ މީހުންގެ މިންނެއް މަސައްކަތުން މި ފަސްގަނޑުގަ ދީންގަބޫލު ނުކުރާ ބަޔަކު ވަނީ އުފެދިފައި. އަދި ބޭރުގެ އެހީ އާއިއެކު އިތުރަށް އެމީހުންދަނީ އެކިގޮތްގްތުން މި ފަސްގަނޑުން އިސްލާމްދީން ފޮހެލުމަށް މަސައްކަތް ކުރަމުން. އަދި ދީނަށް އުޅެން މަސައްކަތްކުރާ މީހުނަށް ފިއްތުންތައް ކުރިމަތިކުރުމަށްޓަކައި ގާނޫނުތައް ހަދާ ފާސްކޮށް ހަދަމުންދާއިރު އަތްއުރާލައިގެން ބަލަން ތިބެނީތޯ؟ އަޚުންނޭ ތިޔަބައިމީހުންނަކީ ފިނޑި އަންހެނުންތަކެއްފަދަބައެއް. ﷲ އާއި އެކަނލާންގެ ރަސޫލާއަށް ފުރައްސާރަކުރާއިރު ކަލޭމެން ފިނޑިކަމުގައި ތިބީތޯ؟\nއޮކްޓޯބަރ 4, 2019 06:21\nޙައްްޤުބަސްބުނަންޖެހޭ ޙާލަތުގަ ޙައްޤުބަސް ބުނަންޖެހޭނެ. އިސްލާމްދީނަކީ ކުޅިވަރެއްނޫން. މަޖަލެއްވެސްނޫން. އެންމެ އިންސާފުވެރި އެންމެ އަމާން އޮމމާން ކަމަކީ ހަމައެކަނި އިސްލާމްދީން. އެކަމަކަށް އެއްވެސް ބަދަލެއްނާންނާނެ.\nއޮކްޓޯބަރ 4, 2019 06:25\nއެއްވަނަ އިބްރާހިމް ރަޝީދު\nއޮކްޓޯބަރ 4, 2019 07:30\nޙައްޤުބަސް ވިދާޅުވުމުގެ ހިތްވަރަށް ހަމަސާބަސް.\nމިއީ މިދިވެހި ފަސްގަނޑު ފަޚްރުވެރި ވާ ޢިލްމުވެރިންނާއި.ކޮބާތޯ ދުޢާދެއްވާފައިވާ ކަމަށްވިދާޅުވި ޝެއިޚް ިއިލްޔަސް..މިކަމާއިއެއްޗެއް ވިދާޅުވާކަށް ނުވޭތޯ\nއޮކްޓޯބަރ 4, 2019 08:27\nއެއީ އޮޅިގެން ކުރިކަމެއް ނޫން ކަން އަަހަރުމެންނަށް އެގޭ މާކުރިންވެސް. ކުރިންސުރޭ ދީނާ ދެކޮޅު ވާހަކަ ދައްކަމުން އައި ބަޔަކަށް ރާއްޖޭގެ ރައްޔިތުން ހުރިހާ ބާރެއް ދީނީމަ ވާގޮތް މިފެންނަނީ. ރާއްޖޭގެ ރައްޔިތުން އަދިވެސް ހޭލާކަށް ނުވޭތޯ.؟ ޢޭރު ކިޔަމުން އައީ ވަކި މީހަކު ވެރިކަމުގައި ހުރެގެން ނޫނޭ އިސްލާމް ދީން އޮތީކީ . ވެރިކަން ބަދަލުވެ މިކުޑަދުވަސްކޮޅުގެ ތެރޭގައި އެކަން ނޭގޭތޯއެވެ.\nއޮކްޓޯބަރ 4, 2019 08:40\nކަލޯ ވަޒީފާއާއި މަގާމަށް ބަލާނެ ކަމެއްނެތް ބުނަންޖެހޭ އެއްޗެއް ބުނަންވާނެ ، މިސަރުކާރުން ތިކަހަލަ ކަންކަމަށް ހިއްވަރުދޭތީ މިކަން މިހެންވަނީ، ފާޅުގަ ދީނަށް ފުރައްސާރަ ކުރަނީ، ޓެރެރިޒަމްގެ ގާނޫނު އިސްލާހް ކުރި އިރު މިބައިގަނޑުގެ ވާހަކަވެސް އޭގައި ހިމަނަން ޖެހޭ ދީނަށް ފުރައްސާރަކޮށް ގައުމުގައި ބައިބައިވުން އުފައްދަން އުޅޭ ބަޔަކަށް އަދި އެއްވެސް ފިޔަވަޅެއް ނޭޅޭ\nއޮކްޓޯބަރ 4, 2019 12:53\nކޮބާހޭ ސަކިންދާ...!! ސަކިންދާ އަކީ ނިރުބަވެރިޔެެއް. ރައްޔިތުން މެދުގަ ނަފްރަތު އުފައްދާ މުޖުތަމައުގެ އަމާންކަން ނަގާލުމަކީ ނިރުބަވެރި އަމަލެއް\nއޮކްޓޯބަރ 4, 2019 14:35\nސްޓޭޓް މިނިސްޓަރެއް ނޫން، އެކަމަކު ސްޓޭޓް މިނިސްޓަރު ފެންވަރުގައި އައްޔަނުކުރައްވާފައިވާ ސިޔާސީ ނޫން މަގާމެއް.\nއޮކްޓޯބަރ 4, 2019 14:48\nއެމްޑީއެންގެ އަމަލު ޓެރަރިޒަމްގެ ގާނޫނަށް ފެތޭ. ނަފްރަތު އުފެދޭ ޒާތުގެ ހޭޓް ސްޕީޗެއް... ތިއޮތީ އަމިއްލަ އަތުން ފޭހުނު އިލޮށި އަމިއްލަ ލޮލަށް ހެރިފަ. ހައްހައްހހހހ\nއޮކްޓޯބަރ 4, 2019 15:45\n"މިނިވަން ފިކުރު" (ލާދީނިއްޔަތު) އާ ދެކޮޅަށް އޮތް އެންމެ ބޮޑު ހުރަހަކީ އިސްލާމްދީނުގެ ދަޢުވަތު ފެތުރުއްވުމުގައި މަސައްކަތް ކުރައްވަމުންގެންދަވާ އެދީނުގެ ޢިލްމުވެރިންކަމުގައި ވުމާއެކު، އެ ޢިލްމުވެރިން ކަސްތޮޅުއެޅުވުމަށްޓަކައި ބިންދާލި "ޓެރަރިޒަމް" ގެ ޤާނޫނު ހަތިޔާރެއްގެ ގޮތުގައި ބޭނުންކުރާނެކަމާމެދު ޝައްކު ނުކުރާށެވެ.\nއެ ޤާނޫނުގެ ދަށުން "މިނިވަންފިކުރާ" ދެކޮޅަށް ބަސްބުނާ ކޮންމެ ޢިލްމުވެރިއަކު ހައްޔަރުކޮށް އަދަބު ދޭނެކަމީ ޝައްކެއް އޮތްކަމެއް ނޫނެވެ. އެހެނީ، އެ ޤާނޫނު ގެ ފޮރުވިފައިވާ ބޭނުމަކީވެސް، މަޤުޞަދަކީވެސް އެއީއެވެ.\nދެން މިކަމާ އުފާކޮށް ތަކުބީރު ކިޔާބަޔަކު ތަކުބީރު ކިޔާށެވެ. ޝުކުރުގެ ސަޖިދަ ޖައްސަވާ ބަޔަކު އެކަންވެސް ކުރާށެވެ.! ބޯމަތީގައި ނަގާފައިވާ ކަޅު "ވިލާގަނޑު" ގެ ބޮޑުކަން ދިވެހިންނަށް ނުވިސްނޭތީ ހިތާމަ ކުރަމެވެ.!


Rattehsaku Fenigen "Allah Akbar" Ey Bunumun Switzerland Muslimaku Joorimnaa Koffi - Vaguthu\nރައްޓެއްސަކު ފެނިގެން "ﷲ އަކްބަރު" އޭ ބުނުމުން ސްވިޒަލޭންޑް މުސްލިމަކު ޖޫރިމަނާ ކޮށްފި\nގިނަ ބައެއްގެ ތެރޭގައި "ﷲ އަކްބަރު"އޭ ބުނި މީހަކު ސްވިޒަލޭންޑްގައި ޖޫރިމަނާ ކޮށްފިއެވެ.\nސްވިޒަލޭންޑްގެ ޝަފްހައުސެންގެ މަގުމަތީގައި ހުރެ ރައްޓަސަކު ފެނިގެން އޮރްހާން އީ ކިޔާ މީހަކު "ﷲ އަކްބަރް"އޭ ބާރަށް ބުނުމުން މަގުމަތީގައި ތިބި ފުލުހުން ވަނީ އޭނާއާ ސުވާލުކޮށްފައެވެ. ސްވިސް މީޑިއާގައި ބުނެފައި ވަނީ ފުލުހުން އޭނާއާ ސުވާލުކުރީ، ޓެރެރިސްޓް ތްރެޓެއް ކަމަށް ބަލާފައި ކަމަށެވެ.\nފުލުހުން އޭނާ ޖޫރިމަނާ ކުރީ 170 ޕައުންޑުންނެވެ. ފުލުހުން އެ އަމަލު ދިފާއުކުރުމުގެ ގޮތުން ބުނެފައި ވަނީ ކޮންމެ މީހަކުވެސް އެގޮތަށް ބާރަށް މަގުމަތީގައި ހަޅޭފަޅޭ ޖަހާނަމަ ހައްޔަރުކުރާނެ ކަމަށާއި، އެކަން ކުރީ މަގުމަތީގެ އަމާން ކަމަށް ބަލާފައި ކަމަށެވެ.\nމައްސަލައާ ގުޅިގެން އޮރްހާން ބުނެފައި ވަނި ފުލުހުން އޭނާ ޖޫރިމަނާ ކުރީ މުޅި މީހާގެ ބޮޑީ އެއްކޮށް ބަލާ ފާސްކުރުމަށްފަހުގައި ކަމަށާއި، ޖޫރިމަނާ ނުދެއްކި ނަމަ، ޖަލަށް ގެންދާނެ ކަމުގެ އިންޒާރުވެސް ދިން ކަމަށެވެ.\nފުލުހުން އިތުރަށް އެ މައްސަލަ ތަހުގީގުކުރަމުންދާ އިރު، ސްވިޒަލެންޑްގައި މުސްލިމު އާބާދާއަށް އެ މައްސަލައަކީ ސީރިއަސް މައްސަލައެކެވެ. ހާއްސަކޮށް އެފަދަ ކަމަކުން ބޮޑު ޖޫރިމަނާއެއް އައުމަކީ މުސްލިމުންނަށް އެގައުމުގައި އޮތް މިނިވަންކަމާ މެދު ސުވާލު އުފެދޭނެ ކަމެކެވެ.\nޖެނުއަރީ 10, 2019 19:47\nދިވެހިރާއްޖެ ކަހަލަ ގައުމެއްދޯ.\nޖެނުއަރީ 10, 2019 20:37\nމިރާްޖޭގެ މިސްރާބުވެސް މިހާރު ހުރީ ތިޔަކަހަލަ ދިމާއަކަށްހެން ހީވޭ!\nޖެނުއަރީ 10, 2019 20:51\nބޭނުން ދީނަކަށް އުޅުމުގެ މިނިވަންކަން އޮންނަން ޖެހެއޯ. އެކަމަކު އިސްލާމް ދީނަށް އުޅުމުން ދެނީ އަދަބު. މި ގައުމުގެ މިސްރާބުވެސް މިހާރު ހުރީ އެމަގަށް.\nޖެނުއަރީ 10, 2019 21:53\nމިހުންނަނީ މިމީހުން ބިރުން ތިބޭވަރު.މުސްލިމަކު ފެނުނީމަ މިވެރިން އުޅޭ ގޮތަކުން ހީވަނީ ޖިންނިއެއް ފެނިގެން އުޅޭހެން.ބޯހަލާކު..\nޖެނުއަރީ 10, 2019 21:57\nތީ މަށްސަލައެއްނޫން ސުވިޒަލެންޑު މީހުންވެސް މުސްލިމު ގައުމުތަކަށް ދިޔއީމަ ޖޫރުމަނާ ކޮށްލާ\nޖެނުއަރީ 10, 2019 22:32\nދިވެހިރާއްޖެއަށް މިކަންތައް ލައިގަންނަން މާކަ ގިނަ ދުވަހެއްނެތް.\nޖެނުއަރީ 12, 2019 09:40\nއިންޝާﷲ ނުވާނެ އެހެނެއް


"Laadheenee" Bilah HRCM ge Gina Hiyaalu Thakeh - Vaguthu\n"ލާދީނީ" ބިލަށް އެޗްއާރުސީއެމްގެ ގިނަ ހިޔާލުތަކެއް\nނަފުރަތުގެ އަމަލުތައް އިތުރަށް ބަޔާން ކުރަން ހުށަހަޅާފައިވާ ގާނޫނުލް އުގޫބާތަށް އިސްލާހު ގެނައުމުގެ ބިލަށް ރާއްޖޭގެ އިންސާނީ ހައްގުތަކާއި ބެހޭ އިދާރާ (އެޗްއާރުސިއެމް)އިން ގިނަ ހުށަހެޅުންތަކެއް ހުށަހަޅައިފިއެވެ.\nއެޗްއާރުސީއެމް އިން އެ ހުށަހެޅުންތައް ހުށަހަޅާފައި ވަނީ އިއްޔެގެ ވަގުތެއްގައެވެ.\nއެޗްއާރުސީއެމްގެ މެމްބަރަކު "ވަގުތު" އަށް މީގެ ކުރިން ވިދާޅުވީ އެ ބިލަށް ރެކޮމެންޑޭޝަން ހުށަހެޅީ ޚިޔާލު ފާޅުކުރުމުގެ މިނިވަންކަން ކަށަވަރުކުރުމަށް ގިނަ ކަންތައްތަކެއް ރިވިއުކުރުމަށް ފަހުގައި ކަމަށެވެ.\nއެގޮތުން މިހާރު މަޖިލީހަށް ހުށަހަޅާފައިވާ ކަންކަމަށް ބާރު ދިނުމަށް ވަރަށް ތަފްސީލުކޮށް ލިޔުމުން ހުށަހަޅާފައިވާނެ ކަމަށް ވެސް އޭނާ ވިދާޅުވިއެވެ. ނަމަވެސް އެޗްއާރުސީއެމް އިން މި ބިލަށް ދިނީ ކިތައް ރެކޮމެންޑޭޝަން ކަމެއް އަދި އޭގެ ތެރޭގައި ހިމެނެނީ ކޮންކަހަލަ ރެކޮމެންޑޭޝަންތަކެއް ކަމެއް އޭނާ ހާމައެއް ނުކުރައްވައެވެ.\nމި ބިލް ދިރާސާކުރާ ޖުޑީޝަރީ ކޮމިޓީ އިން ވަނީ ތިން އިދާރާއެއްގެ ލަފާ މި ބިލަށް ހޯދަން ނިންމާފައެވެ. އޭގެ ތެރޭގައި ހިމެނެނީ ޕްރޮސެކިއުޓަރ ޖެނެރަލް (ޕީޖީ) އާއި އިސްލާމިކް މިނިސްޓްރީ އާއި އެޗްއާރުސީއެމްއެވެ. އެ ދެ އިދާރާއިން ވެސް ވަނީ އެ ބިލަށް ޚިޔާލު ފޮނުވާފައެވެ. ބިލަށް ލިބިފައިވާ ޚިޔާލުތައް ދިރާސާކޮށް ނިންމާނެ ސުންގަޑިއަކަށް އަންނަ ޖުލައި މަހުގެ ފުރަތަމަ ދުވަސް ކަނޑައަޅަން އެ ބިލު ދިރާސާ ކުރާ ޖުޑިޝަރީ ވަނީ ނިންމައިފައެވެ.\nޖޭއެސްސީގެ ރައީސް އަދި ތުޅާދޫ ދާއިރާގެ މެމްބަރު ހިސާން ހުސެއިން ހުށަހެޅުއްވި ބިލާއި ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީއާއި އަދާލަތު ޕާޓީ ވެސް ދެކޮޅު ކަން ވަނީ ހާމަކޮށްފައެވެ. އިދިކޮޅު ޕީޕީއެމާއި ޕީއެންސީ ވެސް މި ބިލަށް ތާއީދެއް ނުކުރެއެވެ.\nއަމާޒުވާ ފާޑުކިއުންތަކަށް ރައްދު ދެއްވަމުން ހިސާން ވިދާޅުވި ގޮތުގައި އެ ބިލު ފަރުމާ ކޮށްފައި ވަނީ އިސްލާމީ ޝަރީއަތަށާއި އިސްލާމީ އިމާމުންގެ އިރުޝާދުތަކަށް ރިއާޔަތްކޮށްގެނެވެ. އެކަމަކު ހަގީގަތް އޮޅުވާލަން ބަޔަކު މަސައްކަތް ކުރާ ކަމަށް ހިސާން ވިދާޅުވިއެވެ.\nއަދި އެ ބިލުން ދީނީ ނަސޭހަތް ދިނުމާއި ދަރުސް ދިނުމަށް އެއްވެސް ވަރަކަށް ހުރަސް އެޅިގެން ނުދާނެ ކަމަށް ހިސާން ވިދާޅުވެއެވެ. އެ ބިލަކީ ނަފްރަތު އުފެއްދުމާއި ހަރުކަށި ފިކުރު ފެތުރުން ހުއްޓުވަން ހުށަހެޅި ބިލެއް ކަމަށް ހިސާން ވިދާޅުވެއެވެ.\nއަޑީ ދައުލަތަކީ ސިޔާސީ މީހުންގެ އުފެއްދުމެއް: ސަނީފް


Covid huttuvaanee aharen campaign ge lava launch koffi | Mihaaru\n"ކޮވިޑް ހުއްޓުވާނީ އަހަރެން" ކެމްޕޭނު ލަވަ ލޯންޗްކޮށްފި\nރާއްޖޭގެ މީޑިއާތައް ގުޅިގެން ހިންގާ "ކޮވިޑް ހުއްޓުވާނީ އަހަރެން" ގައުމީ ކެމްޕޭނުގެ ލަވަ މިއަދު ލޯންޗް ކޮށްފި އެވެ.\nމި ލަވައިގައި ރާއްޖޭގެ ކޮވިޑްގެ ހާލަތާއި އާއިލާތައް ތަހައްމަލް ކުރަމުންދާ ވޭނާއި ކެކުޅުން ގެނެސްދީފައި ވެ އެވެ. އަދި ރާއްޖޭގެ އިގުތިސާދަށް ދިމާވެފައިވާ ހީނަރުކަމާއި، ކޮވިޑްގެ މި ހާލަތުގައި ސިއްހީ އެހީތެރިން ވަމުންދާ ގުރުބާނީ އާއި އެކި އިދާރާތަކުން ކުރަމުން އަންނަ މަސައްކަތްތަކާއި "ގައުމުގެ އިހުސާސް" ވަރަށް ފުރިހަމައަށް ގެނެސްދީފައި ވެއެވެ.\nމި ލަވަ ލޯންޗް ކޮށް ދެއްވީ، ޕީއެސްއެމްގެ މެނޭޖިން ޑިރެކްޓަރު އަލީ ޚާލިދެވެ.\nކޮވިޑްގެ ތޮފި އަޅައިގެންވެސް އެތައް ބަޔަކު އެތައް ފައިދާއެއް ނަގައިފި!\nލަވަ ކަމަކު ނުދޭ. ފުރަތަމަ ލަވައިގެ ފެށުންވެސް ގޯސް ، ހާއްސަ ކޮށް "ލެޔާކަރުނަޔާ" މިބަސް ކަމަކުނުދޭ "ލޭ" އަންނާކަށް ނުޖެހޭ. މިއުޅެނީ ތަފާތު ހާދިސާއެއް ، ބަޑި ޖަހާ ނުވަތަ އެފަދަ ކޮންމެސް ގޮތަކަށް ބަޔަކު މަރާގެނެއްނޫން މިއުޅެނީ. ރާގު ވެސް ކިޔުން ވެސް ހަޑި. ވަރަށް ބޭކާރު. އަޑުއަހާލާ ހިތެއްނުވޭ.\nފުރަތަ މަ ހުއްޓުވަންވީ މިކަހަލަ ބޭކާރު ހަރަދު\nހާދަ ލަވައެއް ހުރޭ ތިރާގަށް ކިޔާފަ... ތިދެން ލަވައެއްތަ..!!؟؟ އާ ރާގަކަށް ލަވައެއްކީނަމަ ކަމުދާނެ.\nކޮވިޑު އެއީ މީހެއްތަ ނުރުހުމުގެ ލަވައެއް ކިޔާލީމަ ރަކިވެގެން ގަންނާކުރެއްވި ލަދުން ފިލަިގެން އުޅެން؟ ބޭކާރު ޙަރަދުތަކާއި ކަންތައް މިހާލަތުގަވެސް ކުރެވޭތޯބަލަނީ. ކިތައް ލަވަ މިވީތަނަށް ހަދައިފި؟ ކޮންކަމެއްވީ؟\nލަވަޔަކީ ބައްޔެއް ހުއްޓުވޭ އެއްޗެއްނޫން. އެކަމަކު ލަވައަކީ އިންސާނާގެ ނަފްސަށް ވަރަށް ބޮޑުއަސަރެއް ފޯރުވާއެއްޗެއް. އެހެންކަމުން ލަވަ އިވުމުން އަދި މިފަދަ ހިތާމަވެރި ރާގަކަށް ލަވަކިޔާފަވުމުން ކިތަންމެ ބަޔަކަށް އަސަރުކޮށް ބަލި ފެތުރުން ކުޑަކުރަން ކުރެވެން އޮތްކަމެއް ކުރާނެކަމަށް ބެލެވޭ. ލަވައިގެ މަގްސަދަކީވެސް މިއީކަމަށްވެދާނެ. ބައެކަހަލަ ބުރަ މަސައްކަތް ކުރާއިރުވެސް ޖޯޝާ ފޯރި އުފައްދަން ލަވަކިޔާ.\nކިޔާފަ އިނީ ކާކުތޯ މި ބަލާލީ..ޓެސްޓަކަށްވެސް އަޑުއަހާ ކަހަލައެއް ނޫން.\nބަލާތި އަބަދުވެސް ނަހީ ކުރައްވާފަވާކަމެއް ކޮއްލެވޭތޯ.\nލަވަޔަކުން ހުއްޓުވޭނަމަ ހުއްޓިފަ މިހާރު އޮންނާނީ.\nތިލަވަ ކީމަ ދެން ކޮވިޓް ނުޖެހޭނެ.


Enme Fahun Ugail Ma'aafah Edhijje - Vaguthu\nއެންމެ ފަހުން އުގައިލް މާފަށް އެދިއްޖެ\nކޮވިޑް-19 ޖެހިގެން ރާއްޖެއިން 10،000 މީހުން މަރުވާނޭ ކަމަށް ބުނުމަށްފަހު، އެންމެހާ ދިވެހި ރަތްޔިތުންގެ ކިބައިން އުގެއިލް މާފަށް އެދިއްޖެއެވެ.\nއުގައިލް ދިވެހިންގެ ކިބައިން މައާފަށް އެދިފައިވަނީ އޭނާ ކުރި ޓްވީޓެއްގައެވެ. މައާފަށް އެދުމުގެ ގޮތުން އުގައިލް ކުރެއްވި ޓްވީޓުގައި ބުނެފައިވަނީ، މީގެ ކުރިން ކޮވިޑް-19 ޖެހިގެން 10،000 ދިވެހިން މަރުވާނެ ކަމަށް ބުނެ ކޮށްފައިވާ ޓްވީޓަކީ އެއްވެސް ގޮތެއްގައި ދިވެހިން ހާސްކުރުވަން ކޮށްފައިވާ ޓްވީޓެއް ނޫން ކަމަށާއި، އެ ޓްވީޓުގެ ސަބަބުން ދިވެހިން ޕެނިކްވެފައިވާތީ އެކަމަށް ނިހާއަތަށް މައާފަށް އެދޭކަމަށެވެ. އަދި ރާއްޖޭގެ ޞިއްހީ ދާއިރާއިން ބަލި ކޮންޓްރޯލް ކުރުމަށް ކުރަމުންދާ މަސައްކަތް އުގައިލްގެ ޓްވީޓުގައި ވަނީ ފާހަގަކޮށްފައެވެ.\nއުގައިލްގެ ޓްވީޓުގައި އިތުރަށް ބުނެފައިވަނީ އޭނާ މީގެ ކުރިން އެހެން ބުނެފައިވަނީ އަންދާޒާ ކޮށްލާފައި ކަމަށެވެ.\nއުގައިލް މިރޭ ކުރި ޓްވީޓުގައި ވައިރަސް ފެތުރުން ހުއްޓުވުމަށްޓަކައި ގިނަ މަސައްކަތްތަކެއް ކުރަންޖެހޭކަމަށާއި، އަދި ހާއްސަކޮށް އުމުރުން ދުވަސްވީ މީހުންނާއި، ސިއްހީ އެކި މައްސަލަތައް ހުރި މީހުންނަށް ސަމާލުކަންދީ ރަގަނޅު ފަރުވާ ދެވޭނެ އިންތިޒާމް ހަމަޖެހިފައި ހުރުމަކީ މުހިންމު ކަމެއްކަމަށް އުގައިލް ވަނީ ބުނެފައެވެ.\nރާއްޖެއިން މިހާތަނަށް ކޮވިޑް-19 އަށް 10 މީހަކު ވަނީ ފައްސިވެފައެވެ. އެ އެންމެނަކީވެސް ރާއްޖެއިން ބޭރު މީހުންނެވެ.\nމާޗް 15, 2020 01:22\nއުގައިލް އަސްލު ނުޖެހެ މާފަށްއެދޭކަށް.\nމާޗް 15, 2020 10:31\nޖެހޭ މާފައްއެދެން... އުގޭލާ މެދު އެކަހަލަ އެއްޗެކޭ އެހެން މީހަކު ބުނި ނަމަ ވެރެއް ވާނޭ.... އުގެއިލް ކިޔަވައިގެން ހުއްޓަސް އެހެން މީހުންނައް އިހްތިރާމް ކުރުމުގެ ބައެއް ނެތް...\nމާޗް 15, 2020 01:39\nހިތައް އެރި އެއްޗެއް ޓްވީޓް ނުކުރަށްވާ. ފަހުން ދެރަވާނެ\nހިތައް އެރި އެއްޗެއް ޓްވީޓް ނުކުރަށްވާ.\nމާޗް 15, 2020 02:05\nމީހުން މަރުވާނެ އަދަދު ނުކިޔާ ކަލެޔަށް އެނގިފަ ހުރިއިލްމެއްގެ ބޭނުންކޮށް އެފަދަ ކަންތަކުން މީހުން ސަލާމަތްވެވިދާނެ ގޮތެއްގެ ވާހަކަ ދެއްކިނަމަ އަހަރެމެން ބަލައިގަންނަ ކަހަލަ ޕްރޮފެސަރަކަށް ކަލޭ ވެދާނެ. ކަލޭ ވެސް މަރުވާނެ ނާސާއާއި އެކު ބަގުޑި ބައްދައިގެން އެކަތިގަނޑަކަށް ވެގެން އޮތަސް.\nމާޗް 15, 2020 02:17\nޝުކުރިއްޔާ އުގޭލްބުރޯ ބުއްޅަބެއާ އުގޭލްބުރޯ އާ ހުރިތަފާތު މިފެނުނީ ބުއްޅަބޭ މޮޔައެއްގޮވުނަސް މައާފަކަށް ނޭދޭ އުގޭލްބުރޯ ކައިރިން ބުއްޅަބޭ ނަމޫނާ ލިބިގަންނަށް ޖެހޭ\nމާޗް 15, 2020 02:32\nމިފެންނަނީ ކިޔަވައިގެން ތިބޭ މީހުންގެ ތަފާތު މަޢާފަށް އެދުމުގެ ރިވެތި ނަމޫނާ އަހަރުމެންގެ ބުއްޅަބޭ އިބުރަތް ހާސިލްކުރޭ މިކަންތަކުން ބަހުރުވައިގެ މައްސްލަޔަކުންވިޔަސް ބުނެވޭ ބޯގޯސް އެއްޗަކަށް މަޢާފަށް އެދެން ދަސްކުރާނެ ކަމަށް އުއްމީދުކުރަން ދުރޫސުލް އަޚްލާގު ބުއްޅަބޭ އުގޭލްބުރޯ ކައިރިން ދަސްކުރޭ\nމާޗް 15, 2020 09:09\nކިޔަވައިގެން ތިބޭމީހުން ބަހެއް ބުނުމުގެކުރިން ބުނެވޭބަހާމެ ދު ވިސްނާނެ..ކިޔެވުނީމަ ބުއް ދިއިސްކުރާނެ..ކިޔެވުނަސް އީމާންތެރިކަން ކުރިޔަށް ނެރެންޏާ ކުފުރުން ސަލާމަތްވުމަށް ވިސްނާނެ..ކިޔެވުނީމަ ޢައިބަށް އީމާންވާނެ..ޢައިބަށް އީމާން ނުވާނަމަ އީމާންތެރިކަން ފުރިހަމަނުވޭ..\nމާޗް 15, 2020 02:42\nވައިރަހާގުޅިގެން ދުނިޔެއިން އާއްމު ކުރަމުންދިޔަ ތަފާސް ހިސާބަށް ބަލައި ޕްރޮފެސަރ ކުރައްވާފައިވަނީ އަންދާޒާއެއް. އެއްވެސް ހާލެއްގައި އެއީ ވާނޭކަން ކަށަވަރު ގޮތެއް ނޫން. އެހެން ބުނެފައެއް ވެސް ނެތް. ރަނގަޅަށް ވިސްނާލާފިނަމަ ވައިރަހުގެ ނުރައްކާތެރިކަން ވަޒަން ކޮށްދީފައި މިހާތަނަށް ވާނީވެސް ހަމަ ތަފާސްހިސާބުން ކަން އެނގޭނެ.\nމާޗް 15, 2020 02:58\nޢަޅުގަނޑު މާފުކޮށްފިން. އަންދާޒާ ނުކުރޭ، الله اعلم\nމާޗް 15, 2020 03:19\nއުގައިލް އަކީ އަންުރޮފެސަނަލް މީހެއްކަން އަދިކިރިޔާ މި އެނގުނީ މީނައެކޭ ދަންނަކަލޭފާނެކޭ ހުރިތަފާތެއް ހަމަނެތް މިވަރުން ދަންޏާ މިކަލޭގެ ބަލާވެރިކަން އިހުނަށްވުރެ ބޮުޑުވެދާނެ އެކަމަކު މިހެންބުނެވުނީތީ ނިހާޔަތަށް މަވެސްމައާފަށް އެދެން.\nމާޗް 15, 2020 04:18\nރޯނުބެ އަނގަނާވަ މަޑުންހުރުަން ބުއްދިވެރި. ބުއްޅަބެ އަކީވެސް ނުބައި ނުލަފާ ސައިތާނެއް\nމާޗް 15, 2020 10:28\nއޭ ބުއްޅަބޭ އެއީ ކާކުތަ؟\nމާޗް 19, 2020 23:01\nއެއީ މިއުޅޭ ބޮޑުގުޅަ އަންނި ބޭ\nމާޗް 15, 2020 05:07\nމާޗް 15, 2020 05:33\nކޮބާ ކިހާވަވަރެ ވިތަ ބ\nމާޗް 15, 2020 05:55\nމި ޤައުމުގެ ޕްރޮފެސަރުންގެ ފެންވަރު. ދެން އަދި އާންމު ރައްޔިތުންނަށް ވާނީ ކޮންވަރެއް. ދުލުން ބޭރުކުރެވޭ ބަހުގެ ބުރަދަނާމެދު ވިސްނާލި ނަމަ ރަނގަޅުވީސް ތިމާގެ ބޮޑާކަމާ އިލްމުވެރިކަން ހާމަކުރަން މަސައްކަތްކުރުމުގެ ބަދަލުގަ. މީ ތެދު ނޫން މަޢުލޫމާތު ހާމަކޮށް ރައްޔިތުންގެ މެދުގައި ބިރުވެރިކަން އުފެއްދުން. މިހާރު ޤައުމު ގެނެވިފަ އޮތް ހާލަތުން މީ ޤާނޫނީ ކުށެއް. އެންމެން އެއް ހަމައަކުން މިނާކަމުގައި ވަނީނަމަ މި މީހާވެސް ހާޒިރުކުރެވެންޖެހޭ ތަންތަނަށް ހާޒިރުކުރެވެން ޖެހޭނެ.\nމާޗް 15, 2020 08:41\nހެހެހެ ކަލެއަށް ކޮންތާކުން އިނގުނީ އެއީ ބިރުވެރިކަން އުފައްދަން ކަމެއް. ހާދަ ބިރެއް ތި ގަންނަނީ...އަނެއްކާ ފަސްބައި މާ ހުތުރީތަ ހެއްދެވި ފަރާތަށް މޫނު ދައްކާލަން ނުކެރޭވަރަށް..އަމިއްލަ ފަސްބައި ތާހިރުކޮއްބަލަ. މަރު އަންނާނެ އުގައިލް ބުންޏަސް ނުބުންޏަސް...އުޅޭ ވައްތަރެއް ދިވެހިން....\nމާޗް 15, 2020 06:21\nމިވެސް މަވަރުމީހަކު ނެތްކަމަށް ހެދިގެން އުޅޭ މީހެއް.\nމާޗް 15, 2020 06:22\nއުގައިލްގެ ޓްވީޓުގައި އިތުރަށް ބުނެފައިވަނީ އޭނާ މީގެ ކުރިން އެހެން ބުނެފައިވަނީ އަންދާޒާ ކޮށްލާފައި ކަމަށެވެ. މިއީ ޕްރޮފެސަރ ގެ ކަނޑުކޮސް ވައްތަރު ވީމަ ވާގޮތް...\nމާޗް 15, 2020 06:28\nޕްރޮފެސަރަކަށް ވެ ހުރެ ޤައުމެއްގެ ރައްޔިތުން ޕެނިކް ކުރުމަށް ތިވަރު ޖަރީމާއެއް ހިންގި އެހެން ޕްރޮފެސަރަކު ދުނިޔޭގެ ތާރީޚުން ފެނިވާނެބާއޭ ހިތައް އަރާ... ޢެހެން ބުނީ "އަންދާޒާ ކޮއްލާފަ" ކަމަށް ބުނުމުން ތި ޕްރޮފެސަރުގެ ފެންވަރު އެނގިއްޖެ މިހާރު... ދެން މިބާވަރުގެ ކަންކަމަށް ތި ބުރާންތި އަނގަ ނުބާނާތި..\nމާޗް 15, 2020 06:43\nއުގެއިލުގެ ބުނުން އޮޅޭނީ ނުވަތަ ގެޓް ނުވާނީ ވަރަށް ގަޅި މީހަކަށް. މަތާއީދު އުގެއިލަށް. ޖާހިލުން ގިނަވެއްޖެ ތަނެއްގަ އިލްމުގެ ބޭނުމެއް ނޯންނާނެ. މިތިބަ ގަމާރުންނަށް މީ ބުއްޅަބޭ ބުނި އެއްޗެށްނަމަ އޯކޭވީސް. ޢަސްލު އުގެއިލް ނުވެސްޖެހޭ މައާފަށް އެދޭކަށް އެކަމު މިކަމުގައިވެސް އުގެއިލް އެ ސާބިތުކޮށްދިނީ ކޮންފަދަ ރީތި ނަމޫނާއެއް. ޝުކުރިއްޔާ އުގެއިލް.\nމާޗް 15, 2020 10:23\nއުގެއިލުގެ ޓްވީޓް ގެޓްނުވީ އުގައިލަށް...ގަޅީ ކާ ކުތޯ ދެންބަލާބަލަ..\nމާޗް 15, 2020 06:54\nއަ ދި ވެސް ވިސްނުން ފުޅު ރަގަޅު މަގަށް ނޭޅެނީ ބާ. ތި ގޮވެއްޔަށް މީހުން ހިތްހަމަނުޖެހުނީ ޕެނިކުވެގެންނެއް ނޫން. ތިފަ ދުގެ ވާހަކައެއް\nއުގެނި ކިތަންމެ މޮޅުވިޔަސް ތިމޭރުމުން ގޮވެލި ގޮވޭނެ އިލްމެއް ނެތް ކަމަށް އަ ދިވެސް ހަމަ ގަބޫލު ނުކުރެއްވެނާބާ\nމާޗް 15, 2020 07:12\nމާބޮޑަށް އެނގިގަނެގެން އުޅޭތީ ވާހާގޮތް ތިޔައީ... މަ ހީކުރީ ޑްރާމާ ތަކުގަ ޕްރޮފެސަރުން ނަމުގަ ޖޯކަރުން އުޅެނީ ހަމަ ޖޯކަށް ކަމަށް... އެކަމަކު މިހާރު އެނގިއްޖެ ޢާއްމު ގޮތެއްގަ ޕްރޮފެސަރުންނޭ މި ކިޔާ މީހުންނަކީ އަސްލުވެސް މޮޔަ ގޮވާ ބައެއްކަން.... ވ ވެދުން\nމާޗް 15, 2020 07:14\nތިމާގެ މޮ ޅުކަން ދައްކަން ދިރާސާއެއްނެތި ހުރެފަ ބުނާބަހެއްގެ ފަހަތުން ދުވެ މައާފަށް އެދުމަކީ ވަރަށް ނާތަހުޒީބުކަމެއް. އެއީ ވަރަށް ދަށް މީހުންގެ ސިފައެއް.\nމާޗް 15, 2020 07:15\nހަމައެކަނި އިލްމަކުން ނުފު ދެއެވެ. ހިލްމުވެސް ބޭނުންވެ އެވެ.\nމާޗް 15, 2020 07:20\nސިއްހީ ދާއިރާތަކުން ކުރަމުން މިދާ މިންނެތް މަސައްކަތުގެ ހެޔޮ ނަތީޖާ ފެންނާނެ، إن شاء الله.\nމާޗް 15, 2020 07:22\nލިވަރޕޫލް ފުޓްބޯލް މެނޭޖަރ ޖަރގަން ކްލޮޕް ކައިރިއަށް ގޮސް އެޑިއުކޭޓްވުން ރަގަޅުވާނެ.\nމާޗް 15, 2020 07:30\nމުޅި ދުނޔެއިންސްވެސް ކޮވިޑް-19 ޖެހިގެން އަދި 10،000 މީހުން މަރުނުވޭ. ދިވެހި ރާއްޖެއިން މިބަލި އަވަހަށް ނައްތާލެވޭނެ. އެޗްޕީއޭ ގެ އިރުޝާދުތަކަށް އެންމެން އަމަލު ކުރާނަން. إن شاء الله\nމާޗް 15, 2020 07:31\nThis is foolishness, and ignorance\nމާޗް 15, 2020 07:32\nއެންގެން ނުވާވަރަށް އެންގެން ފެށުމުން ވާކަމެއްތީ.\nމާޗް 15, 2020 07:34\nއިލްމެއް ލިބިފަ ހުއްޓައަސް އެއިލްމުގެ އަގުވަޒަންކުރަން ނެއިގުމަކީ ޖާހިލުންގެ ސިފައެއް.\nމާޗް 15, 2020 07:44\nގޫޑް ޖޮބް އުގެއިލް!\nމާޗް 15, 2020 07:46\nއުގޭލަށް އަސްލުވެސް މާފުކޮށްފިން. ބުނެވުނީ މިދަނޑިވަޅަށް ރަނގަޅު ނޫން ވާހަކައެއް ކަން ގަބޫލުކުރުން މައްސަލައެއްނޫން.\nމާޗް 15, 2020 07:51\nއުގައިލު އެއްޗެއް ބުނެގެން އަހަރަމެން ބިރެއް ނުގަނޭ. އުގައިލަށް އެނގޭނީ ކިހިނެއް މަރުވާނެ މީހުންނާ، މަރުވާނެ މީހުންގެ އަދަދާ...\nއަހަރުމެންގެ މަރު ތަގުދީރުގަ ހުރި ގޮތަކަށް މެނުވީ ނުވާނެ އުގައިލު ކޮންމެ އެއްޗެކޭ ބުއްޏަސް...\nމާޗް 15, 2020 08:42\nބިރު ގަނޭހަމަ...ނުގަންނަ ނަމަ މި ހަބަރު ނާރާނެ...\nމާޗް 15, 2020 10:35\nއުގޭލް އަކީ އިންޖިނިއަރިން ކިޔަވައިގެން ހުއްޓަސް ސިއްހީ މާހިރެއް ނޫން....\nމާޗް 15, 2020 08:20\nއިނގޭލެއް ބޮޑުވީމާވާގޮތް މިހުންނަނީ، މާފަށްއެދުނީމާ ވަރަށް އުފާވެއްޖެތިކަހަލަ ޕުރޮފެސަރެއް\nމާޗް 15, 2020 08:21\nކަލޯގަޔާ އެސޮރުވެސް ހިތު ލަފައެއް ބުނެލީ ބަލި ކޮންޓުރޯލު ނުވަންޏާ ވެދާނެ ގޮތެއްގެ ވާހަކަ ތިވަރަށް ހަސަދަ ނުވެބަލަ އިޓަލީ އަށް ވީގޮތެއްވެްސް ނުފެނޭތަ\nމާޗް 15, 2020 08:25\nމީ މަބުނާ ވާހަކަ. ކިތަންމެ މޮޅު ފާހެއް ނަގާފައި ހުއްޓަސް އަދި ޔުނިވަރސިޓީއެއްގެ ޕްރޮފެސަރު ކަމުގެ މަޤާމު ލިބުނަސް ރަގަޅު ބިންގަލެއް އެޅިފައި ނުވާނަމަ ތިމަން ބުނާ ބަސްތައް އަމާޒުވާ މީހުންގެ ހާލަތާއި ތަހްޒީބީ މިންގަނޑު "އަންދާޒާ" ނުކޮށް ބަސްތައް ދޫކޮށްލެވޭނެއެވެ. ރަގަޅު ސުކޫލަކުން ބިންގާ އެޅިގެން ނުކުތް ދަރިވަރަކަށް އުގޭލްވި ނަމަ އޭނަ އަށް މާތްﷲ މިންވަރުކުރައްވާފައިވާ ތޫނުފިލިކަން ހެޔޮ ގޮތުގައި ބޭނުން ކުރަން އެނގުނީހެވެ. މިއަދު އޭނަގެ ސަބަަބުން ރައްޔިތުންނަށް ވަނީ އިތުރު ބިރުވެރިކަމެއް ގެނުވާފައެވެ. ސުކޫލުތަކާއި ރަަގަޅު ޓީޗަަރުންގެ މުހިއްމުކަން އުގޭލްގެ މިއަމަލުން ވެސް ހާމަވެއެވެ.\nމީގެންވެސް ދޭހަ ވަނީ ގައުމުގެ ގަމާރުކަން. ގައުމުގައި ނިއުކްލިއަރ ބޮމެއް ގޮވާފިޔާ މަރުވާނެ އަދަދު ލަފާކޮށް ބުނުމަކީ އަންދާޒާއެއް. ސުނާމީ އަރާފަ ކުރިން އޮތީ..ދެން އަރާފިޔާ ކުރިން ވީ ގޮތަށް ބަލާފައި މީހުންގެ ފުރާނައަށް އޮތް ނުރައްކާ ހާމަކުރުމަކީ މައްސަލައެއްނޫން. ދިވެހިން ހީވަނީ ހިކި ދިޔާގަ ބެދިފަ ތިބި ފިލޮޅުތަކެއް ހެން. ޕްލޭގް ކަހަލަ ކަމެއް ވެއްޖެއްޔާ މި ހާލަތު...ހިނި އަންނަނީ....ހަޖަމް ނުވާ މީހުން ޑިސްލައިކް ގިރައިގެން ބޮއެ\nއޭ މިހިރަ ބުރާއްޗާ އުގެއިލްވެސް މާފަށް އެދުނީ ބުނެވުނު ބަސް ރަނގަޅު ނޫންކަން އޭނާއަށް ވިސްނުނީމް... ކައޭ ކޮން ފިލޮޅެކޭ، ހަޖަމެކޭ ކިޔާކަށް...\nމާފަށް އެދުނީ ތިކަހަލަ ޖާހިލު ދުންމާރިންގެ އަޑުގަދަކަމުން ހެޔޮބަހެއް ބުނެވުނުނު މޮޔަ ހީވެގެން . ގަމާރުންގެ ހާލަތު ބުނެދިނަސް ގަމާރުންނަަކަށް ނުވިސްނޭނެ. ތީ ހަމަ ފިލޮޅެއް..ހަޖަމް ކޮއްލާ...\nމާޗް 15, 2020 08:32\nއުގައިލު މައާފަށް އެދުނީތީ އުފާކުރަން. މުޅިދުނިޔޭގައި މިހާތަނަށް މިބަލި ޖެހުނީ ގާތްގަނޑަކަށް 155،000މީހުންނަށް މީގެ ތެރޭން މަރުވީ 6ހާސް ކޮންމެސްވަރެއް. ދެން ރާއްޖޭގއަި މިއުޅޭ ގާތްގަޑަކަށް 5ލައްކަ މީހުންގެ ތެރެއިން 10،000މީހުންމަރުވެދާނެކަމަށް އުގައިލު ލަފާކުރީ ކިހިނެއް ހިސާބު ޖަހައިގެންތޯ؟ މި5ލައްކަ މީހުނަށް އެކީ އެއްފަހަރާ މިބަލި ޖެހޭނެކަމަށްތޯ؟\nމާޗް 15, 2020 09:51\nބަލަގަ ރާއްޖޭގަ މިހާރު ތިބި މީހުންނަށް ބަލަމާ!\nދުވަސްވީ ގިނަ މީހުން - ގުޑުގުޑާ ބޮއި ދުންފަތް ކައި ކައި ކޮންމެވެސް ދާއިމީ ބައްޔަކަށްބޭސް ކައިކައި،\nޒުވާނުން ކޯލް މެޝިން ތަކެއްހެން ދުން އެރުވުމުގަ. ސިގިރެޓާ، އީ ސިގިރެޓާ، ޝީޝާ އާ އެލިޔާ އާ ލިޓަސް ދެންކިޔާނެކަމެއް ނެތް.ހެހހެެ\nގިނަ ޒުވާނުންތަކެއް މަސްތުވާތަކެތީގަ..\nގިނަ ބައެއް ހަކުރުބަލީގަ\nތަފާސް ހިސާބުތައް ބަލާފަ އެކިޔަނީ..މި ބަލި ޖެހޭ މީހުންގެ ތެރެއިން ސިއްޙީ މައްސަލަ ހުރި މީހުނަށް ނުރައްކާ އޮތް މިންވަރު ބަލާގެން...އައިސީ ޔޫ ހުރީ6އެއްކަ އެތި..ދެން ފާގަ ދިޔަ ދީގެންތަ ބޭސްކުރާނީ......ހޭއަރާބަލަ\nމިކަމަކީ މީނާއާމެ ދު ޖިނާއީ ފިޔަވަޅު އަޅަންޖެހެ ކަމެއް. މުޖުތަމައުގައި ކޮވިޑާމެ ދު ބިރުވެރިކަން އުފައް ދަން މަސައްކަތް ކުރީތީ.\nމާޗް 15, 2020 08:46\nއަހަރެމެން ދިވެހިން ރަގަޅެއް ނުވާނެ ދުވަހަކުވެސް. އުގެއިލް ބުނެފައިނީ އެންމެ ގޯސް ހާލަތުގަ 65 ފަސަންޓް މީހުންނަށް ބަލިޖެހި ދިހަހާސް މީހުން މަރުވެދާނޭ. އެހާލަތަށް ދާނެއެކޭ ނޫން. އޭތި ކިޔާފަ އަހަރެމެން ޕެނިކްވީ އެއީ އިލްމީ ދިރާސާއެއްކަން ދެނެގަންނާނެ ވަރުވެސް އަހަރެމެންގެ ސިކުނޑީގަ ނެތީމަ. މިހަބަރުގެ ސުރުހީ ކިޔާފަވެސް ހީވަނީ އުގެއިލް ކޮންމެވެސް ނުބައި ކަމެއް ކޮށްފަ މާފަށް އެދުނީއޭ. މީހަކާ ޖައްސާލިއަސް ދެންބޮޑުވަރު. އުގެއިލް ނުޖެހޭ މާފަށް އެދޭކަށްވެސް. އޭނައަކީ ތަހުޒީބު މީހެއްވީމަ މާފަށް އެދުނީތާ. އަދި މިހަބަރަށް ކޮމެންޓް ކޮށްފަވެސް އެބަތިބިހެން ހީވަނީ އުގެއިލްއަށް ވުރެވެސް މޮޅެތި ޕްރޮފެސަރުން. ލަދުން މަރުވޭ.\nމިހާތަނަށް މުޅި ދުނިޔޭގެ ކޮވިޑް ޖެހުނު ހިސާބަށް ބަލަންޏާ، ގާތްގަޑަކަށް 400،000 މީހުންނަށް ޖެހިގެން ތިވަރު ވާނެކަމަށް ބެލެވެނީ، މުޅި އާބާދީ އަދި އުޅޭ ބޭރު މީހުން، ރނ ގޮތަށް ވާހަކަ ދައްކާ ބޭކަލަކަށް ވީތޯ؟\nމާޗް 15, 2020 09:10\nދެންތިހާވަރަށް އެއްޗިސް ނުކިޔަބަލަ. މާފަށް އެދުމަކީ މާތްމީހުންގެ ސިފައެއް.އުގެއިލް އަކީ ދިވެހިންގެ ފަޚްރެއް. މިހާބޮޑު ވަބާއެއް ގައި ދިވެހިރާއްޖެ ކަހަލަ މީހުން ތޮއްޖެހިފައި އޮތް ތަނަކަށް މިބަލި ޢާއްމު ވެއްޖެއްޔާ ފެތުރޭލެއްވެސް އަވަސް ވާނެ ނޫންތަ. ކޮންމެ ކޮޓަރިގަނޑެއްގައި އެތައް ބަޔަކު. ކިހާފަސޭހައިން އަރާނެތަ. ކިހިނެއް ބަލިމީހަޔާއި ތިން ފޫޓު ދުރުގައި އުޅޭނީ. އެހެންވެ އުގެއިލް އެހެން އެވިދާވިކަމަށްވާނީ. . ދުޢާއަކީ ﷲގެ ރަޙްމަތްފުޅުން މިބަލިން އަޅަމެން އެންމެން ސަލާމަތް ކުރަށްވާ ދުނިޔެއިން ވެސް މިބަލިމަޑުކަން ފިއްލެވުން. އުގެއިލު ވެސް މިއުޅޭ ނަޝީދު މެން ގަދަބަސް ބުނެ ފަތުރުވެރިން ގެނައުން ހުއްޓުމަށް ނަސޭޙަތްތެރިނުވެ މިފަދަ ޓްވީޓެއް ވާނެއެއްޗެއް ވީމަ ކުރީމަ ކަމުނުދިޔައީ. ދުރާލާ ރައްކާތެރިވާން މިސަރުކާރު ބޭނުމެއް ނުވިއެއްނު. އަދިވެސް އިންޑިޔާ ކަހަލަ ބައެއް ތަން ތަނުން އެބައާދޭ. ދަތުރުތައް ހުއްޓުވަން ވީ މިހާ ގަދައަށް ބަލިފެތުރޭ އިރު. ރަނގަޅު ވީމާ ގެނެވޭނެނޫންތަ. ދީނުގައި އޮންނަގޮތަށް މިސަރުކާރު ހަމަ ހަދާހިތް ނުވަނީ. ޚުޠުބާގައި ކަރަންޓީން އުޞޫލު ކިޔާފައި ޢަމަލެއް ނުކުރި. ނަޝީދު އުޅެނީ ވޯޓް ހޯދުމުގައި ގަދަ ބަސް ބުނެފައި. ޔާﷲ އަޅަމެން އެންމެން ނަށް ހެޔޮވިސްނުން ދެއްވާ މިނުބައި ވަބާއިން ސަލާމަތް ކުރައްވާނދޭވެ. އާމީން\nމާޗް 15, 2020 09:48\nމާޗް 15, 2020 09:53\nބަސްބުނުމުގެކުރިން ބަހަކީ ތިމާގެ އަޅެކެވެ. ބަސްބުނުމަށްފަހު ތިމާއަކީ ބަހުގެ އަޅެކެވެ..\nމާޗް 15, 2020 10:00\nމައާފަށް އެދެން ޖެހޭތޯ؟ ބައެއް މީހުން އޭތި އޮޅުވާލީ...\nމާޗް 15, 2020 10:04\nއިހުސާސް ތަކާބެހޭގޮތުން ނުކިޔަވާތީވާގޮތް އެއީއެސޮރުގެ މައްސަލައެއްނޫން ކިޔެވިއެއްޗެހީގެ މައްސަލައެއް.\nމާޗް 15, 2020 10:45\nދިވެހިންގެ ގަމާރުކަމާ ޖާހިލު ކަމަކުން އުގެއިލް ނުޖެހޭނެ މާފަށް އެދޭކަށް. ޕެނިކް ވިޔަސް ނުވިޔަސް ހަގީގަތް ވާނީ ހަގީގަތަކަށް.\nމާޗް 15, 2020 10:53\nމަވަރެއް ނެތިގެން އުޅޭ މީހެއް، ވަގުތުގެ ބޭނުންކޮށްގެން އާއްމުންގެ ސަމާލުކަން ހޯދަން މިއުޅެވެނީ، ނިކަން ބުނެދީބަލަ މީނަ ޤަވްމަށް ކޮށްދިން ހެޔޮކަމެއް، އަބަދުވެސް މިތަނުން ކޮންމެވެސް ކަމަކާބެހި ފައިދާގަނޑެއް ހޯދަން މަސައްކަތްކުރެވިފައި ހުންނަނީ، އަދި އުޅޭނެ މިކަހަލެ ގޮލައެއް ކޮންމެވެސް ހިއުމަން ރައިޓަރެކޭ ކިޔާ މަގާމަކަށް ލައިގެން އަނގަބާނާ ގޮލައެއް\nމާޗް 15, 2020 11:02\nފަޅުރަށް ގެއްލި މަރިޔަބު ގެއްލުނީމާ ވާގޮތެއް މީ\nމާޗް 15, 2020 11:09\nޢުގެއިލްގެ އެ ބަހުން، ވަރަށް ބޮޑަށް ހާސްވި މީހުންގެ ތެރޭގައި މަވެސް ހިމެނެއެވެ. އެހެން ޢުގެއިލް ބުބެފިއޭ ކިޔާފައި، އެވާހަކަ 14 އަހަރުގެ ދަރިފުޅާ ޚިއްޞާ ކުރުމުން އޭނަވެސް ބުނީ، އެކަމާ ހައިރާން ނުވާ ކަމަށެވެ. އަދި އެކަމާ ހާސްވެސް ވާނެކަމެއް ނެއްކަމަށެވެ. އެއީ މިރާއްޖޭގައި ވުން، ހަމަ އެކަށީގެންވާ ކަމެއްކަމަށެވެ. ތިމަންނަ އެސްޓިމޭޓް ކުރީ 7000 ވަރު މަރުވެދާނެ ކަމަށެވެ. އެކަމަކު ޢުގެއިލްގެ އެސްޓިމޭޓް 3000 އިތުރުވީ ތާއެވެ. އެހެންނަމަވެސް ޕޮޒިޓިވްކޮށް ވިސްނާށެވެ. ސާފުތާހިރު ކޮށް އުޅޭށެވެ. މިކަމުން ސަލާމަތް ކުރައްވާތޯ ދުޢާ ކުރާށެވެ. ކަން މިހެން އޮތީތީ ޢުގެއިލްއަށް ހިތުގެ އިޚްލާޞްތެރި ކަމާއެކު މަޢާފް ކޮށްފީމެވެ.\nމާޗް 15, 2020 11:26\nވަރަށް ކިބުރުވެރި ޕްރޮފެސަރެއް!\nމާޗް 15, 2020 11:34\nއއއ އުގޭލް ކުރާހާޓްވީޓަކާބުނާކޮންމެ އެއ އްޗެ އް ނޫހުގަ ޖަހަން ޖެހޭބާ. ރާ އްޖޭގަ އެފެންވަރުގެ ބޭފުޅުން މަދެ އް ނޫން.\nބޭކާރު އަގަ އެ އް ނުތަޅާ\nނޫސްވެރިންވެސް އެބަޖެހޭދެ އުޅި އެ އް ނުވާވާހަކަ ވަކިކުރަން .\nއަދިވެސް މީހަކު އެއްޗެކޭބުނާއިރަށް އަނގަ ބާނާތި! ރީތިވެއްޖެއެއްނު!\nމާޗް 15, 2020 11:55\nމާﷲ ކަންތައްތައް ނިޔާކުރާނެގޮތެއް އެއްވެސް އިންސާނަކަށް ދުރާލާފައި ބުނާކަށް ނޭގޭނެވެ. އުގެއިލް ކަހަލަ އިލްމީ މީހަކު މިފަދަ ވާހަކަދެއްކުމަކީ ލިބިފައިވާ އިލްމާދޭތެރޭގައި ޝައްކު އުފެދޭކަމެކެވެ.\nމާޗް 15, 2020 11:57\n10،000 މީހުންގެ ތެރޭގައި އުގެއިލްވެސް ހިމެނޭދޯ. ކޮބައި އެއްކަލަ 100 އަހަރު ދުނިޔޭގައި ހުންނަން ބޭނުންވެގެން ރަނގަޅުކާނާ ކެއުމާ މަދުން ކެއުމުގެ ކަންތައް؟؟ ތިމަންނަގެ އަމާޒަކީ 100 އަހަރު ދުނިޔޭގައި ހުރުމޯ.\nމާޗް 15, 2020 12:26\nއަހަރެމެންނަށް ބަދު ދުއާ ކުރީތީވެސް މާފަށް އެދެން ޖެހޭނެ. އެއީ ކޮށްގެން ވާނެ ކަމެއްނު އަމުދުން ސައެންސްވެރިޔަކު\nމާޗް 15, 2020 14:36\nއުގައިލެއްކަމަކު ބުރުސްލީ ހެދިގެން ހުރިހާކަމަކަށް އަނގަބޭނީމަ ވާނެއެތިތިވީ. ބުރުސްލީވެސް ނުބެހޭހާކަމަކަށް އަނގަބާނައިގެން ހަލުވަމުން ހަލުވަމުންގޮސް އެންމެފަހުން އޮބިނޮއޮވެގެން ވެރިމީހާ އަނގަމަތީ ތަފާލެއްޖެހީމަ އަޑިއަށް ދިޔަގޮތަށް ޚަބަރެއްވެސް ނުވޭ. އަނެއްކާ ކޮވިޑަށް ފޮއްސިވީއަކީ ނޫންބާއޭވެސް ހިތަށްއަރާ.\nމާޗް 18, 2020 23:20\nބުއްޅަބޭ ވެސް އުގައިލު ގޮތަަށް ކުރި ހުރިހާ ޖާހިލުކަމަކަަށް މާފަށް އެދިބަލަ!\nޢުގައިލު ޖާހިލު ކަމެއް ކުރިއެކޭ ނުބުނަން އިނގޭ......


Magaamugai hunnevihaa dhuvahaku, fenvaru dhah muvazzafunnah...\nމަގާމުގައި ހުންނެވިިހާ ދުވަހަކު، ފެންވަރު ދަށް މުވައްޒަފުންނަށް ފިޔަވަޅު އަޅާނަން: މިނިސްޓަރ ނަހުލާ\nމިހާތަނަށް ފިޔަވަޅު އަޅާފައިވާނީ ޕަރފޯރމަންސް ދަށް މުވައްޒަފުންނާ މެދު އެކަނި\nހިދުމަތުގެ ފެންވަރު ދަށްވުން އެއްވެސް ގޮތަކަށް ބަލައެއް ނުގަނެވޭ\nކ. މާލެ | 14 އޮކްޓޯބަރ 2019 | ހޯމަ 19:52 | 11,170\nމިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ - އެންވަރަންމަންޓް މިނިސްޓްރީ\nމަގާމުގައި ދެމި ހުންނެވިހާ ދުވަހަކު، ހިދުމަތް ހޯދަން އަންނަ ފަރާތްތަކަށް ދަށް ފެންވަރުގެ ހިދުމަތްދޭ މުވައްޒަފުންނާ މެދު ފިޔަވަޅު އަޅުއްވާނެ ކަމަށް މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ ވިދާޅުވެއްޖެއެވެ.\nމިނިސްޓަރ އައިޝާ މިހެން ވިދާޅުވީ ޓްރާންސްޕޯޓް މިނިސްޓްރީގެ މަސައްކަތްތަކާއި ބެހޭގޮތުން، ރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައާ ބެހޭ ކޮމިޓީއަށް މައުލޫމާތު ދެއްވުމަށް ވަޑައިގެން ވާހަކަފުޅު ދައްކަވަމުންނެވެ. ހޯމަ ދުވަހު އޮތް ކޮމިޓީގެ ބައްދަލުކުރެއްވުމުގައި މިނިސްޓަރ މިހެން ވިދާޅުވީ، ތުލުސްދޫ ދާއިރާގެ މެމްބަރު އިބްރާހިމް ނަސީރު ކުރެއްވި ސުވާލަކަށް ޖަވާބުދާރީ ވެވަޑައިގަންނަވަމުންނެވެ.\nސިވިލް ސަރވަންޓުން ވަކިކުރުމާ ވަޒީފާ ދިނުމަކީ، މިނިވަން މުއައްސަސާއެއް ކަމުގައިވާ ސިިވިލް ސަރވިސް ކޮމިޝަނުން ކުރައްވަމުން ގެންދަވާ މަސައްކަތެއްކަން ފާހަގަކުރައްވާ މިނިސްޓަރ ވިދާޅުވީ، މިހާތަނަށް އެ މިނިސްޓްރީން ފިޔަވަޅު އަޅާފައިވާނީ ޕަރފޯމަންސްގެ މަައްސަލަތަކާއި ހާޒިރީގެ މައްސަލަތައް އުޅޭ މުވައްޒަފުންނަށް އެކަނި ކަމުގެ ޔަގީންކަން ކޮމިޓީއަށް ހާޒިރުވެވަޑައިގެން ތިއްބެވި މެމްބަރުންނަށް އަރުވާފައެވެ.\nހިދުމަތުގެ ފެންވަރު ދަށްވެ ނޫނީ ޕަރފޯމެންސް ދަށްވެ ނޫނީ ވަޒީފާއަށް އެޓެންޑެންސްގެ ފެންވަރު ދަށްވެ، އެކަހަލަ މައްސަލައެއް ނެތް، ހަގީގަތުގައި ވެސް ފިޔަވަޅު އަޅަން ޖެހޭ ބޭފުޅަކާ މެދުގައި މެނުވީ ފިޔަވަޅު ނާޅާނެ ވާހަކަ ޔަގީންކަމާ އެކު ދަންނަވަން\n~ މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ\nމިނިސްޓަރ އައިޝާ އިތުރަށް ވިދާޅުވީ ދެވޭ ހިދުމަތުގެ ފެންވަރު ދަށްވުމަކީ އެއްވެސް ވަރަކަށް ބަލައިގަންނާނެ ކަމެއް ނޫން ކަމަށާއި، ކުރިޔަށް އޮތް ތަނުގައި ވެސް ފެންވަރު ދަށް މުވައްޒަފުންނާ ދެކޮޅަށް ފިޔަވަޅު އަޅާނެ ކަމަށް ވިދާޅުވެފައެވެ. މިނިސްޓަރ ވިދާޅުވީ އެކަމަނާއަކީ ވެސް ރައްޔިތުންގެ ހާދިމެއް ކަމަށާއި، އަދި އެކަމަނާގެ ވެރިޔަކީ ރައްޔިތުން ކަމަށެވެ.\nޓްރާންސްޕޯޓް މިނިސްޓަރއެއްގެ ހައިސިއްޔަތުން، ޓްރާންސްޕޯޓް މިނިސްޓްރީ ނޫނީ ޓްރާންސްޕޯޓް އޮތޯރިޓީއިން ނޫނީ ޓްރާންސްޕޯޓް މިނިސްޓްރީގެ ދަށުން ހިނގަމުންދާ އެހެން އޮފީހެއްގައި، އަޅުގަނޑުމެންގެ ހިދުމަތް ހޯދަން އަންނަ ރައްޔިތު މީހާއާ މެދުގަ ނިކަމެތޮކޮށް އަމަލުކުރާ ތަން ފެނުމަކީ އަޅުގަނޑު ގަބޫލުކުރާނެ ކަމެއް ނޫން. އެގޮތަށް އަމަލު ކުރެވޭ، ނުވަތަ ހިދުމަތް ދެވޭ، ނުވަތަ ދަށް ފެންވަރުގެ ހިދުމަތްދޭ ކޮންމެ ފަރާތަކާއި މެދު އަޅުގަނޑު މި މަގާމުގައި ހުރިހާ ދުވަހަކު އަޅުގަނޑު ފިޔަވަޅު އަޅާނެ ވާހަކަ ދައްނަވަން\nމިނިސްޓަރ މިހެން ވިދާޅުވެފައި މިވަނީ، ޓްރާންސްޕޯޓް މިނިސްޓްރީން ނުހައްގުން މީހުން ވަޒީފާއިން ވަކިކުރާ ކަމުގެ އަޑުތަކެއް އިވެމުންދާ ދުވަސް ކޮޅެއްގައެވެ. އަދި މިނިސްޓަރ ނަހުލާ އެތަނުގެ މުވައްޒަފުން ކުޑައިމީސްކޮށް ޓްރާންސްޕޯތް އޮތޯރިޓީގެ މުވައްޒަފުންނާ މެދު ވާހަކަ ދައްކާކަމަށް ބުނާ އޯޑިއޯއެއް މިފަހުން ލީކުވެފައިވެއެވެ. ނަމަވެސް، މި އޯޑިއޯއާ ގުޅިގެން މިނިސްޓަރއަށް ވަނީ ގިނަ ބައެއްގެ ތައުރީފް ލިބިފައެވެ. އަދި ޓްރާންސްޕޯޓް އޮތޯރިޓީގައި މަސައްކަތްކުރާ މުވައްޒަފުން މަސައްކަތަށް ފަރުވާ ކުޑަކަމަށް ގިނަ ބަޔަކު އަޑުއުފުލާފައިވެއެވެ.


Gaazee Ali Rasheed ge massala balan idhikolhun JSC ah govaalaifi | Mihaaru\nކްރިމިނަލް ކޯޓު ހިންގުމާ ހަވާލުވެ ހުންނެވި ގާޒީ އަލީ ރަޝީދު:\nގާޒީ އަލީ ރަޝީދުގެ މައްސަލަ ބަލަން އިދިކޮޅުން ޖޭއެސްސީއަށް ގޮވާލައިފި\n14 ނޮވެމްބަރ 2019 - 15:05 19 comments\nކްރިމިނަލް ކޯޓުގެ އިސް ގާޒީ އަހުމަދު ހައިލަމް ސަސްޕެންޑްކުރުމަށް ފަހު އެ ކޯޓް ހިންގެވުމާ ހަވާލުކޮށްފައިވާ ގާޒީ އަލީ ރަޝީދާ ގުޅޭ ގޮތުން ޖުޑިޝަލް ސާވިސް ކޮމިޝަނަށް ހުށަހަޅާފައިވާ މައްސަލަ ބެލުން ލަސްވަމުންދާ ކަމަށާއި އެއީ ކުރީގެ ރައީސް އަބްދުﷲ ޔާމީނުގެ ޝަރީއަތަށް ނުފޫޒު ފޯރުވުން ކަމަށް ބުނެ އެ މައްސަލަ ބަލައިދޭން އިދިކޮޅު ޕީޕީއެމް/ޕީއެންސީން މިއަދު ގޮވާލައިފި އެވެ.\nގާޒީ އަލީ ރަޝީދުގެ މައްސަލަ ބަލަން ޕީޕީއެމް/ޕީއެންސީން ގޮވާލީ ޔާމީންގެ ޝަރީއަތް އަލީ ރަޝީދު ވެސް ހިމެނިވަޑައިގަންނަވާ ގޮތަށް ފަސް ގާޒީންގެ ބެންޗަކުން ބަލަން ނިންމާފައި ވަނިކޮށެވެ.\nޕީޕީއެމް/ޕީއެންސީ ކޯލިޝަނުން މިއަދު ނެރުނު ބަޔާނުގައި ބުނީ ޔާމީންގެ ޝަރީއަތާ ބެހޭ ގޮތުން ގާޒީ އަލީ ރަޝީދު ވަކި މީޑިއާއަކަށް މައުލޫމާތު ދެއްވާފައިވާ ކަމަށާއި އެއީ ޖޭއެސްސީން ވަގުތުން ވަގުތަށް ފިޔަވަޅު އަޅަންޖެހޭ މައްސަލައެއް ކަމަށެވެ. އެ މައްސަލަ ބެލުން ޖޭއެސްސީން ލަސްކޮށްފައިވާ ކަމަށް ތުހުމަތުކޮށް، އެއީ ތައައްސުބުގެ ތެރެއިން އަމަލުކޮށްފައިވާ ގޮތް ކަަމަށް ވެސް ބުންޏެވެ.\nޔާމީންގެ ޝަރީއަތް ވަކި ގޮތަށް ކުރިއަށް ގެންދަން ސަރުކާރުގެ ތެރެއިން ނުފޫޒު ފޯރުވާ ކަމަށާއި އެކަން ގާޒީ އަލީ ރަޝީދަށް ވެސް މިހާރު އެނގިވަޑައިގަންނަވާނެ ކަމަށް ހައިލަމް ވިދާޅުވެފައި ވާތީ އަލީ ރަޝީދު ވަނީ އެއީ ދޮގެއް ކަމަށް ވިދާޅުވެ ރާއްޖެޓީވީ އަށް އިންޓަވިއުއެއް ދެއްވައިފަ އެވެ. ފަނޑިޔާރުންގެ ގާނޫނުގައި ބުނާ ގޮތުން، ސިޔާސީ މީހަކު ނުވަތަ މީޑިއާ ގައި ދައްކާ ވާހަކަ އަކަށް ފަނޑިޔާރުން ރައްދު ދިނުމަކީ މަނާ ކަމެކެވެ.\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން، އިދިކޮޅުން ރޭ ބޭއްވި ބައްދަލުވުމުގައި: ކްރިމިނަލް ކޯޓު ހިންގުމާ ހަވާލުވެ ހުންނެވި ގާޒީ އަލީ ރަޝީދު މީޑިއާއާ ވާހަކަ ދެއްކެވި މައްސަލަ ޖޭއެސްސީން ބެލުން ލަސްވާތީ ޕީޕީއެމުން ކަންބޮޑުވޭ.---ފޮޓޯ: ހުސައިން ވަހީދު/މިހާރު\n"...ރައީސް ޔާމީނުގެ ޝަރީއަތަށް ނުފޫޒު ފޯރުވުމަށްޓަކައި، ހެދިފައިވާ ގާނޫނުތަކާއި ގަވައިދުން އެއްކިބާވެ ތިބެ ކަންކަން ކުރަމުން ދާތީ އެކަން މި ކޯލިޝަނުން ކުށްވެރިކުރަމެވެ. މިކޯލިޝަނުން ދެކޭގޮތުގައި މިފަދަ ކަމެއް ހިނގައި ދިއުމުން އެ ފަނޑިޔާރަކު އަމިއްލަފުޅަށް ވެސް އެ މައްސަލައަކުން ތަަނާޒުލުވާން ޖެހޭނެ އެވެ." ބަޔާނުގައި ވެ އެވެ.\nޔާމީނަށް ދައުލަތުން ދައުވާކުރާ މަނީ ލޯންޑްރިންގެ ދައުވާގެ ޝަރީއަތުގެ އަޑުއެހުމެއް އާދީއްތަ ދުވަހު ބާއްވަން ކްރިމިނަލް ކޯޓުން ތާވަލުކޮށްފި އެވެ.\nޔާމީންގެ ޝަރީއަތުގެ ހުރިހާ އަޑުއެހުންތަކެއް ނިމި، ހުުކުމްކުރަން އޮތީ މިމަހުގެ ފަސް ވަނަ ދުވަހު އެވެ. އެކަމަކު އެ މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހުމަަދު ހައިލަމް ޖުޑީޝަލް ސާވިސް ކޮމިޝަން (ޖޭއެސްސީ) އިން ސަސްޕެންޑްކުރުމުން ޝަރީއަތް ކެންސަލްކުރީ އެވެ.\nޖޭއެސްސީން ހައިލަމަށް ފިޔަވަޅު އެޅީ ނަސްރުގެ ދުވަހުގެ ތަހުނިޔާ ފޮނުވުމުގެ ގޮތުން އޭނާ ކްރިމިނަލް ކޯޓުގެ ވައިބާ ގްރޫޕަކަށް ފޮނުއްވި ކުރެހުމެއްގެ މައްސަލައިގަ އެވެ. އެ ކުރެހުމުގައި، ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުުގައި ޗޭނު ޖަހާފައި ހުރެ އެވެ.\nއާ ބެންޗަކާ އެކު ޔާމީންގެ ޝަރީއަތް އަލުން ފަށަން ނިންމާފައިވަނީ މި މަހުގެ 17 ގަ އެވެ.\nއިތުރު ލިޔުންތައް ކުށްކުރުން ފުލުހުން ކްރިމިނަލް ކޯޓް ޕީޕީއެމް ޕީޕީއެމް/ޕީއެންސީ އިއްތިހާދު އިދިކޮޅު ފަރާތްތައް ފަނޑިޔާރުން ރައީސް އަބްދުﷲ ޔާމީން ގާޒީ އަލީ ރަޝީދު ޖުޑީޝަލް ސާވިސް ކޮމިޝަން\nއަލީ ރަޝީދުގެ މައްސަލާގައި އަލިމަގެއް ނުފެނުނު: އަދުރޭ\n8 months ago 88